
Мурадин Ольмезов

(Биографическая справка)
Мурадин Ольмезов – балкарский поэт и драматург, родился 20 марта 1949 года в с. Эрназар Талды-Курганской обл. Казахской ССР, куда были депортированы (1944, март), как и весь балкарский народ, его родители. После реабилитации балкарского народа в 1958 г. семья Мурадин возвращается на родину – в Кабардино-Балкарию.

Он окончил  Литературный институт им. Горького в Москве.

Долгое время работал в системе горно-лыжного туризма в Приэльбрусье. Сейчас он является ответственным секретарем литературно-художественного журнала «Минги Тау-Эльбрус».

Перу М. Ольмезова принадлежат 12 книг стихов, поэм, сказок и драм. Он перевел на балкарский язык и издал отдельной книгой рубаи великого Хайяма (Нальчик, 2002). Мурадин удостоен в 2000 году Государственной премии КБР в области литературы и искусства. Он участник Международного театрального фестиваля «Кавказ – гора языков» (Париж, 17–20 ноября 2003 г.). А его пьеса «Тахир и Зухра» на II фестивале национальных театров Северного Кавказа «Сцена без границ» (Владикавказ, 2002), была признана лучшей национальной пьесой. В 2008 году пьеса М. Ольмезова «Къан бла кюл» («Кровь и пепел») издана отдельной книгой на французском языке в Париже.

Он член Союза писателей СССР.

Живет в Нальчике.

ЁЛМЕЗЛАНЫ МУРАДИН
(«Малкъар жазыучула» деген китапдан)
«...Поэзияны тенгизине кёпле киредиле. Алай Кязим айтханлай, жалан да жюреклерин къайыкъ этип киргенле ётерикдиле ол тенгизден. Мени акъылыма кёре, Мурадин бизни аллай поэтлерибизден бириди – эртте закийлик берилген азмыч назмучуларыбыздан бири»,– деп жазгъанды айтхылы поэтибиз – Бабаланы Ибрахим Мурадинни «Жашырын тала» (1991) деген китабыны ал сёзюнде.

Ёлмезланы Муссаны жашы Мурадин Къазахстанда Талды-Курган  тарафыны  Киров  районуну  Эрназар  деген  элинде  1949 жылда 20 мартда кёчгюнчюлюкде туугъанды.

1958 жылда Мурадинни атасы Мусса юйюрю бла туугъан жерине къайтады. Алай туугъан    элин – Къызгенни (ол элде эки юйден сора, сюелген журт жокъ эди) жангыртыргъа эркин этмейдиле да, бир къауум басханчы юйюр бла ол Экинчи Чегемде тохтайды.

Мурадин,  орта школну бошагъандан сора,  Москвада М. Горький атлы Адабият институтну тауусханды.

Назму жазып Мурадин сабий заманында башлагъанды. Ахшы поэт болур ючюн, Аллах берген фахмудан сора да, кёп жазаргъа, кёп окъургъа кереклисин билип, къаныгъып,  къадалып ишлегенди ол.

Ёлмезланы Мурадин онеки назму китапны бла беш пьесаны авторуду. Ол «Батырас» деген эпикалы поэма да жазгъанды. Китапларындан тёртюсю бла пьесаларындан бири сабийлеге аталгъанды. Аны сабий поэзиясы малкъар литературада энчи жерни алгъанын да чертирге керекди. Мурадинни назмуларын угъай, жомакъларын окъуна азбар айтхан сабийле аз тюйюлдюле. Сейирмиди да: ол сабий поэзиябызны культурасын болмагъанча бийикге кётюргенди.

Мурадинни «Гошаях бийче» деген трагедиясына Малкъарда, Къарачайда да бек сюйюп къарагъандыла. Ол трагедия «Туугъанлыкъ» деген Халкъла аралы тюрк театрланы фестивальларында да махтау алгъанды. Аны «Тахир бла Зухра» деген трагедиясы уа «Театр без границ» деген фестивальда (2002) бек иги пьесагъа саналып Диплом бла саугъаланнганды.

2008 жылда уа аны «Къан бла кюл» («LA SANG ET LA CENDRE») деген драмасы Парижде француз тилде энчи китап болуп чыкъгъанды. Аллай даражагъа къабарты-малкъар жазыучуланы ичинде Мурадин биринчи болуп жетишгенин чертип айтыргъа тийиншлиди. 

Андан сора да, Ёлмезланы Мурадин Омар Хайямны закий рубайятларын малкъар тилге уста кёчюрюп, чынтты поэзияны сюйген таулу окъуучулагъа сыйлы саугъа этгенди. Япон, чын (къытай), корей, тюрк поэзиядан да кёп назму кёчюргенди Мурадин.

«Жаш поэт Ёлмезланы Мурадин таулу адабиятны зыгытында бек фахмулу литераторладан бири боллугъу баямды. Ол бизни бек иги поэтлерибизден бирине саналлыгъына ишегим жокъду»,– деп жазгъан эди Къулийланы Къайсын Мурадинни юсюнден 1972 жылда окъуна.

Хау, Ёлмезланы Мурадин бюгюнлюкде бизни бек ахшы лириклерибизденди, илхамлары инбашларында жюрюген поэтлерибизден.

Ол СССР-ни Жазыучуларыны союзуну члениди. 

КъМР-ни Къырал саугъасыны лауреатыды.

ПЕРЕЧЕНЬ

опубликованных произведений
КНИГИ :
   1. «Жугъутур ызла»  / «Турьи тропы» /, кн. изд. «Эльбрус», 1977.

   2. «Кюн – къол аязы тангымы» / «Солнце – ладонь моего утра» /, кн. изд.    Эльбрус», 1983.

   3. «Акъ киштикчик»  / «Белый котенок», для детей/, кн. изд. «Эльбрус», 1984.

   4. «Эрирей» / «Эрирей», на русск. яз./, кн. изд. «Эльбрус», 1986.

   5. «Билляча» / «Билляча», для детей/, кн. изд. «Эльбрус», 1989.

   6. «Жашырын тала» / «Тайная поляна» /, кн. изд. «Эльбрус», 1991.

   7. «Ташмакъа бла жауунчукъ» / «Черепаха и дождик», для детей  на русск.  и балк. яз./, кн. изд. «Эльбрус», 1993.

   8. «Гыллыу, гыллыу гыллыуча» / «Летят, летят качели» /, для детей, кн. изд. «Эльбрус», 1997.

   9. «Акъ жугъутур» / «Белый тур» /, кн. изд. «Эльбрус», 1999.

   10. «Гошаях бийче» / «Княгиня Гошаях» /, кн. изд. «Эльбрус», 2003.

   11. «Бош, бош, бош алай» / «Просто, просто, просто так» , для детей/, кн. изд. «Эльбрус», 2005.

   12. «LE SANG ET LA CENDRE» («Кровь и пепел») на фр. яз. Париж, 2008

ПЬЕСЫ
   1. «Гошаях бийче» / «Княгиня Гошаях» /. Премьера спектакля состоялась в декабре 1999 года в Нальчике.

    2. «Тахир бла Зухра» / «Тахир и Зухра» /. Премьера спектакля  состоялась в июне 2002 года в Нальчике.

    3. «Урланнган   жырчыкъ»  / «Украденная песенка» /,   для  детей.  Журнал    «Минги Тау»   №№ 1 - 5, 1997.

    4. «Къан бла кюл» / «Кровь и пепел» /. Новая пьеса.
    5. «Душман керекди!» («Требуется враг!»). Новая пьеса.

КНИГА ПЕРЕВОДОВ

                 1.  Омар Хайям. Рубаи. На балкарском языке. Кн. изд. «Эльбрус», 2002.

 НАЗМУЛА
(къарачай-малкъар тилде)
*     *     *

Алтын тауукъча, кюн

тау артындан чыкъды.

Кюмюш бюртюк болуп

жылтырады чыкъда.

Зада хоразчыгъым

жырлайды бир зауукъ,

кюнню керти да ол 

сунуп алтын тауукъ.

1963
*     *     *   

Кюн жарыкъ кюледи,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                     

бир тазады кёк.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                              

Жаз башы келеди,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                      сакълатса да кёп. 

Кюн ариу кюледи,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                        Сатанай кибик.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                         

Жаз башы келеди,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                         

кёк жыйрыкъ кийип.

1963 

ТАУ ЖУРТУМ       

Эртте-эртте къоркъакъчыкъ

Эмегенни сыртына

Минип келгенча, таудан

Къарайма мен журтума.

Къарайма уллу, бийик

Тауларына жерими,

Кеси кесиме батыр

Нарт Cосурукъ кёрюне!

1963                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                  

*     *     *    

Кюз — кюнню алтын къызы,

ол бир ариу ышарады.

Тюртю юлкюлени ол

мыдыхларын ышырады.

Биягъы услу гура

кючюкчюкге къутурады

Тал, чыганлы къызчыкълан,

аязда тепсей турады.

1964
МИНГИ ТАУ   

Кёк чууакъды. Жел урады.

Ол кётюрмейди букъу.

Минги тау къалкъып турады,

Хорлагъанды да жукъу.

Уяныр ол, танг атар да.

Керилир Кавказ батыр.

Биягъы ол, къарт аппамча,

Манга нарт таурух айтыр.

1964
БУКЪА БАШЫНДА  

Букъа тауну башында

Жангы ай – алтын чарыкъ.

Бу эки да арада 

Менме къушча учарыкъ.

1965

МИНГИ ТАУ

Минги тау Малкъарымы

Ёхтемлиги, жюрек кючю.      

Мен аямам жанымы

Ташы да ачымаз ючюн!

1965

КЪАР КЮН

Къар басханды бахчада

Къарт алма тереклени.

Къар кюрейме арбазда,

Сууукъ къоркъутмай мени.

Кюн тийип жангы къаргъа,

Чанала бла учдукъ.

Терекде къара къаргъа –

Къап-къара къурум бушдукъ.

02 02 65
КЪЫЗГЕННГЕ 

ЭНИП БАРАМА

                            Ёлмезланы Хыйсагъа

Ууала, сына келеди

Курмуну шорха сууу.

Къая къызы уа кюледи

Манга, къоркъурукъ сунуп.

Бутакълагъа илине да,

Кесин ташлагъа ура,

Ол бир муштухул келеди,

Юсю-башы тозурап.

Къызгеннге энип барама,

Эшекчикни ызындан.

Суу, чырмашып, жыгъылады,

Эшмелери узундан.

Барады, ёрге тура да,

Аягъы тайып кете…

Аязчыкъ учуп барады,

Акъ булутчугъун кюте.

1966

КУРМУ КЪАЯ

Бийик Курму къая. Аны

Этеги – жаз, башы – къыш.

Ташха къонуп, жубуранны

Чучхуйду, жыртады къуш.

Кюнлюм бетде жангыз кийик

Отлайды, юркютмей жукъ.

Кюн тиякъчыкъ, суугъа тийип,

Ышарады ариучукъ.

Кюн жетмеген чегетде

Сууукъ жылтырайды чыкъ.

Тургъанма мен бюгюн эртте –

Бузоу къоругъан жашчыкъ.

Кёкде бурма булутчукъ

Кетип барады учуп.

Уятханды бюгюн эртте

Мени ма бу назмучукъ.

1966

КУРМУ СУУУ

Эл асырагъан къуба

Бугъа кибик, ёкюре

Барамыды ол чаба,

Уча, къона, секире?!

Бёрюлеча талаша 

Огъурсуз толкъунлары,

Таш жагъаларын ашай

Ашыгъады ол ары,

Ары – Басхан суууна.

Толуп келеди Басхан.

Ол кесин аслан суна

Болур. Басханды аслан!

1966

КЪЫШ

Акъсакъал къыш жетгенди,

Боран айгъыры кишнеп.

Тау сууладан ётгенди

Ол, буз кёпюрле ишлеп.

Ташха, терекге, таугъа

Бюгече жаугъанды къар.

Ой, къарачы антаугъа –

Акъ тону, бёркю да бар.

Кемиреди эрленчик

Назы кишиуун къыстау.

Дунья ариуду нечик!

Жабалакъ къар, энтда жау!

Терекде чыпчыкъ уя.

Ол тюйюлмюдю жюнден?!

Къалай ариуду дунья,

Къалай къууанчлыма мен!

Тукъюзгю да бишгенди

Хауа бузлатхан  къышда.

Акъ атындан тюшгенди

Акъсакъал къыш  ныгъышда.

*     *     *

Къанлы душманынг суусуз къойса, 

Ёрюзмегинг болурма, Журтум! — 

Черегинги сууу къурумаз!

Къанлы душманынг отсуз къойса, 

Сосуругъунг болурма, Журтум! — 

От жагъангы оту сууумаз!

Тау тарына жау къонакъ кирсе, 

батыр Къарчанг болурма, Журтум! –

Тёрге ётюп, бал сыра ичмсз!

Тау тарына дау къонакъ кирсе, 

Ачемезинг болурма, Журтум! — 

Огъум жазмау къамам да — кечмез!

18 04 66

*     *     *

Ёле эди кюз акъырын 

алтын къанатларын жайып, 

эрттен сайын тауну, къырны 

къоя эди къырау къагъып.

Зурнукла да жыйын-жыйын 

оза эднле къыблагъа, 

булутла да къалын-къалын 

къона эдиле къырлагъа.

Къыш ашыгъып келе эди, 

жегип чыммакъ атларын. 

Кюз акъырын ёле эди, 

жайып алтын къанатларын.

09 11 66

*     *     *

Чыпчыкъчыкъла дауур эте, 

эгиз къызчыкъла кибик; 

булутланы ауур эте, 

кюн да къыздырады бек.

Жауун жуугъан кибик, чууакъ 

кёк къамата кёзюнгю. 

Чыммакъ чакъгъан балли бутакъ 

агъара терезенге.

Сюйгенинги кёзчюклери — 

мукъуладис тартханлай. 

Гюлден жарыкъ сёзчюклери — 

булбул ийнар айтханлай.

Булбулчукъну жырчыгьына 

тынгылайма, къууанып... 

Кёкден, ариу хурчугъума,

жулдуз алдым, узалып.

Хан къызыны чарыкъчыгъы 

кибик, жылтырайды ай. 

Ашыкъмайды жарыкъчыгъым, 

сюелеме жангызлай.

03 04 67

*     *     *

Жашауда тенгсизле, шуёхсузла 

тюбейдиле бир ётюрюксюз. 

Ёксюздюле ата-анасызла, 

тюйюлмюдю тенгсиз а ёксюз?

02 06 67

*     *     *

Журту багъалыды хар инсаннга, 

аны хар ким да биледи иги. 

Алай термиле эсе уа анга, — 

олду бек бийик сюймеклиги.

1967

АЛМА ТЕРЕК

Жаз башында мен чагъарма, 

чапыракъларым кёрюнмей, 

юсюмде да, къар агъармай, 

кюн тиер да, кёгерирме.

Кёз къууандыра битерме, 

къанат къагъарма мен жазда. 

Бюртюкле этип тебрерме 

сабий оюнлу арбазда.

Айла алыша айланы, 

алтын кюз да жетип къалыр, 

шатык бишген алмаланы 

чёрчек аяз жерге къагъар.

Къышды алыкъа. Сууукъду. 

Жут балдыражюз къутурады. 

Алай жаз башы жууукъду, — 

ашыгъып келе турады.

1967

*     *     *

Жулдуз бюртюкле чачып, 

кюн юйюне кетди. 

Жылтырай кюмюш чачы, 

ай ышарды кёкде.

Кече, къара къанатлы 

кибик, келип къонду. 

Акъ булутчукъну татлы 

жукъламагъа къойду.

Сора мылы жаягъын 

тау жериме салды, 

гелеу сыртха таянып, 

къалкъыды да къалды.

09 11 67

*     *     *

Ташла ууа барады тарда 

тау череги, къутургъан бугьалай. 

Кёп ташны ийис этдирди, алай, 

от чакъдырып, азынмы жарды.

Саркъады заман да кери. 

Адамланы бир бирге урады. 

Бир бирлерин ол от чакъдырады, 

тютюн этин къала бирлери.

10 12 67

ЭРТТЕН НАЗМУЧУКЪ

Эрттен аяз келтиргенди 

бу назмуланы манга... 

Танг жангылыгъын бергенди, 

назмум ушасын тангнга!

Терк толкъунларын бергенди 

шууулдап баргъан черек. 

Къыш жомакъларын бергенди, 

жашил сагъышын — терек.

Кёкню булут жюклерин 

кётюрюп тургъан къаяла 

бергендиле элияла 

къатдыргъан бекликлерин.

Ана — жылыуун бергенди, 

алтын жарыгьып а — кюн. 

Жаш — талныныуун бергендн, 

къарт а — таш тёзюмлюгюн.

Эрттен назмучукъгъа мен да 

жанымдан юлюш этдим... 

Ол учуп барады энди, 

булутчукъ болуп кёкде.

1968

*     *     *

Сакъ жауун, чыка-чыка эте,

жашчыкъ кибик, таш орамда

чабады, хар нени жибите,

аууп келип къар ауушладан.

Эсимдеди: сабийлигимде

гылыучугъум тас болуп, аны

излей бара, мадул ёзенде

быллай жауун жетип къалгъаны.

Бугъуп, къайры бугъарыкъ эдим,

ажашып айланнган бир терек

окъун жокъ аулакъда. Жибидим.

Жаз жауун а жауа бекден бек.

Ма бюгюн да, жауун тюбюнде

эшеклерин табалмайын аз

сабий тауда айлана болмаз,

кесим кибик сабийлигимде.

*     *     *

Журту ючюн жигит турмаз артха. 

Керек болса кирир жаннган отха. 

Темир юзер, къая бузар батыр. 

Жырчы, намысына деп жыр айтыр.

1968

*    *     *

Кюн къыздырды, къаст этгенча, къадалып. 

Кюн къыздырды. Темрез къолда чарс — уюп. 

Тау башлары тебрелле да къаралып, 

жауун жетди, бухчакъдан кибик къуюп.

Кёк, къаяла тепдире, алай ачы 

кюкюреди. От тёбе болду эмен. 

Жер а, эски уруш жарасы ачып 

жатхан къартча, кючсюнеди бир терен.

06 07 68

*     *     *

Кюн — хораз, 

ай — тауукъ. 

Жулдузла — 

жюжеклери.

Кюн къычырды,

къычырды,

от къанатларын

къагъып.

Жулдузчукъла

кирдиле

айны къанат

тюбюне.

1969

*      *       *

Эрийди кьар аккун тауда. 

Салкъун аяз, учуп, жетеди. 

Талгьыр ийнек салкьын баудан, 

кюннге чыгьып, ышныр этеди.

Чакъгьан балли учуп баргьан 

булут кибик, алай женгилди. 

Ол таш жаргьан, агьач жаргъан 

сууукьланы жангкъоз женгнгенди.

Къалкъыйды киришде булут. 

Жукъусурап турады ай да. 

Бир жаш къызчыкь, иги умут 

кибик, алай ариу жырлайды.

1969

ЖОМАКЪ     

Кьангкъаз къабынгы тешинг. 

Солумай, къарап турдум. 

Кёл суууна киргенлей, 

мен къабынгы букъдурдум.

Кьымыжангы чачларынг 

бла жабып кюрешдинг. 

- Кьабымы берсенг, къайтып 

келликме,- деп сёлешдинг.

Кьымыжангдан уяла,

жылтырай-жана келдинг.

Кёзлерими кьамата,

Ариу ышардынг, кюлдюнг...

Къанкъаз кьабынга кирип, 

узанып кетгенсе сен. 

Кёл жагъасына келип, 

Бошму  олтурама мен?

1969

*       *      *

Жай кече. Чууакъды кёк. 

Ай ушайды алтынга. 

Ингир сайын, жаным, нек 

кьаратаса аллынга?

Сокьурандырма мени, 

уллу кёллю болма бош. 

Ай жулдузлу кечени 

Жарытып барады шош.

1969

*       *       *    

Тереклени чакьдырып, 

жаз келди, сен келмединг. 

Череклени чапдырып, 

жай келди, сен келмединг.

Алтын кюфлерин ачып, 

кюз келди, сен келмединг.

Кюмюш ахчасын чачып, 

кьыш келди, сен келмединг.

Энтда чакъды терегим. 

Кюзде ол алма берир. 

Санга къатхан жюрегим 

энди не хазна эрир.

1969

*     *     *

Къынасакъал кюз келди. 

Ол къыстау басды кёрюк. 

Къайын къууанды кёлде 

алтын аумасын кёрюп.

Кёкню зурнук жырларын 

къайын таркъаймаз сунду. 

Бирде кюнбет жынрыгъын 

кёрдю ол кёл сууунда.

Тал агъачны да тейри 

жарыгъын аяз алды. 

Жаланда назы терек 

тауда жашиллей къалды.

Къалай сууукъду оту 

тукъузгюню кюз артында... 

Къыш а неледи жортуп 

жиябоюн акъ атында.

1969

ЭКИ ЖЮРЕГИМ

1

Кёгюнг — жулдузлу, 

жеринг а — ташлы, 

сабыр Малкъарым.    

Субай да къызлы, 

жигит да жашлы, 

батыр Малкъарым!

Эрттенинг — женгил, 

къуш тюгю кибик, 

шам Къарачайым! 

Булутдан желле 

жамычыла кийип, — 

шах Къарачайым!

Учхан сууларынг, — 

къанат аязлы, 

чучхур сууларынг, — 

къая ауазлы.

Къарачай-Малкъар, 

Кавказны тёрю! 

Къарачай-Малкъар, 

аланла жери!

2

Бек къаяларынг — 

Алауганларынг, 

Алан журтум, эй! 

Ёхтем тауларынг — 

Рачыкъауларынг, 

аслан журтум, эй!

Шат да, Мёнгю да, 

Шах да, Минги да 

Тауум, тауларым! 

«Нарт улулары — 

Бёрю — аналары», — 

алф таулуларым!

Жырым, айраным, 

Журтум, намысым! — 

Жюркш, айланып 

Тапмаз насыбым!

Жаным сизге — къор, 

ташым, терегим. 

Къарачай-Малкъар — 

Эки жюрегим!

1969

ТУРУКЪ

Бийикдеме, кьол жетмсзча, 

къарт келип, отун этмезча. 

Кюнлерим былан ётмсзча,    

таш окъун келип тийезми?

Чынчыкъчыкъ, арып къоннгандн, 

къалкъыгъанды булутчукъ да. 

Кюз санын бетим онганды, 

жибите жауун да, чыкъ да.

Энди мен турукъ болгъанма, 

къаягъа аума атмазча; 

аязда шыбырдамазча, 

эндм мен къуруп къалгъанма.

Кюз арты къалкъыуумда уа 

сабийлигими кёргенме. 

Къыш, юшюр къоркъууумда уа 

акъ къардан мен тон кийгенме.

Энди мен турукъ болгъанма, 

кёк жазны, кюзню кёрмезча; 

сур боранладан безмезча, 

энди мен къуруп къалгъанма.

Бийикдеме, къол жетмезча, 

къарт келип, отун этмезча. 

Ёмюрюм былай ётмезча, 

жел, тюртюп, таудан атмазмы?

1969

*     *     *

Бийик таула, 

акъ ауушла. 

Гара суула, 

женгил къушла.

Тар ауузла, 

терен къолла. 

Чыран бузла, 

айланч жолла.

Жашы — жигит, 

къызы — жигер. 

Мындан иги 

тапмазса жер.

Минги тау — Къаф 

таула башы. 

Малкъарды алф 

нартла жашы!

1969

*     *     *

Басхан башы кьаяла 

жылтырайдыла, акъдан. 

Бийик жулдузла чыкъгьа 

ушайдыла ууакъдан.

Азау кёгю, мияла

кибик, кёкдю чууакъдан. 

Жулдузчукъла уяла, 

кьарайдыла узакъдан.

1969

ТАШ КЁПЮР

Узакъ жолну къысха эте, 

мен таулугъа кён жарадым. 

Алай таргъа къайгъы ёте,     

ызындан мудах къарадым...

Жау аскери, таша келип, 

юсюм бла элге ётдю. 

Кёп таулуну отун кёмюп, 

кёп ананы жашсыз этди.

Мен душман аллына къая 

болуп къалалмадым нечик! 

Андан эсе, ой, элия ургъа 

ургъа эди мени кече.

Кёрдюм: бирде сур къадары 

бир жаш къызны сюрюп энди.

Кюн къаралды ол къыз ары — 

толкъунлагъа скиргенде.

Ёлюмге элтдим аны мен. 

Тийишлиси — тойгъа эди. 

Андан эсе, ой, юсюмден 

къая басып къойгъа эди.

Жаш адамны бир зар дертчи, 

бичакъ уруп, къанын тёкдю.                     

Киши эслемеди кече, 

ол да юсюм бла ётдю.

Чырмаусуз къутулду малгъун, 

мен аны да жолгъа этдим. 

Андан эсе болмай къалгъан 

кёпюр мен болгъа эдим.

Элге келин келлик эди... 

Ол тору атын чапдырып 

келген къайдан биллик эди 

аты кёнюрден чартларын.

Кюнню, айны да тутдургъан 

ачы кюй этди сюйгени. 

Андан эсе, ой, къутургъан 

суу талагъа эди мени...

1969

АКЪ КЪАЙЫНЧЫКЪ

Жангы ай алай ушайды 

жел сюрген къайыкъчыкъгъа... 

Кёк назычыкъ шыбырдайды, 

къымыжа къайынчыкъгъа:

«Черек суудан аяз ура, 

къырау къакъды юсюнгю.

Къыш кечеле, боран бура, 

къоймазламы юшютюп?

Энди тёбеннгини окъу 

тыялмазса ушакъгъа. 

Турна жазыуланы окъуй, 

кюз кетгенди узакъгъа...»

Сюеледи къайынчыгъым, 

кёл этеди кесине: 

«Алып келир чыпчыкъчыгъым 

жаз башын биргесине»

1969

САБИЙЛИГИМИ ЖЫРЫ

Жылы жауун, бухчакъдан 

къуйгъан кибик, ингирде 

сакъ жауа эди, чакъгъан 

баллилени жибите.

Мен а — гитче сабийчик, 

жауунну жаугъанына 

къарай эдим. Тар юйчюк 

алай бек акъгъанына

анабыз, шургу эте, 

юй тюбюне эскирген 

адырла сала эди: 

себеп болур дегенден,

Андан бери ненча жай 

жангыртханды жерими. 

Жылы жауун, энтта жау, -

жыры сабийлигими.

1970

*     *     *

Ариу къыз суугъа барады, 

ауурду узун эшмеси. 

Бюгюн алай къызарады — 

ангылаялмайды кесин.

Гёген бла суу алады, 

Сууу сууукъду кезлеуню. 

Бюгюн алай уялады — 

кётюралмайды кёзлерин.

Субай къыз суудан келеди. 

Не болгъанды бюгюн анга? 

Аны жаз башы биледи, 

айтмайды ол ансы манга.

1970

*     *     *

Эрттен къолунгдан тутуп, 

орамны келе эдинг, 

къандагъымы унутуп,

жунчуп сюеле эдим,

сени биринчи кёрген 

кибик, тамаша болуп, 

дуньягъа къууанч берген 

ышарыуунгдан толуп.

Баям мен сокъур эдим, 

сангырау эдим чынтты... 

Тот киритча жюрегим, 

таууш этип ачылды.

1970

*     *     *

Къалай ариу эди ол къызчыкъ. 

Мен автобус сакълап тургъанлай, 

аны шабат кюн кёрген эдим, 

жаз башында, балли чакъгъанда. 

Къалай ариу эди ол къызчыкъ.

Къалай ариу эди ол къызчыкъ. 

Аны ачыкъ имбашларындан, 

тау суучукъча, жарыкъ зынгырдай, 

саркъа эди жохар эшмеси. 

Къалай ариу эди ол къызчыкъ.

Къалай ариу эди ол къызчыкъ. 

Эки къашы — эки къарылгъач, 

эки кёзю — эки да шаудан, 

эринлери — бишген баллиле. 

Къалай ариу эди ол къызчыкъ.

Былтырча, мен биягъы жерде 

сюелеме автобус сакълап. 

Нек эсе да хар ётген къызгъа 

эслеп къарайдыла кёзлерим... 

Къалай ариу эди ол къызчыкъ.

1970

КЪЫШ ИНГИР

Къыш ингир. Жауады къар. 

Тар аузу боран этеди. 

Жаш къонакъ, айта хапар, 

отха отунла тюртеди.

— Къар. Боран. Къара сууукъ. 

От, отун да, аш да — жокъ.        

Атам — жокъ. Ахлу-жууукъ, 

эгеч, къарындаш да — жокъ.

Ашхам а, пакъырачы 

къатынча, элге кирип 

келеди, чачын ачып, 

келеди, къара кийип.

Ач боран — такъгъан тели... 

Бюгюн тал аны ашыды. 

Сууукъду киши эли, 

киши гыржыны — ачыды.

Жау чыракъчыкъны тили — 

бир жарыкъ гёбелекчикча, 

Аллахдан тилек тилей 

тургъан гитче мёлекчикча...

Сууукъ окъа халыдан 

терезе аучукъ эшеди. 

Анам, чирик чалыдан 

от этерге кюрешеди.

Мен а бир эски тоннга 

кирип,анамы онгнган 

кёзлерине къарамай: 

«Гыржын бер», — деп турама.

1970

*     *     *

— Башханы сюеме, — деп 

антдынг да бир ингирде, 

ол сёз жюрегиме дерт 

къамача, алай кирди.

Жунчугъанымы эслеп, 

къууандынг, сабий кибик.

— Сынап айтхан эдим, — деп, 

ачытдынг бютюн да бек.

1970

КЪЫРАУ

Бу не сенир, тамаша? 

Къапдама, къайдама мен? 

Акъ жомакъгъа, ажашып, 

чыгъыпмы къалгъанма мен?

Жаз башы, жашнай-чагъа, 

жарты жолданмы къайтханды? 

Элде терек бахчагъа 

бюгече къырау къакъгъанды.

Тот тонун чюйре кийип, 

жантайып тургъан гебен да 

жанады, окъа кибик, 

ол кёз къаматады энди.

Ийнаныргъа къыйынды бек, 

тийре ариуду алай. 

Жангыз ёсген эмен терек 

акъды, тирменчи къартлай.

Бу не сейир, тамаша? 

Къайдама, къайдама мен? 

Акъ жомакъгъа, ажашып, 

чыгъыпмы къалгъанма мен?

1970

*     *     *     

Мен жаз жауун, сакъ жауун, 

жерге къалай сюйюп жаудум. 

Къар ауушладан аууп, 

юй башларын ариу жуудум.

Жуудум терезе кёзлерин, 

жаудум тюзге, жаудум таугъа. 

Шыбырдап айтхан сёзлерим — 

сюймеклигимди жашаугъа.

Сюйдюм ариу чагъып тургъан 

балличикни къурумазын, 

тал тюбюнден женгил ургъан 

шауданчыкъны тунчукъмазын.

Мен жаз жауун, сизге къалай 

сюйюп келдим бу жай кече. 

Сабан, тенгизча чайкъала, 

монг битерин сюйдюм нечик.

1970

*     *     *

Къар элейди булут, къар элейди, 

Жабагъы чагъылгъанча кёкде?  

Къасмакъны, тюртюню да бёлейди, 

къалакълы къайыкъны да кёлде.

Къар элейди булут, къар элейди. 

Аяз шош уятады талны. 

Тай чана ызындан жёбелейди, 

къар кёзюн къаматады аны.

Къар элейди булут, къар элейди, 

ананы огьурлу къоллары 

къагъанакъ сабийнича, бёледи 

журтуму ол жигит жолларын.

Къар элейди булут, къар элейди. 

Ожакъ, къартча, тартады юлле. 

Ол ташны, гебенни да бёлейди 

акъ айыу териге  бюгонлю.

Къар элейди булут, къар элейди. 

Къарт жекгенди къара эшегин. 

Тауланы жукъугъамы бёлейди 

тебрете шо желле бешигин?

Къар элейди булут, къар элейди, 

таш, агъач да рахат тынчая. 

Дуньягъа ол тынчлыкъмы тилейди?.. 

Намазгъа уюгъанды къая.

1970.1991.

*     *     *

Жауун, чыка-чыка эте, 

жаланаякъ жашчыкъ кибик, 

чабады бюгюн да элде, 

къысха кёнчекчигин кийип...

Эсимдеди: сабийлигимде 

гылыучугъум тас болуп, аны 

излей бара, мадул ёзенде 

сууукъ жауун жетип къалгъаны.

Элия бутакъла сындыра, 

бир ачы кюкюрей эди кёк... 

Кечикген жолоучуча, бара 

эди, арып, ажашхан терек...

Бюгюн да, бу жауун ингирде, 

тауда гылыучугъун излей, аз 

таулу жашчыкъ айлана болмаз, 

кесим кибик, сабийлигимде.

1970

*    *     *    

Сюйгеними ышаргъан 

жарыгъыча, тюз алай 

сюеледи жагъада 

тал — уяла-уяла...

Кюз... 

1970

*     *     *

Ай,

кеч жолоучулай,

акъ башлыгъын къысып

барады

Къой Жолну

боранында

жаяулай...

1970

*       *       *

Ким жашайды дуньяда 

жангылмай? 

Жангыз нарат - къаяда...

Жангызма. 

Сен а жазда, къышда да жокъ. 

Унутдунг.

Илишанымдан жазгъан окъ — 

умутум. 

Сен сансызмы эдинг, бир айт,

жансызмы?   

Кёкден мудах къарайды ай. 

Жангызма.

1971
ЖЕЛ

Айтыгъыз, 

менде не терслин?

ёмюрюмде ындыр сууура, 

тирменни тегейин бура, 

кемеле жюздюре да келдим.

Ол мени къууанчым эди — 

мени ишим болуп турду. 

Энди уа не? 

Башхады заман!

Тирменни шибиля бурады. 

Ындыр менсиз сууурулады. 

Кеме да менсиз жюзалады.

Мени къанат кючюм энди не?

Билменме, не затха жарайма, 

кырдык сылагъандан башха...

Алай а менде не терслик?

Къадарыма дауум, чурумум — 

тынчайып жатхан къарт тюени 

къулагъына къоннган бош чибин.

Зырафмы озады заман? 

Ишсиз тургъан къалай къыйынды. 

Тогъуз тау аугъандан къыйынды. 

Мен аны сынадым, сынадым.

Бирде, жашауумдан тюнгюлюп, 

ач бёрю кибик улуй кетип, 

жан-жанымы да талай кетип, 

сабий жукъуну бёле эсем, 

айтыгъыз, менде не терслик, не?!

1971

КЪАРАГЕМИР

Кёз аллыма, тюшюмдеча, биягьы 

келип къалды къарыусуз сабийлигим: 

терезеден къарайма мен дуньягъа, 

тышында къар, терен тюшюп, бир иги.

Къарда агъач чаначыкъларын сюйреп, 

Къарагемир тёбеге чабып баргъан 

жашчыкъланы кёреме да: — Ийчи, — деп 

жалынама, — анам, ийчи учаргъа.

Мудах сылай башымы, анам манга 

шош айтады, сала жылы тёшекге: — 

Кёлекчик да тигерикме мен санга, 

кёнчекчик да, жаз чыгъарса эшикге.

От аллында чурукъ жамай:—Тышына 

быллай кюн чыгъамыды адам, 

кесинге да, хайт де, аякъ машина 

келтирликме Алма-Атадан, —

дейди атам. Къар а — жылы жабалакъ. 

Аязда, къаз тюгюнлей, учады ол. 

Юй аллы, халжар, терек, гебен да — акъ. 

Ат чанагъа тагъылып барады жол...

1971

ТОЙ ЭТДИК, ОЙНАЙ КЕТИП

«Ызымдан айланма», — дейсе. 

«Бир атлам атлама», — дейсе. 

«Башханы сюеме, — денсе. 

«Сен бошха сюелме», — дейсе. 

«Жан аурут», — десем, кюлесе. 

«Бир умут...», — десем, кюлесе. 

«Сюйгеним» —десем, къозуйса. 

«Сюй мени», — десем къозуйса.

«Булбул жырлагъан жазым,

кёлде жюзген къанкъазым, 

айым, кюнюм, жулдузум, 

жумаругъум, къундузум,

сенсиз жашауум — зиндан...», 

деп жюрюйме ызынгдан.

От болуп къаласа сен а, 

окъ болуп къаласа сен а. 

Таш жаралла сёзлеринг а, 

от чагъалла кёзлеринг а...

Жыл озду, алай эте.

2

Сен бирде мени кёрдюнг, 

тенг къызынг бла кёрдюнг. 

Къаш тюйдюнг, бек тюрлендинг, 

сен алай нек тюрлендинг? 

Аллыма чабып келдинг, 

масхара эте кюлдюнг: 

— 0, нечик оюесе сен! 

О, нечик кюесе сен! 

Жомагъынг, жырынг да — мен, 

жумарукъ, журунг да - мен.

Кёрюп болмайма, билсен! 

Тёзюп болмайма, билсенг!

Ах, сени сюйсюн къанлым! — 

деп, жюрексинип къалдынг...

Той этдик, ойнай кетип. 

1971

ЧЫБЫКЪ

АТЧЫКЪЛАГЪА МИНИП

                                                Маммачыкъгъа

Кюнден толу жай орамда, 

минип чыбыкъ атчыкълагъа, 

жортадыла, жортадыла 

жаланаякъ жашчыкъла.

Аладача битеу насып, 

битеу къууанч аладача, 

ойнайдыла, ойнайдыла, 

жол букъусун кётюре.

Мен сабийле оюнуна, 

биягъы сюйюп къарайма, 

тансыкълап алай къарайма 

алтын сабийлигими.

Бар эди чыбыкъ атчыгъым, 

тал къабукъдан жюгенчиги... 

0, кёк чыбыкъчыкъгъа минип, 

жортуп кетген сабийлигим!

1971

*     *     *

Кёл башы зыккыл туман –

кюзню мудах сагъышы. 

Кенгжауурун журтума 

къонду эрттенлик къушу.

Сюрюучю да малланы 

чыгъаргъанды отларгъа. 

Суу жагъада талланы 

бир жарыкъды отлары.

1971

АЛТЫ КЮЙ

1

Мен тарда атымы чапдырып, 

Къууулуп келгенлей ингирде, 

жоргъам, жол ташланы чакъдыра 

баргъаныча, суугъа секирди.

Энди мен, атымы ойната, 

къоз бёркле алалмам тойлада.

II

Ой, сюйген къызымы зарланып, 

мени дерт къамасы жаныды. 

Тауланы, ташланы сарнатып, 

къылкъыяр ёчюрдю жанымы.

Терс кёзден къарады къадарым, 

дуньядан ажымлы къорадым.

III

Сюрюп чыкъдым мен бир кийикни 

бир чынгыл, къадама къаягъа, 

ажалым а атды бийикден, 

кёз байлай шо ашхам къарангы.

Булутла къалкъыгъан къаяда 

Апсаты не ачы къаргъады.

IV

Нечик къыйынлыды, нечик, 

жашлайын жашауун тауусхан. 

Тауда къар юзюлдю да кече, 

тар толду таш, агъач тауушдан.

Узаялмадым мен алайдан — 

жер башы тюбюне айланды.

V

Атыма жер салып ингирде, 

жайлыкъгъа ашыгъыш атландым. 

Жел, жауун жетди тар ичинде, 

кёк жашнап, элия атылды.

Жаууп энтта жауар таулада, 

алап мен табылмам саулада.

V1

Бизге кюн жарыгъын къызгъанып, 

душманла чапдыла жашырын. 

Байлауум, байракълай къызарып, 

кёбюсюн ашырдым жашаудан.

Топ ауур атылды къатымда... 

Белгисизди жатхан къабырым.

73.03.72

*     *     *

Сен — жанымы къыйыры, 

атынг кетмен кёлюмден, 

боран улутхан къара 

къыш да, жазча кёрюндю.

Къадар насып буюрду: 

толду ариу тилегим. 

Жанып, жарытын турду 

сени сюйген жюрегим.

Насыбым! Насыб'а — чыкъ. 

Ол нечик керти эди. 

— Кёлюм башхагъа ачыкъ, 

менде не терслик? — дединг,

жайда, ингир алада, 

сууукъ кёрюне къолунг, 

кенг дуньямы алайлай 

кёрден тар этип къойдунг.

Тау башында ишлеген 

жаухар, мермер да къалам 

такъыйкъаны ичинде 

оюлду... Къалдым къарап.

Сен а жур кибик алай 

бара эдинг узайып, 

черек сууунда айлай, 

нюр жарыгъынгы жайып.

19 04 72

*       *       *

«Экибизни  тюбетген

кюнден дайым къуанчлы

кюн къайда алтын чачлы

сата айны тюбюнде!», - 

дей эдим. Алай а жол

тюйюл эди мамаукъдан.

Жашауубуз зауукъдан

болса, насып эди ол.

Алай гюлле орнуна

къадар мурса узатды,

жашаууму орулгъан

кюз сабаннга ушатды.

1986

*     *     *

Кече, ай тюйрелген чачларын 

жыйгъанлай бир ауур эшмеге, 

танг, харбызча алай чачылып, 

мени кеф этди жай эрттени.

Кеф этди, кёк ариу ачылып, 

баллиле, эрикле чакъгъаны. 

Букъу кётюре «атчыгъы» 

таулу жашчыкъны чапханы.

Орамда бир къызгъа жолукъдум, 

кёзлери — жаз башы кёгюнлей. 

Ол манга бир сейир жомакъда 

айтылгъан къыз кибик кёрюндю.

Мени кеф этдиле, жонулуп 

ишленнгенча, женгил санлары. 

Бетине саркъгъан чач жаууну, 

ах, кимни къолларын сыйларла?!

Ол тейри жарыкълы булутдан, 

кюн алтын халыла ийире, 

кеф этди аппаны буруннгу 

тауруху, бу салкъын ингирде.

Кюнню ашырамы Тангнга 

къаягъа чыкъдыла назыла?!. 

Ышара тюбеди да манга, 

кеф этди къаракъаш насыбым.

14 05 72

БОРАН КЕЧЕ

Къыш кече. Турна аууз. Орам.

Къалпакълы чыракъ элейди къар.

Таш-агъач талай жетген боран

бир къатыды. Титирейди тар.

Угъай, дунья жарыгъым, угъай, -

боран тюйюлдю, тынгыла иги.

Ол тышында ургъан, улугъан –

санга жауапсыз сюймеклигим.

Сюймеклигимди ургъан, улугъан.

Бир адыргы чайкъалады терек.

Санга термиле, болгъанды хайран,

болгъанды тюзге кетерик.

07 06 72

*     *     *

Ай, жалан терекни аууна 

чырмашды да, къолдан ычхыннган 

мияла табакълай ууалды…

Тёбеннги тас этген тынчлыгъын 

излерге жайылды биягъы, 

дау айта къадаусуз къабакъгъа, 

эс табар ючюннге арбазгъа 

къоннган къоз чапыракъ жыйыннга…

Кёмюрбет булутну бухчагъы 

ычхынды да, жерни юсюне 

кечени дум къара чайыры 

тёгюлдю, жол къармарча кеси...

Сен сюймейсе энди мени. 

Сен сюймейсе энди. 

Сен сюймейсе. 

Сен...

14 12 72

ЮЧ ТЕРЕК

I

Танг жарыгъы сютлей тёгюлген, 

аулакъгъа танг бла келдим мен. 

Суу жагъада назик терекде 

сабий заманымы кёрдюм мен.

Ол аязда кесин жубата 

тура эди жашил жагъада.

11

Кюн ариу жайылгъан таулада 

бир агъач талагъа келдим мен. 

Бек наратха къарап туурадан 

кеси жашлыгъымы кёрдюм мен.

Боранла, ырхыла талагъан 

нарат бек турады талада.

III

Жарытды жай ингир тейриси 

тауланы ол бийик къарларын, 

Къуу бутакълы эмен терекде 

кёрдюм манга келлик къартлыкъны.

Ол жардан кетеди, дегенлей 

турама, къатылса тёбеннги.

16 12 72

*     *     *

Сауут-саба берип къадарым, 

кирмегенме отха, жалыннга. 

Алан а билеме къартайгъан 

тул къатынны жюрек жарсыуун.

Бармагъанма окъла тюбюнде.

Алай а билеме туудугъун 

къолуна алыргъа термиле, 

къолсузну кёлю нек толгъанын.

Эштмегенме топ улугъанын. 

Алай а билеме бутсузну 

жанын алай нек къыйнагъанын 

абизех тартыуу къобузну.

Кирмегенме ёшюн урушха. 

Алай а, билеме мен аны, 

къара киерге да ырыслап, 

ынна жолгъа нек къарагъанын.

16 12 72

ЖАШАУ ЖОКЪДУ 

СЕНИ УНУТУП

1

Сен болун къадардан тилегим, 

жазымы ашырдым умутлу. 

Ышарсанг — жулдузла тиллене,

къайгъыла дуньясын унутдум.

Жашадым бир иги жомакъда 

айтылгъанча, кёкню тюбюнде. 

Жукъласам, тюшюмде жокъладым, 

уянсам, — жокъладым тюнюмде.

Экибиз тюбешген кезиуде 

кёп айтханма, жырдача, махтап: 

— Сеп тюшгенсе айны кёзюнден, 

кюн кеси да къарарча тохтап!

2

Сен болуп къадардан тилегим, 

къышымы ашырдым умутлу; 

бетинги жарыгъы тийгенде, 

бушуула дуньясын унутдум.

Аллынга чыкъдым бир арада, 

мен сени эследим да кенгден. 

Мени сын этип жай орамда, 

бир сансыз къарадынг да кетдинг.

Ол жангыз такъыйкъа жюз жыллай 

кёрюндю... Эсими жыйгъанда, 

сен бара эдинг журча, алай, 

аязда къалтырай жыйрыгъынг.

3

Сен болдунг да толмаз тилегим, — 

къадарны бир ачы оюну, — 

жиляды, сарнады жюрегим, 

бек иги умуту жоюлуп.

Жоюлуп ол бийик умутум, 

жанымы сынсытдынг, улутдунг... 

Алай бил: бу шашхан жюрекге 

жашау жокъду сени унутуп.

18 01 73

*      *      *

Жаз келди. Кюн ариу жайылды. 

Терекле чапыракъ ийдиле. 

Алай жаралы жанымы 

биягъы жауунла тюйдюле.

Жаз келмей къалды жаныма. 

Чагъалмай къалды терегим.

Жылыуму тилей-жалына

Барсын аллынга жюрегим?

1973

*     *     *

Айланама шахар ичинде, 

бу къыстау жашаудан жайыгъып. 

Жулдузла жуууннган кечеде 

бир женгилди айны жарыгъы.

Айланама кесим, экибиз 

жюрюучю жерлени тансыкълап. 

0, нечик къууанчлы эдик биз, 

о, къалай насыплы.

Ма эмен. Жауундан букъгъанынг 

эсимдеди аны тюбюне. 

О, мылы бетинге бутакъла 

ичинден кюн тиякъ тийгени!

Терезе да майна... Жарыгъы 

биягъы орамгъа тёгюле... 

Сен ары къарап чач тарагъан 

заманынг — кёлюмю тёрюнде.

Бу юйде уа жашай эдинг сен. 

Аз сакълатмагъанса былайда! 

0 къайдаса, къайда, энди сен, 

ол жарыкъ жылларым да — къайда?

Мен сени биринчи ашыргъан 

ингирдеча, хар зат да алай.

Жаланда заман — акъырын, 

жаланда жартыды бу ай.

Айланама, алгъын экибиз 

жюрюген жерлени тансыкълап. 

0, нечик сабийле эдик биз, 

о, къалай насыплы.

22.07.73

ЭЛГЕННГЕН АЯЗ

Салкъын батышны ол тейри жарыгъы 

таула башында акъырын ёчюлдю. 

Алай дуньяда бир ауур жаралы, 

уруш аулагъын эсгерип, кючсюндю.

Кюнден да, гюлден да толу талада, 

жанкъозча, чагъады сабий ауазы. 

Алай бир чёрчек жашчыкъны дуньяда 

къаны къызартды элгепнген аязны.

Къайын чапыракъ агъызгъан ингирде 

биз къыз къачырдыкъ, жюрюген адетде. 

Алай бир жарлы анагъа уа жерде, 

къуугъун келип, кёз жашы таш эритди.

Жатады жашчыкъ, жомагъы айтылып. 

Жатсын. Нек жарсыйма аны ючюн мен? 

Юйле — ёртенде, топ ауур атылып. 

Да не? Мен тюйюл ол оту ёчюлген...

Угъай! Мен жарсыйма хар окъ жарагъа, 

кеси жарамдан къан тамгъанча чыкъгъа. 

Жарсыйма кюню тутулгъан анагъа, 

сейир оюну юзюлген жашчыкъгъа.

Жарсыйма, себеп болмазын ангылап, 

дууа болмазын ангылап назмуму. 

Жарыйды. Турама тангнга тынгылап. 

Анам уюгъанды эрттен намазгъа.

23 01 73

КИЙИК ЫЗЛА

Сёзню сыйы, сабан агъачны, 

гыржынны сынындан кем тюпюл. 

Ангылаялмасанг сен аны: 

ишинг — зыраф, умугунг а — кюл.

Бизге бир акъыл сёз къойгъан нарт 

хар неден да сёзню этди баш. 

Жаз алай, — алгъыш этгенча къарт, 

асланбийге баргъан кибик жаш.

Жаз алай, сен къая эрнинде 

кийик ызын тутун баргъанлай; 

жаз алай, бир сабыр ингирде 

жел жетип, эмен къобаргъанлай.

Арсар адам барыр абына. 

Жолу болмаз, къайтыр ызына. 

Эр къаманы кюмюш сабына 

угъай, — ышанады аузуна.

Къаст этмеген, таудан ауалмаз. 

Бёрю угъай — къоян аталмаз. 

Тутуп акъ маралны сауалмаз, 

жыр эталмаз, назму айталмаз.

Таукел адам къоркъмаз чырмаудан. 

базынмагъан, сындырмаз базук.

Сен да, узакъ жолгъа чыгъардан 

тебрегенсе, кесинге базын!

Белгисизликге эшик ачхан 

къоркъамыды  борандан, буздан?!              

Жюрегин къанат этип учхан 

от алып энеди жулдуздан!

1973

ЖАРСЫТАДЫ

                         Жарсытады, мени жарсытады…                                                                                                                                    





Бабаланы Ибрахим
1

Салкъын эрттен. Сабийчик. Къарт. Кюн туууш. 

Чалбаш къартха не сынатмады уруш? 

Энтта уруш къозгъалыргъа боллугъу, 

сабийчикни жоюлургъа боллугьу 

жарсытады, мени жарсытады.

2

Кюнлюм бетни жангыз къайын терегин 

тебретеди танг аласы тёбеннги. 

Жангы уруш къозгъалыргъа боллугъу, 

ол къайынны кюл болургъа боллугъу 

жарсытады, мени жарсытады.

3

Кёк жашнауу, аулакъ жели, бораны – 

тенг жашымы асланбийге баргъаны. 

Энтта уруш къозгъалыргъа боллугъу, 

шуёхуму жоюлургъа боллугъу 

жарсытады, мени жарсытады.

4

Таулу къызчыкъ бу салкъын эрттенликде 

суу алды да келди юйге черекден. 

Жангы уруш къозгъалыргъа боллугъу, 

сууну къаннга боялыргъа боллугъу 

жарсытады, мени жарсытады.

5

Ай жайылгъан таулада жай экинди. 

Суу бойнунда тюбешдиле экеулен. 

Энтта уруш къозгъалыргъа боллугъу, 

сюймекликни жоюлургъа боллугъу 

арсытады, мени жарсытады.

6

Къанат керип, танг атды да, чыкъды кюн. 

Ол жарытды, жылытды жерни юсюн. 

Жангы уруш къозгъалыргъа боллугъу, 

сыйлы кюнню тутулургъа боллугъу 

жарсытады, мени жарсытады.

06 02 73

УРУШ

Адам улу не сынамады 

урушну аты айтылгъанлы, 

анда, узакъ Хиросимада 

ол атом тобу атылгъанлы...

Бюгюн, бюгече да дунияда 

бар кёргенле уруш ёртенин, 

къараларын тешмей тургъанла, 

сакъал-мыйыкъ урмай ёлгенле.

Ингир сайын арбазгъа чыгъып, 

хар атылгъан топ окъ сагъайта, 

сау-эсен къайтырмы къызчыгъым 

дерследен деп аллын сакълагъан,

не да урушдагъы жашындан 

хапар билмей, кюе ичинден, 

аманны кебинден жашагъан 

ана кспдю жерни юсюнде.

0 къудурет, энттамы жанар

бир башха Хиросима жерде?!.

0 жер! Къандан, кёз жашдан къанар

заманынг а болгъанды керти!

06 02 73

*     *     *

Жауады жаз башы жабалакъ, 

акъ булут жабагъы артханча, 

ай тегейи жулдуз ун тартханча

жауады жаз башы жабалакъ. 

Аппам айтыучу сейир жомакъ 

сабиилик дуниямдан къайтханча, 

жауады жаз башы жабалакъ, 

акъ булут жабагъы артханча.

1973

*     *     *

Бюгюн да бир тенгнм ёлдю, 

къаячы тенгим.

Бийикликден къаналмай кетди 

бюгюн да бир тепгим.

Бюгюн да бир тенгим ёлдю,

бийикден къарап

т ы н ч л ы к ъ г ъ а,

с а н с ы з л ы к ъ г ъ а,

к ъ о р к ъ а к ъ л ы к ъ г ъ а!

Бюгюн да бир тенгим кетдн...

1973

*     *     *

Бугъача ёкюре, ауур 

булут Гюржюге ётдю. 

Кёкню, биринчи жауун 

жуууп, кём-кён этди.

Тейри къылыч хауада — 

тюз анкъа къушну кеси. 

Кюн тийди. Ол, тауада 

бишген гыржынча, — исси.

1973, август

ЖАБАЛАКЪ

Къар жауады, гебенлени агъартып. 

Шош тартады аппа къара юллесин. 

Ындырчыдан Курму тюзге, жашыртын, 

алай энип келиучюдю сюлесин.

Ныгъыш къартла олтуруп, сабыр ушакъ    

бардыргъанча элде, Букъа башына 

Адыл сууну терегине, ташына 

жауады ол бир жарыкъ, бир жумушакъ...

Жаулукъ къысып, чыкъдынг да эрттен къаргъа, 

бютюн ариу этдинг Азау таланы. 

Аллыма бир шош келесе — къагъаргъа 

къоркъа, ариу акъ тютлерин талланы...

Къар жауады, къар жауады. Акъды ол, 

акъ къанкъазны къанат тауушу кибик. 

Акъды халжар, акъды арбаз, акъды жол. 

акъды жолну ашыра чыкъгъан терек.

11 09 73

*       *      *

Къыш артады тауда жабагъы.

Аязчыгъ а, журчукъча, юркеди.

Тал къарайды узакъ къыблагъа,

жанкъозчукъ да, шауданча, бёркеди.

Жаз келгенди бизге биягъы.

Жашнарыкъды дунья,

чагъарыкъды…

Ай къоннганды чыпчыкъ уягъа,

ол жулдуз балала чыгъарлыкъды.

02 12 73

*       *       *

Жулдуз кёзлю салкьын ашхам. 

Толгъанды тар кьарангыдан. 

Мудахды энди ажашхан 

насып сени къарамынгда.

Урады Терскьолда аяз, 

чачым бла ойнайды ол. 

Сюймеклигим нечик зая 

болду. Артха уа жокьду жол.

Тилек этип, кёкде жангы 

тугъан айгъамы жалыннгын? 

Сюер ючюн туугъан жаным 

кюе турады жалынсыз.

1973

ЁТМЕКНИ БАГЪАСЫ

I

Бармыды ётмекни багъасы?

«Апасымы, — дединг, — апасы?!

Айтчы бир, ёк&юзню анасы, 

не эди ётмекни багъасы, —

душман огъу жигит эринги 

ахшы умутларын юзгенде? 

Журтунга — Беш да Тау Элинге 

термиле жашаргъа тюшгенде?

Сау кюнню суу тиймей тилине, 

баланг ач къарангы жатханда? 

Бел бауунгу, алтын тюйменги 

бир туурам ётмекге сатханда?

Аллахдан болушлукъ тилегинг 

себеп болмай, ауруу тапханда? 

Адыргы арпангы тирменде 

уууч берип, алай тартханда?

Ол къара чачакълы ботанглай, 

тангларын къаралып атханда? 

Кёлюн алыр ючюн балангы, 

отха къуру къазан асханда?..

Бармыды ётмекни багьасы?

II

Бармыды ётмекни багъасы? 

«Апасымы, жангыз апасы?!»

Да бир сорчу чалбаш хоншумдан: 

«Неди, — деп, — ётмекни багъасы?»

Аны кёз аллында ётерле 

журтуну оюлгъан эллери, 

гыржынны шо уппа этерге 

окъуна термилген кюнлери.

Эсгерир бирде окъ жыкъгъанын, 

эс жыйгъанын душман тузакъда. 

Къалауур итлеге бакъгъанын, 

жекирле къырыла тургъанда.

Эсгерир, кёз жашын жашыра, 

ол кюйсюз ишлерин къанлыпы. 

О, тили тутулгъан жашчыкъны 

«Гыржын!» — ден къычыргъан къоллары!

Эсгерир къачханын да бирде, 

эсгерир сибирлик болгъанын да. 

биреу ётмек гирях бергенде, 

кёлю толуп, жнляп къалгъанын да.

Бармыды ётмекни багъасы?

1973

КЮЛНЮ АУАЗЫ

Хиросима. 1945 ж.

                         Кюл болду оюнлары сабийлени.

                                                                                К.Къайсын

                                   Сабнйлени жоймасын булут.

                                                                               Н. Хикмет

Татлы жукълап тургъанымлай, 

атылды да атом тобу, 

мен кюл болдум, туугъанымлы 

жалан алты жылым толуп.

Кюл болду жёге чыбыкъны 

ат этип къыстау жортханым, 

ыннамы алтын чабакъны 

юсюнден айтхан жомагъы;

жангы къар жаугъан ингирде 

учхан къууанчым тёшледен, 

къанатлы атха миндирген, 

айгъа учургъан тюшлерим.

Кюл болду Сары тенгизни 

сай жагъасында жюзгеним, 

терек бахчада тенгиме 

бишген алмала юзгеним.

Агъач талада жилекле 

жыйгъаным, къызыл гюллени 

башларында гёбелекле 

этген оюннга кюлгеним.

Алай, жукълап тургъанымлай, 

атылды да атом тобу, 

мен кюл болдум, туугъанымлы 

жалан алты жылым толуп.

Жартылай къалгъан оюнум 

айланады мени излеп... 

Алтын кюнюгюз жоюлуп, 

къара танг атмасын сизге.

Къалмасынла шо кюл болуп 

жомакълары тюшюгюзню. 

Сабийлени жойгъан булут 

жапмай турсун кёгюгюзню.

04.03.74

*     *     *

Жаз жауун къыстау жауады,

кёз ачдырмайды эрттенли.

Жолну букъусун жууады

шорха суучукъла этдирип.

Бутакъ-бутакъ чагъады кёк,

нартда урушха киргенча.

Къызыл Фукну нарт Ёрюзмек

къылыч бла сермегенча.

Таш улу Сосурукъ да сер

эмеген бла тутушхан

кибик,  алай тебеди жер

кёк кюкюреген тауушдан.

Жаз жауун жауады къыстау.

Бутакъ-бутакъ жашнайды кёк.

Тынгылап сюеледи тау,

къутуруп барады черек.

03 04 74

*     *     *

Кече бла кюнню чеги — 

танг, акъ къанатлы кибик, 

кёкню жулдуз тюйюн чёплей, 

шош атды, къанат керип.

Жерге салнъын ауанала 

жая, кюн да шыхыртсыз, 

отда къызгъан арауанлай, 

чыкъды танг шыхырындан.

Багъыртамакъ хораз жууурт 

шошлукъну чагъа къыстау, 

эрттен жетди, бет-къол жуууп, 

кезлеуден келген къызлай.

Гюрбежиде жарыкъ жырдан 

юзюп къача, тёбеннги, 

тас эте да жарты жолда, 

чаба-жорта, терледи.

Мен да, танг хауадан иче, 

кёп жумуш этдим жазгъа. 

Бу назмуну да биринчи 

кюн таякъ бла жаздым.

1974, июль

БИРИНЧИ СЮЙМЕКЛИК

0, гюллю да, кюнлю да кюнле, 

сиз къайдасыз, къайдасыз, къайда? 

Биринчи сюймекликча, гюлле 

акъ чакъгъандыла энтта жайда.

Акъ чакъгъандыла, сен кийиучю 

жыйрыкълай, биринчи сюймеклик. 

Кёзюнгден, сёзюнгден тийиучю 

жарыкълай, биринчи сюймеклик.

Эсингдемиди, дум эшмелим, 

мен санга окъугъан назмула? 

Алада — кюн бетли эринле, 

жур кёзле, булбулла, назыла;

алада — кечени жукъусуз 

ашыртхан къууанчла, жарсыула; 

«Сен эннгенсе жерге жулдуздан!» — 

деп, алай къууаннган жазыула.

Суу кетип, ташлары къалгъанлай, 

сен кетдинг... Кёлюмде — жомагъынг! 

Толкъунла сюрген жел къайыкълай, 

къыдыра жашауну жолларын,

кёп къызны отунда кюйдюм мен,

да алай а тюйюлме шекли, —

хар къызда да сени сюйдюм мен, 

сени, биринчи сюймеклик!

0, гюллю да, кюнлю да кюнле, 

сиз къайдасыз, къайдасыз, къайда? 

Биринчи сюймекликча, гюлле 

акъ чакъгъандыла энтта жайда!

1974, август

АНА

Кён жаудула андан бери 

сакъ жауунлары жазланы, 

жерге кёмюлгенли эри, 

журтун къоруулай жауладан.

Кёп къышны эркин аулакъда 

тунчукъду жели, бораны, 

туугъан ташындан узакъда 

баласы оба болгъанлы.

Экн къуугъун къагъыт анга 

шагъат этедиле, алай 

къагъыт хакълыгъына ана 

къалай ийнансын да, къалай!

Къыш къыямада кёмюрден 

къызыу от этиучюдю ол. 

«Сууукъдан кюе келирле, — 

дейди ана. — Узакъды жол».

Жай чилледе уа — чагъылгъан 

айраны; юйю да — салкъын. 

«Жетерле, — дейди, — чалгъыдан 

келиучюлерича алгъын».

Жашыны суратын алып 

ол бирде этеди ушакъ:

— Санга бир ариу къыз сайлап 

турама, къуш балам, ашыкъ.

Аны эшитип кюлгенча, 

жарыкъды жашны къарамы, 

юйюне эсен келгенча, 

урушда къоймай, къадары.

20 11 69 . 10 11 74

КЪАРТ АНА 

МИНЧАКЪ САНАЙДЫ

Да бар эди баш неси аны, 

терлеп сабан сюрген, чалгъы чалгъан. 

Тенглик, тюзлюк болсун деп къолуна, 

тору атын жерлен, сауут алгъан.

Жангыз жашы да бар эди аны, 

тойгъа къууат берген, ишге — къанат. 

Эркинлчгин сакълай, душманланны 

аямай талкъ этген жигит солдат.

Эки да къуш къанаты бар эди: 

бирин къара къылыч уруп юздю. 

Тар дуниясын бютюнда тар этпп, 

бирсин а окъ къыркъды уруш тюзде.

Жулдузча юзюлдю да умуту, 

кюню къара болду кюз кечеден. 

Къум тюзледе жана сууукъ оту, 

ол садакъа тилемей кечинди.

Жагъа толкъунлагъа тёзген кибик, 

тёздю. Бой бермеди минг жарсыугъа. 

Ангъа, Кюннге Ана Сюймеклиги 

айтдырмады ауур сёз жашаугъа.

Айтдырмады, угъай. Сюйюп турду 

сабий оюнларын кюн тууушда.

Ийнек сауду, айгъа дууа тутду, 

жашау кери болсун деп урушдан.

Туудугъундан туугъан чыбыкъ атын, 

букъу эте, сынайды арбазда. 

Айтылмасын деп урушну аты, 

ынна минчакъ санайды арбазда.

1974, октябрь

*     *     *

Къыш келгенди биягъы. 

Тал, окъача, жылтырайды. 

Сууукъдан кюн таягъы 

гёбелекча, къалтырайды.

Сен а, акъ гюлге ушап, 

бир жарыкъ эдинг бу къарча, 

кюлгенинг да — жумушакъ... 

Къачан эди ол, о къачан!

Акъ турна кибик, жангыз 

къайын сюелип турады. 

Санга ушагъан бир къыз 

ышара, ётюп барады.

13 12 74

ТЮШ

А. Мачадодан

Эки къанаты — эки булут. 

Жашчыкъ учду жулдуз жарыкъда. 

Уянды да ол, мудах болуп:

— Тюшюм эдн, — деди, жарсыды.

Артда ата сакъал-мыныкъ урду. 

Сюймекликни ол да сынады. 

Ай жарыкъда сюйгенине сорду:

— Сен тюшюммюсе, суу суратым?

Жауунча озду да жашлыгъы, 

чачына жылла къары тюшдю. 

Анда былай сорду жашаугъа:

— Тюшюммю эдииг, татлы тюшюм?

1975, январь

*     *     *

Жанкъоз чагъа, эрийди къар тауда, тюзде. 

Суу жагъаны да сёгюледи накъышы. ...

0, энтта бир жазым кюйдю сары кюзде, 

жайгъа буралмайын  жюрегинги къышын.

1975, сентябрь

ЭКИ НАЗМУ

Къайсындан

1.АНА КЪОЛЛА

Сиз дайым от жагъасыз,

Тылы ийлейсиз сиз.

Ауругъаннга багъасыз,

Сабий бёлейсиз сиз.

Бешик тебиретесиз,

Быстыр жууасыз сиз.

Жулдузлагъа жетесиз

Тойда тепсесегиз.

Сабийлеригизни да

Къучакълайсыз сиз,

Сюйгенлеригизни да 

Ийнакълайсыз сиз.

Дунья къыйынлыгъын 

Жалан да сиз женге

Келесиз, къайгъыла

Сибириле желге.

Махтау, ыспас сизге,

Сыйлы ана къолла,

Сиз саулукъда, бизге

Къыйынмылла жолла?!

2. АТА КЪОЛЛА

Къолла, жигер къолла,

Ишге къадалдыгъыз.

Ишледигиз жолла,

Юйле къаладыгъыз.

Жазда сабан сюрюп.

Кюзде уа - ордугъуз.

Элге душман кирип,

Къама сууурдугъуз.

Къурман болгъанлагъа

Къабыр да къаздыгъыз.

Ёксюз къалгъанлагъа

Ышыкъ да болдугъуз.

Махтау сизге гырхы

Къолла - ата къолла.

Аякъ тюпден бурху 

Ала келген къолла.

1975

*       *       *

Кьара булутну жалыны 

кёкню туралмады басып. 

Бир хычыуунду жанынга 

жазны ингир кьарангысы.

Жулдуз кезлеучюкле ура,

чууакьды, ырахатды кёк. 

Гырмык мыйыкьларын бура

келген кече жарыкьды бек.

1975

*     *     *

Къоз терекге къонуп,

бюгюнлю

тамагъын жыртады къаргъа:

«Къар!

Къар-р!

Къар-р-р!»

Къар.

24.04.76

*      *      *

Терезе аллында сюелип, 

бетинге тийген ай жарыкъда, 

окъумаммы санга сюймеклик 

тийген назмула жангыдан?

Юзмезде къаламазча къала, 

чачынгда ажашмазмы кечем?.. 

Къаргъышчы къаратонча, къаргъа 

ачы къычырады нечик...

1976, май

*     *     *

Жаным бла бара ётюп, 

къалды эсем да мен жунчуп, 

жюрегиме къанат битип, 

жети кёкге чыкъдым, учуп.

Озун кетдинг да, къаш тюйюп, 

къанын отдан кёлек кийдим. 

Алтын къанатларым кюйюп, 

жети кёкден келин тийдим.

15 06 76

*     *     *

Алтын айны жартысы, 

сыынып тюшдю да кёкден, 

кёлге жайылды, эрип...

31 07 76

*     *     *

Чууакъ кече. Къымыжа 

ай, бийче къызлай, 

кёл сууунда жуууна...

31 07 76

*     *     *

Ай кибик, нюрден тола 

келген ёшюнлеринден 

уялгъан сабий къызлай, 

сюеледи жагъада тал 

терекчик жангызлай.

Аяз а — чёрчек жашчыкъ 

жашырын чабып келип, 

талчыкъны жаягъына 

уппа эте да — къача, 

уппа эте да — къача...

19 09 76

*     *     *

Кирши туман... 

Толмагъан умутларымы 

от жагъасында, 

жюзжыллыкъ къартлай, 

олтурады ауур сагъышым, 

эсгериуле отун ышыра.

1976, октябрь

ЭНИ КЪАЯ

Г. Кисилевдан

Кёз туурамда эки къая. 

Экиси да чынгыл, бийик. 

Бири жаз да, къыш да къара, 

жаз да, къыш да акъ — бири.

Акъ къая, бийикден къарап:

— Эй, адам, манга кел! — деди. 

Кёкге жетген къара къая:

— Къонагъым бол, — деп тиледи.

Акъ къая: — Къара къаядан 

жукъ да чыкъмаз. Манга келсенг, 

жашарса мермер къалада. 

Байлыгъымы ма кёр кесинг.

Алайлан ачы элия 

тауушдан толду тёгерек. 

Эки жарылды да къая,

ичинден алтын тёгюлдю.

— Эй, адам, къалмасын кёлюнг, — 

деди бирси. — Алтын саугъам 

жокъду. Алай манга келсенг, 

бийиклик берирме санга.

Керек тюйюл алтын, байлыкъ. 

Мен къара къаягъа бардым.

1977, август

КЪАЙЫНЛА

Къайынла, кюз арты къайынла, 

сиз жанып-жарытып тийрени, 

сюелесиз — алтын къанатлы, 

сюелесиз — кюмюш тюймели.

Сюелесиз, аяз къучакълай, 

сюелесиз, къууанч юлюшлю, 

ол билгич чыганлы къызчыкъла 

айланнганча, насып юлеше.

Мен бюгюн келгенме бери, 

мен бюгюн келгенме, арып. 

Къандасыз, кюнлю кюнлерим? 

Къайдасыз, жырлы жылларым?!

Къайдаса, жулдузча чагъып, 

ол кюн кёзюнден тюшюучюм? 

Къанкъаз къабынгдан да чыгъып, 

ол кёл сууунда жюзюучюм?

Къайдаса, сейир тюшюмлей, 

ариу ойнаучум, кюлюучюм? 

Жауун тюбюне тюшгенлей, 

къымыжанг ачыла келиучюм?

Мен бюгюн келгенме санга, 

узакъ ауазынг чакъырып,

ышара тюберикча манга, 

желде сюзюле чачларынг.

Ариу бетинге тёгюле 

алтын чачларынг, биягъы 

чабып чыгъарыкъча кюле, 

ойнай бу черек жагъагъа...

Къайынла, кюз арты къайынла, 

сиз жанып-жарытып тийрени, 

сюелесиз — алтын къанатлы, 

сюелесиз — кюмюш тюймели.

09 09 77

 *     *     *

«Экибизни да болсун

ол жашил жулдузчукъ», —

дединг бир ингирде...

Жангыз мениди эндн — кесими. 

Нечик мудах къарайды ол 

жети кёкден.

08 06 78

*     *     *

Терезе аллында

мудах сюелесе сен,

жаууннга тынгылап.

«Унутханма сени, унутханма» - деп

къаргъанма бош.

19 07 78

*     *     *

Седен кетип барама мен, 

кетип барама…

Алай барады

танг ингирликге, 

жашлыгъа а – 

къартлыкъгъа.

09 10 78

*     *     *

Жашау бирде алады жагъангдан 

керти ишинг, тюз акъылынг ючюн. 

Сары тангны булут жалынындан, 

кёзюн да къан жуууп, чыгъады кюн.

Бирде уа кётюреди, сый аякъ 

кибнк сени, итлигинги сыйлай. 

Кёкден энип келип, ариу саякъ 

кызчыкъча, къойнунга киреди ай.

13 08 78

*     *     *

Сени менден алды да кетди орам, 

къайтармаздан алды да кетди сени. 

Ай орагъы жулдуз сабанын ора, 

сени менден алды да кетди орам. 

Жюрегимде ачы борайды боран. 

Неди анга къыйын жарсыуум мени? 

Сенн менден алды да кетди орам, 

къайтармаздан алды да кетди сени.

Энди — тюпсюз ёмюрле арабызда, 

алан жаным къалай бой салсын анга?! 

Акъ къайыным алтын тангын агъызды... 

Энди — тюпсюз ёмюрле арабызда. 

Ингир сайын сен эниучю жулдуздан 

бюгюн тамчы жарыкъ окъу жокъ манга. 

Энди — тюпсюз ёмюрле арабызда, 

алай жаным къалай бой салсын анга?!

1978, октябрь

ТАУ ЖОЛ

I

Жар оюлду, къар юзюлдю анга. 

Жагъасындан чыгъып, суу талады. 

Тюнгюлмен, жол а алгъадан алгъа 

барды эрттенледе, ашхамлада.

Тау, таш да аллына сюелдиле, 

аны бауур салып сюркелтдиле.

Сюркелтдиле... Да энтта барыуун 

тыяр ючюн чабадыла ачыкъ, 

аллын тыйып, кёпюрлерин чачып, -

тюгендирир эсек деп къарыуун.

Алай барып турлукъду ол ары, 

ары — азат болгъунчу Малкъары.

11

Аны терслик жардан да быргъады, 

къумда ажашдырып да, апчытды. 

Алай тюзлюк эди да байрагъы, 

ол талай бушууну хорлап чыкъды.

Дагъыда ол чекгенди кёп азап, 

бийик халкъын этер ючюн азат.

Ол бюгюн да барады къыйналып: 

ауар ташла тюбейдиле бир кёп. 

«Алай угъай, былай барлыкъса!» — деп, 

тау кёрмеген, тюзден онгун алып.

Алай барып турлукъду ол ары, 

ары — азат болгъунчу Малкъары!

1978. 1991

МЕН

Мени

бир инбашым —

Къарачай!

Бирси инбашым —

Малкъар!

Бир билегим —

Къобан,

Бирси билегим —

Черек!

Минги тау —

башым.

Кёкюрегим:

Акъ къая,

Ишхилди,

Доммай!

Жерим — тёрде! 

Журтум — ёрде! 

Мен — нарт Ёрюзмек, 

мен — Сосурукъ, 

мен — алан уланы, 

мен — таулу!

25 01 79

ХАУХ НАЗМУЧУ

Ай жарыкъ да, кюн жарыкъ. 

Ай жарыгъы — жалгъанды. 

Алай, не медет, кюнден 

ай кёп махтау алгъанды.

Сен да, мияла сыныкъ 

кюнде жана тургъанча, 

жылтырайса. Ол жарыкъ 

жюрегингден ургъанча.

29 01 79

*     *     *

Жабышмакъ таягъы 

жол къарман, 

барады сокъур. 

кёз жарыгъы ёчюлюп, 

жол къармай, 

барады сокъур.

Сабийчикнича,

къолундан тутуп,

къарангы тереклени,

къарангы адамланы,

къарангы юйлени,

къарангы тауушланы

ичлери бла

алып барады таякъ

сокъурну къарангы ауанасын,

алын барады таякъ

туудукъчугъунча,

къолундан тутуп

бу чексиз,

къыйырсыз

к е ч е д е н,

аталмай къалгъан

т а н г ы н а.

02 04 79

*     *     *

Сынайым деп сюйген къызынгы,

терекге, мюйюшге къысылып,

ызындан жюрюдюнг жашырын

жауунда, боранда.

Ишеклик отунг болмайын сел,

иш этип сынадынг аны сен.

Кесамат сёз сордунг жашладан

бир амал болгъанда.

Сюе эди къыз а кемсиз,

дунья ууаллыкъча сенсиз.

Санга ол эталмады тенг

бир Жанны да жерде.

Да энди солурса эркин.

Къыз бюгюн къачханды эрге…

Жиляймы тураса?! Бетинг

анга да жетди.

18 08 79

*     *     *

Жаш къызчыкъ

быстыр жууа

тургъан кибик

черекде,

тал

алтын ауанасын

чайкъайды

суу жагъада...

Кюз... 

Эрттен... 

Таула... 

28 09 79

СЕН

Эрттенсе. Сен уяннганлай, 

таула, суула да кёз ачалла, 

анда, жулдуз уялада    

чыкъгъан жулдузчукъла учалла.

Бирде уа кюз ингирсе сен. 

Ол келбетинг къашын тюеди. 

Жюрегимде шо бирсе сен, 

жаным а минг кере кюеди.

Сен — кюн орта. Ытарыуунг 

гюлден да сюйдюмлю болады. 

Игпликге ышаныуум, 

биле-биле, къарыу алады.

Бирде уа къыш кечесе сен. 

Къысыр кече къыйын къорайды.

Ауур сагъыш этесе сен, 

жюрегингде боран борайды.

Жашауса сен. Сюймеклигинг — 

къара сууукъ да, от, ёртен да. 

Мени жесир этгеп — кесинг, 

кесинг — мени патчах этген да!

27 09 83

САНГЫРАУ ОЮН

Тереклеге жаугъан чыпчыкъла

аны шошлугъун бузалмай,

гёбелекге этген къууанчы

тилинден бир сёзчюк да юзалмай,

ойнайды къаракёз къызчыкъ,

ойнайды бурмачач къызчыкъ

тереклени ауаналары

солуп жатхан арбазда.

…О, аны биринчи кере,

кюзгюде субайсан къызны,

кюзгюде жилягъан къызны

кёзлеринде букъдуруп,

жюрексинирик къоллары.

31 09 79

ХАТЫНЬ

        1943 жылны март айында гитлерчиле Хатынь деген белорус элни адамларын халжаргъа жыйып,алларындан  от салгъандыла. 149 адамдан саужалан да бир къарт къалгъанды.

        Бусагъатда Хатында мемориал комплекс барды. Къара бетондан ишленнген ожакъ быргъыла — кюйген элни кёрюмдюсю. Хар ожакъ быргъыда бирер къонгуроу. Мудах макъамла сокъгъан къонгуроула. Мемориал комплексни ортасында, къолларына кюйген туудукъчугъун алып, къартны таш сураты сюеледи.

Хатынь! Ойнай тургъан жашчыкъланы 

кёрюп, тохтайма мен бир арада. 

Кече уа тюшюмю кёк чарсындан, 

чыбыкъ атын къыстау къызындырып, 

сабийлигим келеди аллыма.

Хатынь!

Сени сабийлеринг а — кюл, кёмюр.

Муркку ате тургъан къартны кёрсем,

къарап тохтайма мен бир арада.

Кече уа тюшюме киреди ол,

мени келлик акъ къартлыгъым болуп,

сакълап тургъан сакъ къартлыгъым болуп.

Хатынь!

Сени уа – къартларынг – кесеу башла.

Хатынь! 

Жалгъан бутун сюйрей баргъан 

чал солдатны кёрсем а орамда, 

41-чи жыл къатланыр деген 

акъыл титиретеди жанымы, 

(да аз тюйюлдю от тилей келген 

алыкъа Урушну тыпырындан!)

кече уа шош киреди тюшюме 

сени, бушуу кесича, эскерменг, 

мени келлик акъ къартлыгъым болуп, 

къолларында — ёлген сабийлигим.

Хатынь! Ожакъларынг — къолсуз женгле –

тилек этген, дууа тутхан женгле!

Хатынь! Уралла къонгуроуларынг, 

жиляй туралла къонгуроуларынг:

«Хатынь — тырман.

Хатынь — ачыу.

Хатынь – жерни ынычхауу».

*     *     *

А.С.Пушкинден

0, не мени атым санга? 

Да ол ёлюр, учхан жулдузча. 

Къышда — жауун, жазда уа бузча, 

кече ёлген кибик тангнга.

Дефтеринги бир бетинде 

ол ыз къояр, къумда жауунча, 

не сын тапща эски жазыуча, 

мен ангыламагъан тилде.

0, не анда! Этмем сейир, 

сен унутуп къойгъан эсенг да. 

Ол жангыдан бермез шо бир 

бийик сезим, тилек этсем да.

Алай мудах кюн сен бирде 

Аны тансыкъ этип къайтар да, 

былан де кесинге: «Жерде 

мени сюйген жюрег'а барды».

1979, октябрь

*     *     *

Нексе, жюрегим, мудах, 

сёз салгъан жаранг кюйгенча? 

Умутунг къара кийгенча, 

нексе, жюрегим, мудах?

Нексе, жюрегим, мудах, 

къум тюзде жансыз къуюча? 

Ашхамдан, тангдан къуруча, 

нексе, жюрегим, мудах?

Нексе, жюрегим, мудах, 

къанаты сыннган зурвукча? 

Къуш да къонмагъан турукъча, 

нексе, жюрегим, мудах?

Бюгече таулада кёк 

бир жулдузгъа къарангыды, 

эл тюбю тар къабырла уа — 

бир ауур сьш ташха кёп.

1979

*     *     *

Назму сёзюм, антлы тенгим 

боласа сен, къанлы жауум да. 

Бирде — къайнай тургъан тенгиз, 

бирде — къумгъа жаугъан жауун да.

Назму сёзюм, чакъгъан бутакъ, 

бирде аны юзген боран да. 

Боласа кюн къоннган аулакъ, 

толгъан ай юзюлген ыран да.

Назму сёзюм — жарыкъ эрттен, 

жулдуз урлукъ, сыйлы топракъ да... 

Тейри эшигин ачама мен. — 

Миннген атым — учхан Боракъды!

1979

*     *     *

Жауады къар...

Жашчыкъ,

юсю-башы да къар болун,

къууанч этди:

— Шекерча, акъды къар!

Жолгъа чыгъа:

— Сюйгеними къолу 

кибик, жарыкъды, 

жумушакъды къар! — 

деди улан.

— Чачымча, чалды къар,-

деп ахтынды,

юйден чыкъды да къарт.

Жауады къар...

06 01 80

*       *       *

Сабийлик къайытмайды

деп къыйналма чырт да.

Ол батхан къайыкъмыды?

Къайт жылланы жыр да!

Да жашлыкъ къатланмайды

деп да бош ахтынма.

Эр къызгъа къарамайды

деп а ким айтханды?

Чал сакъал сыларма деп

ёкюннген ол кимди?

Къартлыкъны сынамагъан
да жашаудан кемди.

ИНГИР ТЕРЕЗЕЛЕ

Тау артына батады кюн, арып.

Кече кесин узакъ жолгъа къурайды.

Терезеле башлайдыла жарып:

къайсы — мудах, къайсы — жарыкъ къарайды.

Мудах терезеле: ауур къарам,

чурум, тырман, жюрек жаргъан шошлукъ да.

Мудах терезеле: жангыз адам,

кюйген умут, озуп баргъан жашлыкъ да.

Жарыкъ терезеле: эки ауаз,

жай арбазгъа бир ауана тиеди.

Жарыкъ терезеле: той. Къыз — аяз.

Жаш — жел, ёртен! Жарсыу бушуу да неди!

Мутхуз терезеле: аман акъыл,

къара ниет, хыйла да, жан къытлыкъ да.

Мутхуз терезеле: мухар алтын,

кёзбау кюмюш, харам ахча, жутлукъ да...

Тау артына батады ай, арып.

Да аз-аздан кече да шош къорайды.

Терезеле башлайдыла жарып:

къайсы — мутхуз, къайсы — кюле къарайды.

02 03 80

*     *     *

Кюн жетмейди, кече да 

ишлейме тохтаусуз. 

Жюрек аны кеэеди, 

жюрек — анга даусуз.

Темир алай тюедн 

уста гюрбежиде, 

кёмюр жарыкъ кюеди 

готон туугъан жерде.

Дебетча, таш жарама, 

тюйюл эсем да нарт. 

Жазама мен, жазама, 

мурдор салгъанча къарт.

Хар ким ишин этеди: 

уста эсе уа, ол 

муратына жетеди —

фахму табады жол.

Тынчлыкъ бла жарашмай, 

отдан кёлек кийип, 

жазама мен, жазама, 

къую къазгъан кибик.

Кюн жетмейди, кече да 

ишлейме тохтаусуз, 

Жюрек аны кечеди, 

жюрек — анга даусуз.

19 02 80

*       *       *

Бал сыгъаса сен бал таракъдан,

бир а тапмай къаласа бурху да.

Жауунла талагъан тамакъдан

ма алай келиучюдю ырхы да.

Ол жашауду. Жашау а - тенгиз,

сюзюле, булгъана  да турады.

Ол жашауду. Болады тенгинг,

душманынгча къама да урады.

03 03 80

КЪАМА ЖАЗЫУЛА

*     *     *

Саудан ёле жатагъандан 

къабыр иги жашха. 

Бош керексиз жаншагъандан, 

уша тилсиз ташха.

*     *     *

Жоргъа эсе миннген атынг, 

айып болмаз, — махта. 

Разы тюнюл эсе атанг, 

жолунг болмаз, — тохта.

*     *     *

Арбаз къуру болмаз ючюн 

туугъанладан эсенг, 

мен болалмам сени кючюнг, 

бютюнда бек — эсинг.

*     *     *

Уруш тюзден къачып кетсенг, 

мени кенгнге быргъап, 

айгъа да чыкъ, сенн кесим 

сугъарма къабыргъа!

*     *     *

Душман аскер кирсе, ёзен 

туман кибик, бирде, 

рахат жукъларса сен кёрде, 

не къуртча сюркеле, жерде 

саудан ёлюрсе сен!

23 05 80

СЕНДЕН УЗАКЪДА

Арабызда минг къычырым.

Ол не бизни арабызда?

Сюймеклигинми къачыртып,

жиляйды тал кюз арбазда.

Жауады бюгюн да кирши,

жайгъы кюнле унутула.

Этсе да къудурет ишин,

балли чагъыу – умутумда.

Къайда болсам да акъылым,

эсим да, наным, биргенге.

Алай заман бир акъырын

барады, биз тюбер кюннге.

14 07 80

*     *     *

Жашау жауунг тюйюлдю: 

бирде уа къол бермез; 

алай а сен тюнгюлме — 

артда ол жол бермез.

Жашау бизден эслиди: 

жауунгча дерт этмез, 

алай а сен эсирме — 

артда ол бет этмсз.

13 08 80

*     *     *

Сен зарса. Зарлыгъынг 

чууакъ кюнню бузар. 

Кесингча жарлыгъа 

окъун этесе зар.

Адамча жырларгъа 

къолдан къалап келсин. 

Кюесе: жилягъан 

нек бузмайды кесин!

Сен телиге да зар 

боласа: некди токъ? 

Жатар жери да бар, 

иши, кючю уа жокъ.

Чегесе сен азап — 

тенгинг сенден онглу. 

Да кёрмединг жазып 

аны атхан огъун.

Сен зарса: хоншунгу 

жашы бёрю атар, 

ийнек тутар онгу, 

ат арбасы да бар.

Санга тынчлыкъ къайда! 

Кюнюнг, кечеча, тар.

болур деп дунияда 

сенден эсе да зар.

Бу назмуну окъуп,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                    манга тутарса дерт! 

Шо кёзюнгде огъунг

 болса эди, медет!...

1980, сентябрь

ЭКИ ЖАУУН

I

Жауа эди жауун алай, 

мудах хапар алып келгенча, 

«Унут, унут аны», — дегенча, 

аякъ ызларымы талай.

Жауа эди ол акъылын 

айталмай къыйналгъан сабийча, 

юсюнг угъай, жанынг жибирча, 

жауа эди шош, акъырын.

II

Жауады бюгюн а, жигит 

иер къашда аякъ бюкгенча. 

Кёк харх этеди, нарт кюлгенча, 

кёк къарс урады бир иги.

«Кюз киршиде эди терслик», — 

дей, жаууннга чабып чыгъама. 

Барып, терезенги къагъама... 

Хар такъыйкъа уа — жыл кибик.

06 12 80

ТАУЛУ АНА

Ана… Жер башында жюрюген тилледе бармыды

сенден асыулу сёз?

Хоншу фатарда бешик тебрене эди. Мен жаш ананы 

бешик жырына тынгылайма. Сабийчик къалкъый 

бара да, элгене, уюй бара да, жангыра турду. Кечени 

ауурлугъу алай эте кетди.

Мен ана къыйыныны юсюнден, баям, биринчи кере 

ол кече сагъыш этген болур эдим. Эсиме анам тюшдю.

Бу мени анамды деп, къачан таныгъан болурма аны?

Соруугъа жаууап излей, кеси кесиме айып этеме.

Хоншуда биягъы сабийчик жиляды да, кёз аллыма

Саусузла юйю келип къалды, къазах элде саусузла 

юйю. Хау, мен анамы, кесими да бек алгъа анда, 

саусузла юйюнде таныгъанма. Къалачла алып келген 

анам терезе артындан къарап, манга ариула айта эди…

Таулу ана, сюргюнлюк къыйынлыгъы кёп азап сынатхан 

таулу ана. Танг сарысы бла къобуп, кюн узуну, ишде 

тюйюле, сабийине ёшюн салыр онг табалмай, ингир 

къарангысында уа хузум гытычыгъына келип, адаргы 

унчугъун элеп азайтыргъа кёзю къыймай, тылычыкъ 

басаргъа кюрешген ана. Къыйын эди, ачы эди къадарынг. 

Алай тюнгюлюб а къалмадынг. Налат бермединг жашаугъа. 

Туугъан Кафказынга кемсиз сюймеклигинг жарытып

турду къарангы дуниянгы. Ийнаныуунг, термилиуюнг

эдиле санга тюгенмезлик кюч берип тургъан.

Таулу ана… Урушха баш иесин, къарындашларын да 

ашырып, киши жерине атылып, тёгюлюп къалгъан, сабийни, 

къартны да жанларын сакъларгъа кюрешген  таулу ана, 

терслик ат ойнатхан жыллада, тартып темир юзер кишилеге 

да кёл этдирген сен болгъанса. Сен болгъанса халкъыбызны 

чирчигин юзмей, сакълагъан, бюгюннге жетдирген да.

Алтын аякъдан алтын къашыкъ бла ашатып турсакъ да, 

оймакъ сютюнгю къыйынын окъуна къайтаралмабыз биз.

Аллахны махтауу болсун сизге, таулу анала!

Дуньяда бек асыл, бек халал, бек тёзюмлю, бек ариу да анала!

1989 (?)

*     *     *

Къуууанчха ат оюн этдирген 

жол келеди бушуу да алып. 

Бирде ол откъанат эрттенинг, 

кюз агъашча, къалады агъып.

Толуп турмайды ай да. Къызып, 

батыучуду кюнню дингили. 

Акътерек, чапыракъ агъызып, 

къуруп къалмайды да, тюнгюлюп.

Жаухарчач кёк, кече тешинип, 

кирсе боз булутла тюбюне, 

кёл, тебретмей жулдуз бешигин, 

уюп къалмайды да, тюнгюлюп.

Жабалакъ къарланы жаудуруп, 

боранын бурса къыш ингири, 

танг, къысын кечени жаулугъун, 

атмай къалмайды да, тюнгюлюп.

1981, январь

*     *     *

Жар эрнинде ёседи тал терек, 

бери къарап суусап тамырлары. 

Башы — къая, тюбю уа — жол, черек. 

Желле, жырта ачы тамакъларын, 

эзедиле аны бутакъларын.

Черек барады, жылтырай кюнде. 

Букъу эте, кери кетеди жол. 

Жашау бла ёлюм бирлигинде, 

къалан сабыр жашнайды ол терек, 

къалан батыр жашайды ол терек.

27 07 81

ЖАШАУ БЛА ЁЛЮМ

— Мен къумма, къуу тенгизме, кёр! 

Уюп толкъунларым.

Адам кеси къазар да кёр, 

кеси кирир ары.

— Къуюма мен, салкъын къую. 

Сууум къарыу берир. 

Кёлсюзлюгюн сенде къоюп, 

алда кюнюн кёрюр.

— Къара ачлыкъма, дуньяда 

менден залим къанда! 

Къуру къазан асар адам — 

алай а не файда!

— Будай башыма мен, будай. 

Бош базма женгерге.

Ол къалияр къазар, алай 

урлукъ атар жерге.

— Булут жыргъан къаяма меи, 

юзерме да къарны,

терен къолгъа къуярма мен 

жерде жаны барны!

— Къаран къалыр кибик дунья, 

келирми къолунгдан?

Иги къарачы, къуш уя 

салгъанды къойнунгда!

— Къабырма мен, адам улун 

юзерме тукъумун! 

Айланырла желле, улуй, 

сюре аулакъ къумун!

— Бешикме. Къалыубаладан 

бери жаный келдинг.

Алай а къуу обалада 

жатхан — кесинг, кесинг!

20 08 81

КЕЛЕЧИЛЕ

Жауунну эртденли

келечи этдим мен 

атанга.

Ол чексиз жарсытды, 

буз къатыш къайытды да тангнга.

Жабалакъ — келечим.

Сакъладым кечени 

узуну.

Алай ол да келди, 

кюз киршича, жиляй ызына.

Аязгъа жарсыдым,

аязгъа жалындым

жолугъуп.

Кёккъанат аязым

къайытды, жел, боран да болуп.

— Бурмачач булутум,

сен жангыз умутум, 

э-хе-хей!.. -
Алай ол да келди 

ахсына, кючсюне, кюкюрей.

Энди бу назмуну

иейим базынып

ананга…
Тюнгюлтмез эсе уа

деп турама къарап аллына.

13 09 81

КЕСИМЕ

Кюн къысды да, хауа ауурдан, 

аязда къалтырамады чёп... 

Тилленди да, тура кетип, кёк, 

ол бутакъ жауунла жаудурду.

Таш талай ёмюрню ичинде 

тутханын дуниягъа айтыргъа 

тилленди да, аны ючюннге 

ол кесин къаядан айырды...

Олтураса кесинг, айырып, 

жылкъыдан тай туталмагъан жашча. 

Барды, барды сени айтырынг, 

Алай кёкча тиллен неда ташча.

01 12 81

*     *     *

Ариуса...

Сени атынгы 

жулдузгъа атадым. 

Кюндюз да 

ол батмай турду.

Аурууса...

Сени атынгы 

мен ташха атадым. 

Таш, тёзмей, 

эки жарылды.

11 02 82

*       *      *

Ёхтеммеми? Угъай, ёхтем

болурча этмегенме жукъ да.

Башхаладан артыкъ, не кем,

аман иги жерим да жокъду.

Назму жаза эсем, жазам

алайды да, кёмюр тюйгенча,

ишлейме мен, сынай азап, 

бирде уа – жулдузгъа тийгенча.

Алай а сюймеклигиме

биреу: - Омакъ жырлайса, - дейди.

Адамча кюймеклигими

 бирси уа кёзбаугъа тергейди.

Биреу а6 – Ол жашау эте

биледи, - деп багъа бичеди. –

Ушамайды анга элде,

ол энди шахаргъа кёчеди.

Бирси уа имбашларымдан

къагъа: - Къалайды хайыры уа?!

Озгъанса тенг жашларынгы…

Назмуладан жокъ хапары уа.

Мен этмей кишиге да дау,

ишлейме, хор Ишим тюнгюлтмей.

Ёхтеммеми? Ёхтемме, хау! –

Ала суннган кибик тюйюлме.

05 01 82
КЪУДУРЕТ – ЖАНГЫ

1

Бюгюн биринчи

Къар жауа тауда.

Акъды къол ичи

къыз эшген аудан.

Сабийни таза

ниети анда.

Бир адам азап

чекмей дуньяда.

Акъду бу къардан

бир ана сютю.

Бюгюн жашаргъа

мен бютюн сюйдюм.

2

Къар къалын тюшдю

танг аласында.

Къар – сыртда, тёшде,

ат жалкъасында.

Тирменчича, къарт

акъды, къаро кюрей.

Таш, агъач да – къар,

къар болуп гюйре.

Къар – босагъада,

юркюнде да – къар.

Къар – бусагъатда,

хар кюнде да – къар.

3

Къар жапды тауну

жар жараларын,

таркъайгъан суну

таш жагъаларын.

Къар жапжы жеркни

къымыжа этин,

арыгъан жерни

огъурлу бетин.

Къар жапды ожакъ

къурумун тангнга.

Кир, багуш да жокъ.

Къудурет – жангы.

4

Къар,

санга башхамыды

жер, суу, тау?

Терекге жаугъанча,

черекге жаугъанча,

жюрекге да жау.

Кёпдю жюрекни

жарасы,

багушу да кёпдю,

не этгин.

Жау, жюрек жарыкъ

жырласын!

Жау, ачыкъ къарарча

бет бетге!

Къар, 

санга башхамыды?

Тилегим 

бошхамыды?

5

Жаучу, жаучу, къууанырча

ол мудах талчыкъ.

Дуньяны жангырт, жарсырча

Кир, багуш, балчыкъ.

Жаучу, кёлюме жетерча.
Сора, жаз кирип,

Сансызлыкъ, зарлыкъ кетерча

биргенге эрип. 

21 02 82

ТЮШ

Сени бла жашау – зындан,

суугъача, тар къошун.

«О, къайт!» - дединг сен ызынгдан,

«Тилейме», - деп къошдунг.

«Угъай, тилеме, сёзюме

кертиме мен, -  дедим. –

Тауусулгъанды тёзюмюм,

кетеме мен», - дедим.

Бёрю сюрген кийик кибик,

барама ёр жолда.

Эски жашау, санга кирит

салдым. Кюнюм – алда!

Барама кюн. Барама – юч,

жолну уа ахыры

жокъ. Къалмады къарыу не кюч,

къайтыр эдим артха,

деп бурулсам, ызым – ыран,

аллым а - тик къырла.

Ой, алайлай жетди боран,

юзюлдюле къарла…

Мен, элгенипми, уяндым

кеси ауазымдан?

Жукълайса сен а, кюн къонуп 

къол аязынга.

Жукълайса сен, умут кибик,

алай жарыкъ, таза…

Сагъышларым, булут кибик

бийик, женгил, азат!

*     *     *

Жазама. Уядан а 

чыпчыкъ бала тюшдю. 

Аны марап тургъанча, 

жетип къалды киштик.

Чорбат чыпчыкъ учады, 

ол — къычырыкъ топчукъ. 

Мен назмуму жыртама, 

эталмаздан бир жукъ.

*     *     *

Сюйсенг алай билесе 

сёзню кючсюзлюгюн…

Сюеме да, андан 

сёз табалмайма 

санга, Малкъарым!

1982, апрель

*     *     *  

Къырпакъ терезе кёзлени артында 

жиляйды калак жел кече. 

Бирде уа, кёкде элия атылгъан 

кибик, ойната къамичи.

Жукъу арангда эшитесе желни

эшик, терезе тюйгенин,

Тюйсюн: жумушакъды, жылыды жеринг,

къызыу къойнунгда — сюйгенинг.

Угъай! Олтураса, жукъунг бёлюнюп. 

Узакъ жол алгъанды эсинг. 

Жыллыкъ къызчыгъынг бешикге бёленип, 

уюйду. Жукълайды эринг.

Селеймейди жел а, тойдан тентирей 

келгенча, къармай, тюртюле... 

Анда, узакъда уа кесингча биреу 

тартады ачы тютюнюн.

1982, октябрь
*     *     *

                                  Батырбекланы Хамзатха

Зангырдата бийик жулдузланы, 

таш юзюлюп тюшдю да черекге, 

ансыз да жагъала кеби чекген 

суу башлады талап, жонуп аны.

— Мен ташма! — дейди таш, 

тюз ангылап.

— Мен суума! — дейди суу, — 

турмазма тынгылап!

Заман барыр, ушап кеч атлыгъа. 

Аныча, суу да барыуун тыймаз. 

Гыйы ташха ол бой салып къоймаз, 

зыгъыр этер сыйлы азатлыгъы!

Ташха махтау, 

тёзюмлюгю ючюн. 

Махтау суугъа да, 

къаст этгенлиги ючюн!

1982

*     *     *

Иги, аман да буюрма, 

бош къыйнама кечени. 

Унутурма, унутурма 

бюгюпден башлап сени.

Бошду ол: букъдур, букъдурма 

ол уллу кёзлеринги. 

Унутурма, унутурма 

бал кибик сёзлеринги.

Къолунгу ууа олтурма, 

эририк тюйюлме мен. 

Унутурма, унутурма 

суу сурат эсенг да сен.

Иги, аман да буюрма, 

бош къыйнама кечени. 

Унутурма, унутурма 

тамбладан башлап сени.

1982

КЪЫЗГЪАНЧ КЁСЕ

Тау таурух

Элтир алып бир бёркчюге 

къызгъанч кёсе келгенди.

— Бу элтирден манга бир бёрк 

тиксенг эди, — дегенди.

— Айхай тигерме! — деп, бёркчю 

элтирчигин алгъанды.

— Эки уа эталырмыса? — 

деп тилерге къалгъанды.

— Охо, тигерме.

— Юч а?!

— Юч?

Тигерме тёрт да, беш да!

— Алты!

— Болсун!

— Угъай, жети,

жети чыгъар, кюреш да!

Эрттен бла эртте туруп, 

къызгъанч кёсе жетгенди.

— Хазырмыдыла бёрклерим?! — 

деп, гузаба этгенди.

— Айхай! — деп, ышара, бёркчю 

кёзюн-сёзюн сюзгенди,

хайнух тенгли бёркчюклени 

ол аллына тизгенди.

Чибжича къызарып бети:

— Элтирими бузгъанса! — 

дегенди бёркчюге кёсе, — 

ичип болуренг, ансы!

— Жети деген кесинг эдинг, 

саначы бир: жетелле.

Сени башынг кибик башха 

озгъан окъу этелле!

1983

ТАШ ТИРМЕН

                                                Бегийланы Абдуллахха

Ишлейди, ишлейди, ишлейди тирмен, 

эзеди, ууады, элейди тирмен. 

Ташла, элияча, ачы атыла, 

эгитче татчыкъла жепидеи къутула.

Ишлейди жашау тирмени да къыстау, 

тартады сени да, мени да къыстау. 

Уллу жюрекле, от чагъып, жарыла, 

жюрекчикле жепиден къутула.

1984 март

*     *     *

Бу кюз кече

ауурду сагъышымча.

Тамалла тамчыла,

темир тюйген

салта таууш этип.

1986, февраль

*     *     *

Кюз арты. 

Кирши туман. 

Къуру орам. 

Жаланнгач терек. 

Чыпчыкъ уя — жюрек. 

Чыпчыкъла къайтырла – 

Жан кирир терекге...

30 09 86

*     *     *

Кёп къаратыр жаз энди аллына, 

кёп сакълатыр кесин къыркъар да эндн. 

Къайын, турна жыйын бла бирге, 

алтым чапракъларын да ашыргъанды.

Кирши эрттен. Хуна ташларына 

кесин къысып мудах эшек жибийди... 

Ары — мутхуз табийгъатха къарап, 

кёлю къалгъан сабийча, олтураса.

Жарсыма, сюйгеним, къудуретни 

мудах суратына. Бети онгнганды. 

Жарсыма. Киршини жарыкъ къаргъа 

бурулгъанын кёрюрбюз биз алыкъа.

01 03 86

*     *     *

Къыйын эди бу жыл

экибизге,

хыйны болгъанына да

ийнанырча,

Китап ачдырыргъа

барырча,

дууа жаздырыргъа

барырча,

къыйын эди бу жыл

экибизге.

Келе тургъан жыл 

не берир бизге? 

Арабызда къара сууукъ 

сынармы? 

Келе тургъан жыл 

къууанчлы озармы, 

къарыу берип 

сюймеклигибизге?

Къыйын эди бу жыл 

экибизге...

*     *     *

                            Алай сюй, сюе эсенг.

                                                                Къайсын

Сюй, сюе эсенг алай — 

сюйгенинг жыргъа салырча, 

таурухлада айтылырча, 

Меджнун бла Лейлялай. 

Сюй, сюе эсенг алай.

Сюй, сюе эсенг алай — 

азат урушха баргъанча, 

сюй — Гошаях таш жаргъанча, 

Къаншаубийине жиляй. 

Сюй, сюе эсенг алай.

03 03 86

*     *     *

Ышаныуум, сен нексе душманым? 

Бакъдым да къарыусуз гюлню — чакъды. 

Калак итлей, сынсый, улуй жаным, 

мен гюл суннган — шинжи болуп чыкъды.

Ийнаныуум, сен биринчи къанлым. 

Уру къазгъан, жангыз кере къазмаз. 

Жилян да хан къызы болуп къалмаз. 

Жашау жомакъ тюйюлдю, дей къалдым.

04 03 86

*     *     *  

Аллах, адам да терс болуп, 

сени къыйнайма мен антсыз да, (?) 

Акъыл сёзге, сен эс бёлюп, 

тынгылагъанмыса жангыз да?

Кёрюп болмаз кибик былай, 

адамладан не сынагъанса? 

Сен ачыудан кёп сарнагъанса, 

адамча билмейин жиляй!

Да оюла басхан жеринг, 

къангъы бола баргъан жеринг... 

Мен сёлешсем а — дау этесе, 

душман этесе, жау этесе.

О, бу жюкню къалай элтгин?! 

Мен жууабын тапмазмы дерсди? 

Жартыды да — бу ай да терсди, 

мени уа тюз къалай этсин.

24 03 86

*     *     *

Ёледи сюймеклик арабызда. 

Къажаулукъну жиписине батады. 

Ол къолларын, сабийча, узатады: 

тилейди болутлукъ экибизден — 

сабырлыгъыбыздан, эсибизден.

Алай а — къарамларыбыз буздан. 

Ёледи сюймеклик арабызда.

Ёледи сюймеклик арабызда. 

Менсиниуто ёртенинде жанады. 

Экибизге алыкъа ийнанады...

 Алай а бошду, бош — ышаныуу, — 

къуюбузну жокъ тамычы сууу.

Къарайбыз сен да, мен да сансызда. 

Ёледи сюймеклик арабызда.

Ёледи сюймеклик арабызда.

Алтын къанатларын кенгнге жайгъанды.

Жиляй-жиляй ол жанындан тойгъанды. -

Бир адыргы ёледи, термиле...

0, сен ташданса, мен а — темирден!

Жашчыгъыбыз ойнайды арбазда. 

Ёледи сюймеклик арабызда.

1986

*     *     *

О Акъ тауум! Башым — хайран. 

Ашыдаялмайма мен жукъ да. 

Алай жетеди сур боран, 

алай тентиретеди окъ да!

Тели болуи, тюзге кетген 

манга къолай эди неден да. 

Алан къадар, да не этгин, 

кючюн кенгдирмегенди энтта.

О Ачъ тауум! Тепсе къадар 

жюрек ауузунгу марайды... 

Кёпюрюнгю ырхы талайды, 

умутунга тюшеди жар.

Да жол айырылгьан жерге 

жетгенбиз энди экибиз да. 

Сууукъ къарайбыз бир бирге.

 Жиляйды кёк. Кюеди кюз да.

О Акъ тауум!.. 

17 09 86

*     *     *

О жюрегим,

сокъур тюйюл эдинг да сен?!

Тураса энди къан тарай.

Таякъ алып, мен жол къармай, 

барама…

Къайры?

Ким билсин…

25 09 86

*      *     *

Сен танг жулдузундан эннгенча, 

алай къарай эдим, кёз алмай. 

Артыкъ такъыйкъагъа тёзалмай 

сакълай эдим, хыйны жетгенча.

Ашхам жулдузундан эннгенча, 

къарайма энди. Жокъ мадар а. 

Зыкныл къуртха кибик, къадар а 

кюледи, натчахны женгнгенча.

28 09 86

*     *     *

Болалмайма!

Кюнден кюннге жашау,

тёзюп болмазча,

къыйындан къыйынды.

Ол — ызымдан сюрген

бёрю жыйынды,

ёр жанымы алып тургъан

бир тау.

Неге жаныйды ол

мени былай,

алтын къашыкъ бла

бал къапдыргъанча?..

Тереземе тамгъанды

энтта ай!

Тереземе тамгъанды...

къанча,

къаяча!

29.09.86

*     *     *

Мудах кюнюмде жарсыдым къаягъа, 

терен сагъышда сюелген къаягъа. 

Къая сёлешди: (себелей эди къар...)

— Жарсыма аны ючюн: ол да озар!

Бушуу кюнюмде жарсыдым черекге, 

узакъ тенгизге ашыкъгъан черекге. 

Черек сёлешди: (дёнгюрдей эди тар...)

— Жарсыма аны ючюн: ол да озар!

Къыйын кюнюмде сёлешеме санга. 

Къара тынгылау — жууабынгды манга. 

Кеси кесиме шыбырдайма арсар:

— Жарсыма аны ючюн: ол да озар.

29 09 86

*     *     *

Сюймеклигим, 

къулунг эдим сени.

Да нек болдунг

мени къарауашым?

Къалай?

29 09 86

*     *     *

Боллукъ болду! Анга мадар, 

къадар да жокъду. Тебире! 

Жолда баргъан асыу табар, 

жери, кёгю да кюч бере.

Сюдсенг жиля, сюйсенг а жырт 

сен бу ачыкъ тизгинлени. 

Сюйсенг а сау элге къычыр:

«Кёрюп да болмайма сени!»

Мен ийнанырма, ол сюнгю 

болуп тиер да. 0, алай 

алдаялмазса кесинги, 

алдаялмазса сен, угъай!

01 10 86

*     *    *

Жарсыма, кюн тиер 

мудах арбазынга. 

Тартып темир юзер, 

билесе, базыннган.

Хорлатма. Жарсыуунг 

озар, жауун кибик. 

Сени ичер сууунг 

ачы эсе да бек.

Къыйналма сен бошха, - 

жаз келмейин къалмаз. 

Жашау бирде къошха 

ушайды... Къайгъырмаз.

Атар санга да танг. 

Къыйнама жанынгы. 

Кечер да къарт атанг, 

тууарса жангыдан!

01 10 86

*     *     *

Бирде бушуу келин къалады,

таш юзюлгенча, къаядан.

Адам а амалсыз болады,

сорады:

— Нек? Къалан? Къайдан?!

Адам отдан кёлек киеди, 

къоншу, тийре да терс къарай. 

Ол, жалынсыз отда кюеди, 

чуусуз, жилямукъсуз сарнай.

Жолда бара, ийнек сауа 

тургъанында, келип басады. 

Ол адамны жипсиз асады, 

кёмеди ол, жаны саулай.

Арбазынгда къапхан къурады,

таша уру къазады ол. 

Жюрегингде къама бурады, 

узатмай туёхунг да къол.

Адам анда жолгъа чыгъады, 

сакълап тургъан кибик къанлы! 

Ырхы келеди!.. Кёк чагъады!.. 

Адам анда жолгъа чыгъады, 

уюп къалмазча арталлы!

02 10 86

*     *     *

Жер!

Адам жаратылгъанлы 

жалынчагъынг эди сени. 

Энди сен тилейсе адамдан:

 «Жойма, жойма!» — деп.

03 10 86

*     *     *

Къыш келгенлей,

черек бузлайды ёзенде.

Тауда уа ол

кесдирмейди кесин бузгъа.

Таулума, бушу, мен да!

03 10 86 

*     *     *

Тенгим да алдады,

сюйгеним да.

Ийнаныуум,

факъырачы да жокъ

сени узатыргъа.

04 10 86

*     *     *

Сюймеклигим, 

тонар ючюн къойдунгму жанымы?

Бир кёз жашым къалгъанды да, -

аны да ал!

Береме.

05 10 86

*     *     *

Бар эсе жерде жилягъан, 

ач сабийчик угъай, — 

ол мен болайым! — деп 

шыбырдайды 

кюз арты жауун 

тереземе.

07 10 86

*     *     *

«Бизни бирге тюбетген 

кюнден дайым къууанчлы 

кёрмедим, кюмюш чачлы, 

жаухар айны тюбюнде», —

дей эдим. Алай а жол 

тюйюл эди мамукъдан. 

Жашауубуз зауукъдан 

болса насып эди ол.

Къадар гюлле орнуна 

мурса гюлте узатды, 

жашаууму орулгъан 

кюз сабаннга ушатды.

1979.1986

*     *     *

Ауурду бюгюн кёз жашым,

ауурду...

тобукъландырырча.

05 01 87

СЮРГЮН КЮЙЮ     

Аякъ тюпде гыржын бурхула.

- Бёрю болуп улумагъанбыз ансы

биз кёрмеген, сынамагъан да не къалды?!

Кесим къабып къоймай,

эгешчигиме берсем эди ол бурхуну,

ёлмез эди ол, тейри, ёлмез эди…

Аякъ тюпден ууучуна жыйды

гыржын бурхуланы бла

жилямукъ тамычыланы

атамы эгечинден туугъан Добай.

01 04 87

*     *     *

Тузакъ чыпчыкъ, 

жюрексинип, 

жиляйды чалдишде.

— Къалай ариу жырлайды

чыпчыгъым,

жаннет чыпчыкъчыгъым! —

ден къууанаса сен а.

74.05.87

*    *    *

                                          О.Б.

I

Сюймеклигибизни эки этип, 

эки бёлюп, бирин санга береме. 

Жарыкъ жаны — ма, ал — сени болсун, 

ауанасын а кесиме къояма.

Жарыкъ жаны сени болсун. 

Анда алтын эрттен алтын къанат кереди, 

жаннет чыпчыкъчыкъла ариу жырлай,

 кёлюнг рахатды, жюрегинг а — хошду.

Умутланы жарыкъ учуулары, 

жылы жауунлары да, къарлары да; 

сюймекликни азат тазалыгъы, 

анда — уллу насып, элпек къууанч да.

II

Бирси жаны мени болсун. Анда 

жарсыу, бушуу, тырман, чурум, шеклнк  да;

бёрю улуу, къузгъун къычырыгъы... 

Анда — къара къышдан сууукъ сёзле да.

Анда — сюймекликни жоюлгъаны. 

Алдау, кёзбау, хыйла да, хыликкя да.

Жауун жауа келип чал болгъаны, 

аны ол чачымы агъартханы да...

Сюймеклигибизни эки этип, 

эки бёлюп, бирин санга береме. 

Жарыкъ жаны — ма, ал — сени болсун, 

ауанасын а кесиме къояма.

*     *     *

Мен бюгюн назмуларымы бырнак этгенме. 

Къуру къолгъа къуш къонмайды, билдим аны. 

Бёрю жыйын жангыз журну сюрюп баргьанча, 

мени къуугъан жылла да жууукъдан жууукъ.

Бирде, тохтап, мен ызыма да бир къарайма. — 

Кёреме кёз жашчыкъларын къызчыгъымы. 

Къадарымы жагьасындан алып тохтайма. 

Алан тилсизди, сангырауду ол.

Анам, атам бла олтурургъа да жокъ заман, 

адамча, ашымы ашап къобар чакълыда. 

Тойгъан эсем — сатхыч алдаулукъдан тойгъанма, 

кёзлерими байлап сокъур ышаныуум!

Мен бюгюн назмуларымы бырнак этгенме. —

Сизден толсун! — дедим, — жети да жаханим! 

Да ыспасдан жашчыгъынга бушто зтмезсе, 

къызчыгъынга жыйрыкъ алмазса тюкенден.

12 08 87

ТАНГ

Къарачайым, 

Малкъарым, — 

да жаным бла 

къаным.

Холамым — 

аппа жерим, 

Бахсаным — 

ата жерим.

Азауум — 

къол аязым, 

Минги тауум — 

минара... 

Ай ары 

чыгъып бара...

Танг жарыкъ — 

кюн азаны!

25 01 88

КЕЧ СЮЙМЕКЛИК

                                                            Дж. А

3аман — тарпан. Къантарыргъа 

онг жокъ. Тыярмыса желни!  

Сен — аязда къалтырагъан 

назик къайын кибик — женгил.

Мени унутургъа керексе, 

бийик учхан эркин турна. 

Былай ангылаусуз сен нексе? 

Мени унутургъа керексе, 

керексе сен унутургъа.

Жарыкъды жулдузунг, жангы. 

Ушайса сен жайгъы тангнга. 

Мени уа, сел жана отум, 

мудахды энди умутум.

Сени унутургъа керекме, 

учуп баргъан тенгиз толкъун. 

Былай ангылаусуз мен некме? 

Сени унутургъа керекме... 

Алай къалай унуталгъын?..

1988, август

АРИПА

                                          С. А.

Жанымы бииик умуту, — 

сен орамны келе эдинг. 

Къайдагъымы да унутун, 

къууанчлы сюеле эдим, 

сени биринчи кёрген 

кюнюмлей, къуш-къанат бола, 

дуньям бетинги нюрюнден, 

ышарыуунгдан да тола, 

сюеле эдим къууанчлы.

Кёк бла тенг эди кёлюм, 

сен а озуп кетдинг, кюле, 

тынчлыгъымы алгъан ариука, 

Арипа!

Жюрегимде боран борай, 

мен ызынгдан къарап къалдым. 

Жашай эдим, насып жорай, 

сотур болмаз жара салдынг. 

Ой, сюйдюм да, кюйдюм бир бек, 

мени сансыз этип кетдинг. 

Жазыу жокъгъа — толмаз тилек, 

кёп умутуму кюл этдинг. 

Салдынг сотур болмаз жара.

Алай сынып къалмаз кёлюм, - 

Сюймекликге жокъду ёлюм!

Атынгы къатлайма, ариука:

Арипа!

1988

*     *     *

Бир ингирде, сабийлигим

чыбыкъ атчыгъыеа минип,

бата баргъан кюнню ызындан

къууп кетди, мадул ёзенде.

Жылла тузу

чачымы агъартханлы,

бирде жайгъы кюнню аллына

чыгъып къарайма адыргы.

Сабийлигим а,

жашчыгъыма ушагъан сабийлигим,

кюнню,

ол тас этген топчугъунча,

сюргенлей айланады кёкде.

1989, ноябрь

БИР КЮН БИРЕУ 

БАЗАРГЪА БАРГЪАНДЫ

Бир нюн биреу базаргъа баргъанды, 

къарт эшегин сатаргъа баргъанды. 

Ол эшегин махтаргъа болгъанды, 

тёгереги адамдан толгъанды. 

Къыйналса да, ол сатыу этгенди — 

къарт эшеги къолундан кетгенди.

«Ыхы!» — дегенди, бир иши  битгенди. 

Сора ауузланыр акъыл этгенди. 

Къалач алып ашагъанды —тоймагъанды. 

Къурмач алып ашагъанды — тоймагъанды. 

Хурма да ашагъанды — тоймагъанды. 

Турма да ашагъанды — тоймагъанды. 

Наша алып ашагъанды да — тойгъанды, 

алай а сом бла бир апасы жойгъанды.

Сора кеси кесине ачыуланнганды, 

къутургъанды, къычыргъанды, чамланнган ды;

сора кеси жагъасындан алгъанды, 

кеси кесин сыртындан салгъанды.

Сора кесин ургъанды, тюйгенди:

кёзюн, къашын кёпдюрюп ийгенди.

«Ой, мен жарлы!» - деп сыйыт этгенди:

- Къатын элден кёчюрлюкдю энди!

Харип сен, наша ашап къойсанг эди уа,

жангыз шайгъа тойсанг эди уа!

30 10 91

БОХЧА ТАУРУХ

Хорасанда бир кёсе жашай эди, 

Ол, арыкъдан, аумагъа ушай эди. 

Къызгъанч эди, жангыз жаны — он кибик, 

Къууанмады татлы ашап, тон кийип. 

Кюбюр толу алтын-кюмюш хазнасы, — 

Алай ачдан ёлюп кетди анасы. 

Бырнак этди жангыз жашы атасын, 

Юй бийчеси кётюрмеди хатасын: 

Кетип къалды ол да ата юйюне... 

Ким сукъланыр ол кишини кюиюне.

Кюбюрюне ол бир жукъ салалмады 

Эсе, кюнюн ол кюннге санамады. 

Урлап-тырнап, алдап, тилеп, жалынып 

Жюрюй эди, сакъалчыгъы салынып. 

Уялмады киши хакъын ашаргъа, 

Сомуна — сом, шайына — шай къошаргьа.

Бир кюн кёсе жараулу гыл тюшюрдю, 

Амма, алай ол бохчасын тюшюрдю. 

Ой, бош къалды, хужу къалды бохчасы: 

Юйге келип къараса — жокъ ахчасы. 

Жазыкъ кёсе чабып жетди къадийге, 

Жиляй-улуй, хапар этди къадийге: — 

Бохча толу алтын ахчам тас болду, 

Чууакъ кюнюм, бууакъ болду, чарс болду... 

Ант этеме сыйлы къадий мен санга, 

Беш жюзюнден жюзю халал — тапханнга...

Бир къарт къатын алып келди бохчаны.

Ол къадийге алып келдн ахчаны,

Ыспас этди къадий жарлы къатыннга,

Ким да ыспас этерик эди мынга.

Адам ийип, къайтартды да кишини,

Сейир этип, къарап турду ишине.

— Беш жюз алтын, эллиу да кюмюш ахчам

Бар эди да, тыкъ эди элтир бохчам.

Ол бохчама узалгъан, ой, ким?! — деди. —

Беш жюзюнден толу жюзю кем! — деди. —

Энди мени борчум жокъ бу къатыннга,

Бай жашасын энди жюз да алтыннга.

Ол къызгъанчны жаны бохчагъа кирип, 

Ол къызгъанчны жаны ахчагъа кирип, 

Хазыр эди бохча болуп къалыргъа, 

Хазыр эдн ахча болуп къалыргъа. 

Къарап турду къадий мынга тынгылап,

Хыны этди, харамлыгъын ангылап:

 — Беш жюз деген кесинг тюйюлмю эдинг? 

Сора бохча сени тюйюлдю! — деди. 

Тыкъ бохчасын ол кёседен сыйырды, 

Сыйырды да, къарт къатыннга буюрду. 

Кёсени уа ийне кёзден ётдюрдю, 

Желкесине-желкесине жетдирди. 

Сора, итни къыстагъанлай, къыстады, 

Жюз да чыбыкъ уруп, алай къыстады.

Алтынлары кёрюне да кёзюне, 

Жюз чыбыкъны алмады ол эсине. 

Ургъуй къапхан кибик да кёрюнмеди, 

Амма, алай жюреги кётюрмеди. 

Кётюрмеди: тарс деп эки жарылды, 

Жаны жангы мекям излей жайылды. 

Сакъ болутъуз энди анга тюберге, 

Ол хамашхар, мухар жаннга тюберге.

09 11 93

*     *     *

Ана тилим – 

мени

Ата журтум – 
10 11 93

*     *     *

Кёзюбюз бар! — 

Некбиз сокъур?! 

Сёзюбюз бар! — 

Некбиз тилсиз?! 

Къаныбыз бар! — 

Некбиз ётсюз?! 

Жерибиз бар! — 

Некбиз ёксюз?!

Некбиз сокъур?! 

Некбиз тилсиз?! 

Некбизётсюз?! 

Некбиз ёксюз?!

Некбиз?! 

Некбиз?! 

Некбиз?! 

Некбиз?!!

1993, ноябрь

*     *     *

Илячин балачыкълай, 

шауданчыкъ 

къагъады къанат 

уясында,

къагъады къанат, 

учар заманы жетип.

07.02.97

*     *     *

Жаз келгенди таулагъа... 

Шауданчыкъны бир къаты 

урады жюрекчиги.

77.02.97

*     *     *

Суугъа бери жюрюйсе... 

Бу шаудан айтсын санга 

сюймеклигимден.

11 02 97

*      *      *

Къар суула — халычыкъла. 

Тауну ол жюн кёлеги 

седиреди да кетди.

29 03 97

ТАШНЫ ЖЮРЕГИ

                         Бабаланы Ибрахимге

1

Жерим —

Журтумду

Малкъарым,

Тыпыр Отумду

Малкъарым.

Мен а аны,

кёкден жанып тюшген

бир ташы,

бир жашы! *

II

Журтум да — таш, 

Элим да — таш. 

Юйюм да — таш. 

Ташдан туугъанма кесим да, 

нарт Сосурукъ кибик!

III

Малкъар — Эски Ташыбыз!

Мен ол ташны

жюреги!

* Нарт Ёрюзмек, кёкден жанып тюшген жулдуз эки жарылып, андан чыкъгъанды.

08 04 97

*     *     *

Бир, эки, юч, тёрт... 

Чёп-чёп санап башлады 

жаз жауунчукъ къыртышны.

72.05.37 

АЗАТ НАЗМУ

I

Минги тау, ёшюн салып, 

ёсдюргенди, сен а, халкъым... 

Уялгъан этсенг а, халкъым, 

жашаргъа, тюпде къалын!

Биз да адам болайыкъ,
Сабийлигибиз ётгенди.
Тауладан айыпды энди. — 

Биз да адам болайыкъ!

Биз да миллет болайыкъ. 

Толкъун къыйынлысы — бузду. 

Жашау намысдан учузду, — 

Биз да миллет болайыкъ!

Биз да адам боланыкъ. 

Тузакъда эрлик керекди. 

Эрлик уясы — жюрекди. 

Биз да адам болайыкъ!

Биз да миллет болайыкъ. 

Къарыусуз къайда да — тюпдю, 

чирчик этмеген бюртюкдю. — 

Биз да миллет болайыкъ!

Биз да адам болайыкъ. 

Халкъ насыбы — узакъдады.

Тюзлюк энтта тузакъдады. — 

Биз да адам боланыкъ!

Биз да миллет болайыкъ. 

Ёз халкъын сатхан — налатды, 

анасын атхан жалдатды. — 

Биз да мцллет болайыкъ!

Биз да адам болайыкъ. 

Миллет болайыкъ — заманды! 

Инилгенибиз тамамды. — 

Биз да адам боланыкъ!

Биз да миллет болайыкъ, 

ёзге бий оноу этмезча, 

Малкъарны тоноу этмезча, — 

Биз да миллет болайыкъ!

Биз да адам болайыкъ, 

аманыбыз баш болмазча, 

батыбызгъа таш болмазча! — 

Биз да адам болайыкъ!

Биз да адам болайыкъ. 

Сабийледен уялсагъ'а, 

уянсагъ'а, уянсагъ'а!.. — 

Биз да миллет болайыкъ!

II

Осалыбызны табып, 

къуллукъчукъ кибик берелле, 

ала уа бизге юрелле, 

ачытадыла къабып.

Халкъым, кёп азап чекдинг. 

Энди юйюнгде хорлатма!

Да адам тёзер чекден 

эртте ётгендиле — жатма!

Халкъым, бир билир эди: 

ол арт акъылынг къайдады? 

Баям ол узакъ айдады, 

ансы бир келир эди!

Малкьарны сютю урсун 

ол сыйсыз къумгъанчыны да. 

Сатхычлыкъ аны — чыныды. 

Малкъарны сютю урсун!

Биз таулагъа ушайыкъ, 

ол ёхтем жашларына да! 

Кир къондурмай жашайыкъ 

чыммакъ-акъ башларына да!

Жокъду Кавказда бизден 

осал. Эндн къул кепдебиз. 

Тёбебиз бла кёкдебиз, 

кёлюбюз а жер бла тенг.

III

Биз да адам болайыкъ! 

Биз да миллет болайыкъ!

1997

*     *     *

Аллаху акбар!

Жашасын Малкъар!

Сиз а, халкъын сатханла,

дорх этерге атханла,

къул-къулла, къаранчхала,            

къуу жанлары  ачхала,

къайгъырмазла, ётсюзле,

хыйлачыла, бетсизле,

къуууатаууз сёзсюзле,

къарангыла, эссизле,

тобукълана келгенле,

къуртлача сюркелгенле,

сыфатсызла, алтакъла,

башларындан акъсакъла,

сатып таулу атларын,

чыгырланы артларын, 

ол тузсуннган танагъа

ушап, жалау этгенле,

чапдырып жахтанагъа 

къумгъанларын элтгенле,

бёрк жюрютюр кишиле 

тюйюлсюз! Сиз - тишиле!                                                                                              

Бир миллет тёзмез айып                          

келтиресиз Малкъаргъа.                           

Аякъ тюпге малтаргъа                             

болушасыз сиз, тайып                             

тау  тёреден, адетден.                               

Нек кем эдигиз бетден!

Къуллукъчу эсенг - сатхыч!            

Депутат эсенг - сыкъгъыч!                         

Жазыучу эсенг - солтан

болургъа сюйген олтан!

Къабыр юлюшсюз къалып,

багушлагъа атылып,

салынмазсыз обагъа,

къайтмасагъыз тобагъа. 

Халкъыгъыз бла къалай

кюрешесиз уялмай?

Къарныгъызны тыялмай,

къангнга тюплени жалай.

Сыйыгъыз - итле сыйы!

Эй, жийиргенчли жыйын,

кишигизни

налат ташха байламай,

тишигизни

«эшек атха» миндирмей,

анты барды таулу халкъны

тынчаймазгъа!

Машалла!

1998

ЁРГЕ ТУР!

Малкъарым!

Малкъарым!!

Малкъарым!!!

Махтандым!

Махтадым!!.

Ахтындым:

Эллеринг — тозурап. 

Сабийлеринг — абызырап. 

Къартларынг — къарыусуз. 

Жашларымг — жараусуз!

Кенгжауурун Малкъарым,

Сени кибик нарт улапнга

Айып тюнюлмюдю тынгылап тургъан?!

Къушладан да бийик Малкъарым, 

Булутла башындан къарап тургъан алф Малкъарым,

Басынчакълатма кесинги, 

Ачемезни тюшюр эсинге.

Бёрю туудугъу Малкъарым, 

Къая ауазлы Малкъарым, 

Ёрге тур! Ёрге тур!

Аякъ тюбю болуп, малтанып

Къаласа да!

Ёрге тур!

Баш кётюр!

16 05 98
ПИГМАЛЕОН

Кёкден тюшген

къуйрукълу жулдуз

эки жарылып,

Ёрюзмек андан чыкъгъанды.

Ташдан туугъанды Сосурукъ да:

Сатанай бийче чыгъаргъанды анны

состар ташны ичинден.

Пигмалеон да,

башына не кюн келлигин билмей,

дунья ариуу Галатеяны

ташдан жоннганды,

акъ мермер ташдан.

Мен да, 

салта, керкич да алып,

мермер жаркъа жонама,

ичинден чыгъарыкъ хыйсапсыз ариу

мени да, Пигмалеоннуча,

шашдырып къоярыгъын

биле да тургъанлай.
КЪАРТ АНАНЫ 

МОНОЛОГУ

Эр кишиле,

бош ойнайсыз от бла.

Тыпыр кюлде,

къызыл киштикча,мурулдай

тургъан отха ышанмагъыз,

угъай!

Ол барс болуп,

аслан болуп къайырылады,

ойнар умут этсенг,

ачыуланып.

Бизге жылыу берген,

гыржын да биширген

отну ачыуландырсанг, салады от.

Къозгъамагъыз, 

тепдирмегиз аны.

Андан кюелле шахарла, элле, 

тютюнлери 

жангыз кюнню тунчукъдуруп.

Ойнамагъыз,

эр кишиле от бла!

Жилятмагъыз сабий бешиклени.

ИБРАХИМ

Ибрахим, эрттен сайын

сени жюрегингден чыгъыучу кюн

къонады Акъ-Суу башы таулагъа

ингир сайын.

Сен хар чёпде, хар чапракъда,

хар чыкъ тамычыда жашайса.

Сен хар ташда, хар жулдузда,

сен хар тангда, хар ашхамда жашайса.

Ташдан туугъанса, Сосурукъча, сен,

нарт Ёрюзмекча, жулдуздан туугъанса

Сен тау сёзню тейри жарыгъын

Жюреклерибизге жайгъан поэтсе.

Жаз башында жангы баразагъа

тюшген урлукъду хар айтхан сёзюнг да.

Ташны жумушакъ эталгъан

бир Дебетден сора сен эдинг.

Сен эдинг кёкню, бугъа теринича,

Жулдуз чюйлеге кералгъан,

Элия суратын

таш бетине салалгъан да.

Сен, тобукъланып,

уппа этиучю кырдык

быйыл да къайнап ёсгенди,

уппаларынг, гюлле болуп,

чакъгъандыла Жашырын талада.

Сен чапракъларын уппа этиучю терекде

уппаларынг, чыпчыкъчыкъла болуп,

кирпилдейдиле энтта жангы танга.

Сени эсгереме биягъы.

Алай  мудахлыгъ а жокъду кёлюмде.

Сени унутмагъандыла терекле,

ташла, терекле, ажашхан зурнугунг,

жулдузларынг да,

эмилик атныча, жалкъасындан тутуп,

сыртына жайракъ миннген желинг да…

Кёкдк хар кимни да барды дейдиле жулдузу,

ёлсе, жулдузу кюйюп къалады дейдиле.

Алай сени жулдузунг

бир заманда да ёчюллюк тюйюлдю.

Ол жарытханлай турлукъду,

жюреклерибизге зарлыкъ ауанасын къондурмай,

кёллендиргенлей турлукъду бийиклеге,

сюймекликге юйретгенлей.

Бюгюн да

сени жбрегингден чыкъгъан кюн,

Акъ-Суу башы таулагъа къоннганды биягъы.

Ол тамбла да сакъ жюрегингден чыгъар.

Поэт къарындашым,

кесинг этиучюнгча.

танг аллына сюелип,

мен азан къычырама бюгюн.

Ол сени назмунгду, Ибрахим, -

поэзиябызны алтын азанчысы!

*       *      *

Сен бюгюн манга 

гюлден келдинг.

Алай кюзгю сени менден сыйырып,

элтди да кетди

кюмюш суу чачылтмалы

кюмюш къаласына.

Бюгюн а сен 

жарыкъ шаудандан келдинг.

Алай бюгюн да кюзгю 

сени менден сыйырып,

элтди да кетди

кюмюш суу чачылтмалы

кюмюш къаласына.

Кюнден келлик болурса энди сен манга,

кюзгю сени алып кетмезча биягъы

кюмюш суу чачылтмалы

кюмюш къаласына.

Хау, энди, жаным, кюнден кел манга,

кюзгюню мияла кёзлери къамап,

сени элтип кетмезча

кюмюш суу чачылтмалы

кюмюш къаласына.

ЮЗМЕЗ САГЪАТ

Бу юсюбюзде заман бла

келлик заманды хакъ.

Озгъан - озду.

Ол – жокъ, ол – тюш, ол – къум.

Тюненеги кюнюнг 

къайтып келлик тюйюлдю ёмюрде де,

Умут этип, анны сакълама бош.

Тюнене дегенлей,

не болгъан эди тюнене?

Гюлчю къызны манга саугъа этген ышарыуун

мен сау сагъат излеп, кючден тапхан эдим:

ол гюлханий гюлню ишчигине

бугъуп, манга къыл-къыл эте, кюле тура эди.

Андан сора уа, хар кюндеча, мен

кеч къалып, кючден жетген эдим ишге,

тюберге да кечикген эдим санга,

юйге да кечигип… десем да, кеч келген эдим.

Эрттенликде уа рузлама чапырагъын

жыртып алдым:

ашхы жолгъа, тюненеги кюнюм!

Бу юсюбюзде заман бла

келлик заманды хакъ!

Алай бу юсюбюзде заман

бир терк озгъан заман болуп къалады.

Анны ючюн тюйюлмюдю

Юзмез Сагъат заманада жашил Сахараны

къум тенгизге буруп къоялгъаны?!

Бу юсюбюзде заман бла

келлик заманды хакъ.

Озгъан заман а –

тёбенги элтген губу аучукъ,

чыпчыкъ къанатчыгъы этгенг сериуюнчюк,

эртте унутулгъан сабий тюшчюклеринг.

Гумулжуклача гузаба такъыйкъала уа,

сен аланы сагъышларын этгинчи окъуна,

озгъан заман болуп къаладыла мычымай.

Алайды да,

келлик заманды хакъ.

Махтау санга, 

келлик заман да, жокъ заман!

ИНША-АЛЛАХ

Кимни затын тилейме мен?!

Къайтарыгъыз гитче Малкъарымы,

школ глобусда

таплыханны тамгъачыгъындан

уллу тюйюлдю ол.

Къайтарыгъыз гитче Малкъарымы

къаялары, таулары, суулары,

агъачлары, ташлары, жайлыкълары,

ата-бабаларыбызны къабырлары бла бирге

къайтарыгъыз кесиме.

Къайтарыгъыз гитче Малкъарымы!

Мен аны ташлы жерине

жюрегими урлугъун атарыкъма.

Къайтарыгъыз кёгюмю да. –

Жулдузла жандырлыкъма анда!

Къайтарыгъыз гитче Малкъарымы!

Школ картада

нартюх бюртюк тенгли да тюйюлдю ол.

Биз мындан къысталгъан,

сюрюлген заманда

сиз чач-тюк этген, тоноу этген Малкъарымы

къайтарыгъыз кесиме!

Къайтарыгъыз гитче Малкъарымы!

Урланнган, тоналгъан тарихи,

жырлары, жомакълары, таурухлары,

нарт сёзлери бла

къайтарыгъыз кесиме!

Мен бюртюк-бюртюк жияргъа керекме

тоналгъан, таланнган Малкъарымы.

Хау, жыяргъа керекме!

Жыйгъан да этерме,

инша-Аллах!

КЕЧЕГИ БАРДА

Кече ортасы.

Жукъусурай тургъан барда

олтура эди кеси жангыз бир къыз,

сагъышла тютюнюн,

мудахлыкъ чагъырын да иче.

Аны умутлу къарамы,

кюсеулю къарамы

(не алаймы сундум?),

гюл таланы ийисича,

жайыла эди баргъа.

Адамо

«Къар жауады» деген жырны

жюрек таралта жырлай эди шош,

Азау талада жаууучу жабалакъ къарланы

кёз аллыма келтире.

Кече жукъусурай тургъан барда

олтура эди ол къыз кеси,

тютюнюн, чагъырын да иче.

Мен аны бла танышып къалмасам,

кесиме кечаллыкъ тюйюл эдим артда.

Акъылым тартынса да,

жюрегим таукел этип,

мен ол къызны тепсерге чакъырдым.

Алай къыз, бир ариу ышара:

- Андан эсе кофе ичейик, - деди да,

мен къатына олтурдум.

Умутча ариу эди ол къыз,

къарамында уу, къырслыкъ да жокъ.

Аны уллу мудах кёзлери,

кёзлерими окъуй,

биле эдиле не излегеними.

Алай тынчлыгъымы алып тургъан

бир зат а бар эди:

сатыу этген жаш, нек эссе да, манга къарап,

ишармиш эте эди, кёл кенгдиргенча.

- Кечди, барайым, - деп ол къыз

стол артындан турду да,

сынчыкълай, кетип тебреди.

Аны бир буту жалгъан эди, баям.

Эшик аллына жетгенлей,

ол къыз, бурулуп, 

манга умутлу къарады.

Аны уллу кёзлери,

анасыны аллына къарап тургъан

къызчыкъны кёзчюклерича,

мудах эдиле кемсиз.

Чабып чыкъмадым аны ызындан,

ашырмадым аны юйюне.

Созукку барменни

ишармиш къарамы эди мени тыйгъан.

Стол юсюнде чагъыр шешаны

сермеп алып, ишармишин, тишлери

бла бирге къуймагъаным аузуна

жюрегими эки жара, мен къонакъ 

юйде, эскирген тефтериме

жаза турама бу тизгинлени.

Къалай насыпсыз эди ол къыз,

мен а – нечик башсыз.

1974, Москва,

Литинситутну общежитиеси
*     *     *

Минги тауну 

а м а н а т ы н

унутуп къойгъанбыз да,

андан бери

сёлешмейди ол бизге.

1999

АКЪ БЁРЮ

                                    Къочхарланы Аминагъа

Кёкню учуп баргъан къара

къангкъаз кибик, нечик

къарады, къарангыды тар

ауузлада кече!

Зада хораз кибик, къызыл

къанатларын къагъа,

жанады от. Жанады ол,

ахрат гюллей, чагъа.

Бир къарт бла, къыйыр сакълап,

шош олтурады жаш.

Хапар айтады, таянып,

къарт. Жастыгъы уа – таш.

- Бир акъ бёрю, - деди да, къарт

сабыр тютюн бурду, -

кече сайын ыстауатха

чаба-чаба турду…-

Отдан кесеу алды да къарт,

тютюн къабындырды, -

биз не мадар этсек да, кёп

малыбызны къырды.

- Итле уа, аппа?!

- Итлени

бирем-бирем элтди.

Итсиз а не кёрлюксе. Ол

бизни сокъур этди.

«Отун атар эдим атха», -

деп, ай кече туруп,

къошдан чыкъсам, ол акъ бёрю,

къара къойну тутуп,

жырта тура эди, дерти

болгъанча, огъурсуз.

Къауалыма чапдым, алай

урамыса окъсуз!

Мен жерлегинчи къауалны,

бёрю къарангыгъа

сингип кетди. Биз танг бла

чыкъдыкъ бёрю уугъа.

Жети бёрю элле ала…

Кючюклерин да биз

аямадыкъ. Тёшден къарап

турду акъ бёрюбюз.

Бёрюледен бошагъандан

сора – тынчлыкъ келди.

Алай а бир кече дауур

жукъубузну бёлдю.

Кюлтюм боладыла жангы

итлерибиз, юрюп.

Чабып чыкъсакъ: ол акъ бёрю,

ыстауатха кирип,

къойла кесе тура эди,

ачы эди дерти.

Ол, сора бир бёлек къойну

къуууп, сюрюп кетди.

Амалсыздан къауал атдыкъ,

ёрге-эншге чапдыкъ…

Биз, танг ата, ол къойланы

жардан кетип, тапдыкъ…

Жанады от, жилтинлери

жерден кёкге уча.

Кёкден къарайдыла жерге,

кёзчюклерин ача,

жума – ол жукъусурагъан

женгил жулдузчукъла…

Жарыйды танг. Ол жаш бла от

турадыла жукълап.

1999

*       *      *

Ариуса сен, къарап тоймазча. 

Марал кёзлюм, субайса сен. 

Сюймеилигибизни жоймазча,

кьадар бизге насып этсин.

Сени ышаргъанынг – къууанчды. 

Бир асыулуса, бир асыл.

0, Тейри, эшигинги ач да,
тилегими бир эт къабыл.

01.08. 2000

КЕЧЕ ЖАЗЫЛГЪАН НАЗМУ

Башха къызгъа этерме мен саугъа

Къара къашларынгы, ала кёзлеринги да,

Азат жюрегиме кишен салгъан,

Кюн тиякълача, кирпиклеринги да.

Башха къызгъа саугъа этерме мен

Жаягъынгда гитче батыучукъну да,

Кюнден жарыкъ (шатык) эринлеринг этген

Кызыл бишген балли татыучукъну да.

Башха къызгъа саугъа этерме мен

Сыбызгъыдан субай санларынгы да.

Тауда учхур суулача тёгюлген

Чачларынгы, женгил къолларынгы да.

Башха къызгъа берип сыфатынгы,

Аны сенден да бек сюерме сора,

Анга атап айтырма атынгы:

«Айдан эннген нанымса»,-  дерме сора.

Жюрегинги къоярма кесинге.

Ол кёрмейди, эшитмейди архыр да.

Сабийлиги да тюшмей эсине,

Ийнар эталмай, кюй, жомакъ да, жыр да.

Ол от бла тепсеялмайды, угъай!

Кюйюп къалалмайды гебенекчикча…

Булут тенгизинде уа чайкъалады ай

Толкъун алып баргъан юзгелечикча.

*          *          *

Хар не да гюрен айланады,

къайтады ауалына…

Танг къайтады,

къайтады жел да.

Къууанч къайтады,

къайтады уруш да.

Ажал да къайтады,

ажал да:

ол бюгюн сабий ёлтюргенди

агъач бешикде,

тюнене уа – жулдуз.

Хар не да гюрен айланады,

къайтады ауалына…

Суу къайтады,

къайтады жел да.

Насып къайтады,

къайтады ачлыкъ да.

Жашау да къайтады,

жашау да:

ол бюгюн сабий чакъдыргъанды

ана къойнунда,

тюнене уа – жанкъоз.

Хар не да гюрен айланады,

къайтады ауалына…

Къайтмагъан

жалан да заманды, - 

ол тюзюнлей барып турады. 

ГЮЛЛЕ

Жашил талада

чабып барады къызчыкъ.

Алай тюрсюнлюдю аны кюлгени,

къолунда гюл къысымчыгъы кибик.

Жетген къыз

жай орамны келеди.

Алай ариуду аны ышаргъаны,

къолунда гюлханий гюлте кибик.

Чыракъ ауанада

омакъ тиширыу сюелип турады.

Сюймеклик ау эшеди биягъы

саякъ айны хаух жарыгъандан.

Ол аугъа бюгече да биреу тюшер,

биреу кюер аны ёртен къойнунда.

Чыракъ ауанада

омакъ тиширыу сюелип турады.

Аны ёшюнюне

къагъыт къарампил тюйрелипди,

жюрегича ётюрюк къарампил.

Къарт къатынчыкъ

жалан жерге олтуруп турады.

Аны тилекчи къолуна

тамадыла ууакъла,

жилямукълача,

эртте тауусулгъан жилямукъларыча.

Гюлле уа энди

аны эсинде да жокъдула.

Сукъланыу

Таш 

терекге сукъланады,

терек

ёседи да.

Терек 

суугъа сукъланады,

суу

барады да.

Суу а

сукъланады желге -

ол къайры сюйсе да 

ары  учады.

*         *         *

Баям, 

бизни къанатларыбыз бар эдиле

алгъын.

Баям,

уча биле эдик

биз да.

Алай тюйюл эсе,

жабу этген сабийчиклегеча,

чыпчыкълагъа мудах сукъланыуубузну

къалай ангылагъын?

ЖИЛЯМУКЪ

Жер тепди…

Жармы тюшдю?

Жер тепди…

Кёкмю кюкюреди?

Жер тепди…

Къаямы оюлду?

Угъай.

Бош алай,

жерге

жилямукъ

тамды.

КЪАЯЧЫ

Таугъа чыгъады,

къаягъа ёрлейди,

жан къоркъууда.

Алай, нек?

Адам аягъы басмагъан къаяда

махтауму излейди,

аперимлик?

Угъай!

Жерге тюшген жулдузчукъланы

уяларына салады ол.

*          *         *

Суу бойнунда

кёзден таша жерчик…

Суу къамишча субайсан къызчыкъ, 

къысха жыйрыкъчыгъын

женил тешип,

жылы суугъа чабып киреди.

Аны кюнден тола баргъан ёшюнлери

эки кюзгюча,

къаматып эки кёзюн,

жашчыкъ анга къарайды,

солууун тыйып.

Къызчыкъ 

кёгюрчюнчюк болуп къалмазмы

жомакъдача,

уучуп кетмезми,

ол таууш этсе?

*          *         *

Керексизге

мен ненча сёз ёлтюрген болурма

жашагъан ёмюрюмде?

Бал батман бла бир, 

не да – он, 

не да – жюз?!

Бош алай айтылгъан оюмсуз сёзле –

чыпчыкъ уяладан жерге тюшген балала,

жансыз къумгъа жаугъан мудах жауун.

- Мен сени сюеме! - дедим да ойнап,

юч сёз ёлтюрдюм.

- Бюгюн а келмей къаллыкъ тюйюлме, анам! – дедим да,

биягъы ётюрюкчю болдум.

- Этмей а, шуёхум! Аны не айтыры барды! – дедим да,

олсагъат унутдум сёзюмю.

Бош, ансдан айтылгъан сёзле уа,

калак сёзле,

юйсюз-журтсуз къалып,

айланадыла ышыкъ табалмай,

чыганлы сабийчиклеча

тыкыр да, зыккыл  да болуп.

Бу аякъ тюбюбюзде

чапыракъла шыхырдагъан суна болурсуз?

Угъай!

ала жоюлгъан сёзледиле,

бир ауукъдан, кюйюп,

кюллерин жел сууурлукъ сёзле.

КЮЗГЮ

Ол ариу тиширыу энди

кюзгюге къарап, терен ахтынады:

ууакъ жарылгъан миялача

болуп барады бети,

терек къабугъуча жыйырылып  барады.

Аны жете келген къызчыгъы уа

энди кетерге унамайды кюзгю аллындан.

Къызчыкъны,

кёгюрчюн балалача, сакъ ёшюнчюклери

акъырын тола турадыла

ай жарыкъдан бла кюн жыдыудан.

Тола турадыла,

акъ гюлханий болуп,

ачылырча бир эрттенликде.

Ол ариу тиширыуну къарт анасы уа

артал да къарамайды кюзгюге,

юйдеглени, кёз жуммай,

кече-кюн да сынчылап,

марап тургъан кюзгюге.

Къарт ынначыкъ уста биледи:

кюзгю – жазыкъсыныусуз  обур –

бирде,  хыйны этип,

адамны жанын суууруп алады.

Алады  да,

къуру къошунча къуру санларын,

къарт итнича,

къыстап иеди арбаздан.

*        *        *

Жаз келгинчи

бош къалгъан уялада

чыпчыкъланы 

умутлары 

жукълайла.

*              *            *

Мен кече узуну

тереклени чыгъарып турдум шахардан,

галаген чыракъла

эртте сокъур этген

тереклени.

Мен кече узуну

тереклени чыгъарып турдум шахардан,

тагъылгъан итлеча,

жолну ётгенлеге

юрген моторла

сангырау этген 

тереклени.

Мен кече узуну

тереклени чыгъарып турдум шахардан,

чыпчыкъ жырлагъа, уялагъа да,

азат желлеге, жауунлагъа да

тансыкъ болгъан

тереклени.

Мен тереклени

шахардан чыгъара эдим,

андан ары уа кеслери бара эдиле,

бир бирлерин да сакъламай,

агъачха.

Алай къоркъа эдиле,

жетип,

ызларына къайтарырла деп бирле.

Мен кече узуну 

тереклени чыгъарып турдум шахардан…

Къайтарыгъыз!

Кёкню чыпчыкъчыгъын сыйырдыла да,

кёк мудах болду.

Кёкню булутчугъун сыйырдыла да,

кёк шургу этди.

Кёкню жулдузчугъун сыйырдыла да,

кёк жиляп къалды.

Къайтарыгъыз жулдузчукъну кёкге,

кюнню да сыйыргъынчы бизден!

Къайтарыгъыз жулдузчукъну кёкге,

къайтарыгъыз!

Шыйых

Кетип бара эди адам,

ауанасы да кетип бара эди.

Ашыгъып бара эди адам,

ауанасы да ашыгып бара эди.

Тохтаусуз кетип бара эди адам,

ауанасы аны жеталмай.

Кетип бара эди адам,

ауанасын жол юсюнде къоюп.

Кетип бара эди адам,

ызындан жалыннганлыкъгъа 

ауанасы.

Кетип бара эди адам.

Энди ауанасы жокъ эди аны.

Кетип бара эди адам.

аны шыйых суна эди тюбеген.

Эки табаны да жарылгъан,

къарыуун тауусхан ауана уа,

къайтырыкъ сунуп иесин,

таукел болду аллын сакъларгъа.

Алай адам а къайтмады ызына.

Аны ауанасы,

жаралы къанатлыча,

ёлдю жол юсюнде,

кюн кюйдюрюп.

Кетип бара эди адам.

Халкъ шыйых суна эди аны.

*          *        *

Кёкден

жулдузчукъ юзюлдю да,

солууу тыйыла башлады,

тенгиз толкъун жагъагъа атхан

алтын чабакъчыкълай.

Мен аны,

уядан тюшген чыпчыкъ баланыча,

къол аязыма алып,

жумушакъ

булут уячыгъына салдым.

Энди уа 

къанатлары къатхан жулдузчукъ,

ингир сайын бийик кёкден энип,

къонады мени инбашыма.

Ол жулдуз жырчыгъын

чюуюлдейди ариу,

мен а насыплыма кемсиз.

ЖАЯГЪЫНГДА БАТЫУЧУКЪ

Сёзлеринг сыйлы

къонакъ этдиле,

кёзлеринг ёмюрлюк

тузакъ этдиле,

эринлеринг

татлы шыбырдадыла,

эшмелеринг

ычхынмазча байладыла.

Жаягъынгда батыучугъ а,

ол татлы батыучукъ,

мени шашдырып къойду.

*       *       *

Тенгиз жокъуму эди

былайда,

толкъунлары,

кийик жылкъылача

къутургъан тенгиз?

Да сора ким сюргенди

аны?

Къая жокъму эди

       былайда,

       тёппеси, къамача чанчылып,

       булутланы къызыл къаннга

боягъан къая?

Да сора ким элтгенди

аны?

АЯЗЧЫКЪ

1

Ол аязчыкъ,

къаракёкен юлкюлени арасында

уя салып,

ингир сайып бир сакъ

къайтады жукъларгъа,

калак киштикча

жумушакъ атлай.

Ай жарыгъы

губу ауда къалтыраса

билеме 

къайтханын аязчыкъны.

2

Аязчыкъны уячыгъы

губу ауданды,

ай, кюн да жарыкъдан.

3

Мен кёк бутакъчыкъны

чайкъалгъанын кёрсем,

билеме учханын

аязчыкъны.

Къонуп тургъан

чыпчыкъ учса

алай чайкъалыучуду

бутакъчыкъ.

*           *             *

Кюнден толу эрттен.

Кёк.

Булутла арасында

гюрен-гюрен 

къалкъады къуш.

Кюнден толу эрттен.

Кёл.

Булутла арасында

гюрен-гюрен 

къалкъады ылышык.

*            *          *

Озгъан жауун

бир кесекчигими алып озады.

Тюшген чапыракъ

бир кесекчигими алып тюшеди.

Баргъан суу

бир кесекчигими алып кетеди.

Эрттен, ингир, кече, кюн,

терек, чыпчыкъ, кырдык, жел,

жулдуз, булут… тюшюм да,

хау, тюшюм да,

милдеу-милдеу ала,

тауусулуп барама мен.

Алай алыкъа хар тюшген жулдуз бла

тюшерикме жерге,

хар учхан чыпчыкъ бла

чыгъарыкъма кёкге,

бирде, туман болуп, эрип кетгинчи,

унутулуп къалгъынчы,

тюш болуп.

*            *         *

Къырслыкъны,

зарлыкъны,

къызгъанчлыкъны,

малкёзлюкню,

кёзбаулукъну,

тилчиликни,

дертликни,

оспарлыкъны,

итликни,

генезирликни,

сатхычлыкъны

жыртхыч къанатлылары!

Сен да, къоркъакълыкъны

тозурагъан къанатлысы!

Сюймекликни жырчысы – 

булбул жырлагъан терекде

сизге жер жокъду,

жокъду!

Угъай!

Заман

Заман баргъанмы этеди,

саркъгъанмы этеди,

не да – учхан?

Угъай.

Заман къыйырсыз тенгизди,

бизни хузум къайыкъларыбыз

       толкъун бешиклеринде чайкъала,

бизни жукъусуратханлай тургъан тенгиз.

Бирде уа,

къутургъан жаныуарча,

толкъун ауузларын ачып,

жутуп къояргъа хазыр тенгиз.

Угъай!

Заман бармайды,

саркъмайды,

угъай!

Биз кесибиз сылжырайбыз

заман деген чексиз тенгизде.

Башыбызны алып кесибиз айланабыз

бугъалача къутургъан толкъунларында,

аны тишсиз аузуна

тюшюп къалгъынчы бирде.

*         *          *

Заман тирмени 

тохтаусуз тартханлай турады

кюнлерибизни,

суу тирмен ун тартханча.

Къумда ажашхан жолоучуну

суулугъунда

адыргы уртламча,

терк тауусулуп барады жашауубуз.

Заман тирмени

тохтаусуз тартханлай турады

тюнлерибизни,

ун этгенлей.

Бу 

жол юсюнде агъаргъан къар –

ёлюп кетгенлени

жашаулары.

*       *       *

Жол юсюнде

жауун кёлчюк

къуруй турады.

Аны сабий къызчыкъ,

мыга балачыкъныча,

къош ууучуна алып,

элтип барады сакъ,

кырдыкга бошларгъа.

*         *
*

Чыкъ тюшген кырдыкда,

къызыл къарампилге къонуп,

жукълап турады гёбелек.

Кёреме шошлукъну,

кёреме.

Эштеме шошлукъну,

эштеме.

*

*
*

Кече малкъар элле

къошуладыла жулдузлагъа,

кюндюз а

къуш уялагъа

къошуладыла.

*

*
 *

Сур да,

чыммакъ-акъ да къаяла –

мияла буз болуп къалгъан толкъунла –

озгъан заман.

Толкъун къанатларын да къагъа,

кёкге учаргъа итиннген тенгиз –

бу юсюбюзде заман.

Жулдуз череклери шууулдай,

умутум  элтген кюн тиякъдан да терк     

алам кемели кёг а –

келлик заманды, хау!


* 
*
  *

Къабыргъа сагъат,

чычханчыкъ кибик,

кемиреди жукъусуз кечеми,

къатхан гиряхныча,

къадалып.

*        *         *

Терекле башында –

чыпчыкъла,

чыпчыкъла башында –

булутла,

булутла башында –

жулдузла.

Жулдузла башында уа,

кём-кёк кёк гюренни артында уа –

не?!

Жашау ахырымы?

Къаппа-къарангы?

Не да адам акъыл этмез бир затмы,

бир жукъ?

Бу жай кече не барды, не

бизге алай сыр-сагъышлы къарагъан

жулдузла башында?

Жулдузла башында на барды, не?!

Ким айтсын аны манга?

Кём-кёк кёк гюренни артында

не барды, ким?

Баям  олду –

кече сайын жаралы жулдузланы,

ачыуланып,

жерге-жерге сызгъан,

быргъагъан!

*  
    *       *

Хар не да жукълайды.

Кече къарангы бийлегенди жерни.

Бу чексиз аламда мен кесимме,

жалан да кесим.

Тауланы да жутханды кече къарангы.

тунчукъгъанды чучхур тауушу да,

уюгъанды да къарангы.

Мен кесимме, кесим – аламда.

къысыр къарангы 

мени алай къысханды, алай да, -

жарып башлайма, чыракъча.

Жарыйма, жарый!

Баям, адамлалла,

жарыкъ жулдузла,

мени къарындашларым!

*         *         *

Кечени жарыкъ жюреги –

толгъан ай,

жалан да бир къысылып,

бир кериледи айгъа.

Ай

андан сууукъду былай.

ШОШЛУКЪ

1

Шошлукъ – булут,

шошлукъ – танг.

Шошлукъ – жулдуз,

шошлукъ – Ай.

Шошлукъ – жауун,

шошлукъ – къар.

Шошлукъ – кече,

шошлукъ – чыкъ.

Жилямукъ да – шошдукъ,

жилямукъ да.

2

Шошлукъ – 

ауалы, ахыры да болмагъан

жангызлыкъ.

Шошлукъ – 

жоюлгъан жашыны 

аллына къарап тургъан

ана.

Шошлукъ – 

тюшюнгде да толмазлыкъ

умут.

Алай шошлукъ –

сени къол аязынг дады,

мени къол аязымда,

киштик балача,

татлы къалкъып тургъан.

ТЮШ

Сени излей,

кетип бара эдим тауну,

юсюмде уа,

кечени боран жыртхан

зыккыллары…

Сени излей,

кетип бара эдим тюзню,

Къолумда уа,

жол къысхартхан

темир таягъым…

Сени излей,

кетип бара эдим къумну,

аягъымда уа,

жол жукъартхан

темир чуругъум…

Сени излей,

кетип бара эдим тенгизни,

жюрегимде уа,

айдан ариу сыфатынг…

Сени излей,

бюгюн да кетип барама,

деуге кесинг къачханынгдан

хапарсыз.

МАРАЛ КЁЗЛЮ

КЮН ЖАУУНЛАЙ…

1

Узунду кийген жыйрыгъынг,

алай а жабалмайды ол,

жабалмайды къымыжангы.

Сен жаланса,

къымыжаса алай,

туман кюн жауун тамчылай.

Жаланды сени къарамынг,

къызыу шахаргъа къутулгъан

марал кёзлю кюн жауунлай.

Жаланды сабий жюрегинг.

кёреме къыпчакъ кёзюнгде

аны журча кийик сюймеклигин.

Жаландыла, къымыжа,

шыбырдап айтхан сёзлеринг да,

гёбелек къанаты этген аяздан да женгил

сюймеклик сёзлеринг.

Жаланды кюлген ауазынг,

кемсиз узакъда Кериуан жулдузну

кюмюш къонгуроу тауушуча,

къысыр да, сууукъ да къарангыда

этген кюмюш тауушчугъу.

Сен мени къымыжа шауданым,

мен а сени суусап жолоучунг,

кючден жетип,

юсюнге къапланнган,

ичип, ичип, къаналмагъан

жолоучунг.

2

Кече ажашхан турнагъа

тынгылай, жарсыгъан жулдузлай,

жаланды мудахлыгъынг.

Жаланды, эки кёгюрчюнча,

эки айкъанат ёшюнюнг да,

къол аязымы чапыракъ тауушундан

элгенип,

учуп кетерик эки кёгюрчюн.

Кюнню биринчи тиягъыча,

сен алай тамашаса, сейир.

Жай эрттен аязныча, сени

сакъ алып къойнума,

учуп кетеригим келеди,

узакъгъа учуп кетеригим.

* 
     *
    *

Гюл 

урлугъундан ариуду,

гёбелек –

чыкъгъан къабындан.

Тейри къылыч

кюнден ариуду,

чыпчыкъ – 

гаккычыгъындан.

Хау.

Алай бу назмучукъну

мен нек жазгъанымы

манга ким ангылатсын?

* 
     *
   *

Терек

бир ариу чакъгъанды.

Баям, аны бутакъларында

алмачыкъла угъай,

чыпчыкъчыкъла битерикдиле.

Чилле аязчыгъ а

уя саллыкъды

жашил къойнунда.

 *           *         *

Таш

чыпчыкъ болургъа сюе эди, -

он жылдан ёлюрге.

Таш 

терек болургъа сюе эди, -

жюз жылдан ауаргъа.

Таш

черек болургъа сюе эди, - 

минг жылдан къурургъа.

Алай 

таш, чыпчыкъ да,

терек да

болаллыкъ тюйюлдю.

Болаллыкъ тюйюлдю

черек да.

Таш кеси – заманды,

кепде сыгъылгъан заман.

Чыкъ

1

Чыкъ тюшдю гюллеге,

чыкъ тюшдю кырдыкга,

чыкъ тюшдю терекге…

Чыкъ ташха да тюшдю.

2

Таш гюлднг да ингил
 болду. 

Таш кырдыкдан да жумушакъ болду.

Таш терекден да женгил болду…

Чыкъ ташха да тюшдю.


 Ингил – нежный. 

*             *            *

Кырдыкда,

инжи бюртюклеча,

жылтырайды чыкъ.

Ала суу тамычыладыла деп мен

къалай ийнанайым?

Жулдуз

Эмилик желни

аллын тыйдым: 

«Тый!» - дединг да.

Къутургъан сууну

ызына къайтардым:

«Къайтар!» – дединг да.

Ёртен отну 

жалкъасындан тутдум:

«Тут!» – дединг да.

«Энди

кёкден жулдуз да юз!» –

дединг да,

ёчюлюп къалды

назмум.

*           *             *

Кёкде

юзмелт-юзмелт булутла…

Кёклю нартла сабан сюрелле,

баям.

*              *              *

Терек бахча кёмюк этгенди.

Жаз,

булутланы ариу жуууп,

чууакъ кёкге жайгъанды биягъы.

Тау башында

Кюнню, къушну да башындан

къарайма мен

бу жай эрттенликде.

Шаудан

Кимди былай къууаннган?..

Шаудан суучукъ,

сора сен

унутмагъанса мени!

Тансыкълыкъ

Сабийлигим тансыкъласам,

Къазакъстанда жербаш юйчюгюбюз

тюшеди эсиме.

*          *          *

Кёк аязчыкъ къалкъып тургъан

жашил эрик бутакъчыкъ,

акъ да булут устукку,

бу жауун кёлчюк бла бирге

мияла болуп къаллыкъ эдиле,

анда ёхтем макъачыкъ

зауукъ гурулдамаса.

Ауур жюк

Ёксюзню жилямугъу…

Андан ауур жюк болурму дуньяда?

Ол тузлу тамычычыкъ

кёкден да уллу,

жерден да ауур.

*            *           *

Неди керти?

Билмейбиз аны тамалын.

Керти уа сабий жилямукъду,

къууанч жилямукъ,

бушуу жилямукъ эсе да.

*           *          *

Къарачыгъыз! Къарачыгъыз!

Ташла, таш макъалача,

жюзюп барадыла сууну ёрге!

*          *           *

Энди арбазда

жангыз кёлчюк къалгъанды,

жауун кёлчюк.

Аны да кюн,

сары киштик балача,

иче турады,

таууса.

*           *           *

Тау суучукъ,

ташдан ташха секире,

чабып барады,

кюмюш къонгуроуча, зынгырдай,

бийиктабан чурукъчукъла

кийген къызчыкъ

чабып тюшгенча

атлауучладан.

Къаячы

                           Айтхылыкъ къаячы –

                           Ёлмезланы Абдул-Халимге

Таугъа чыгъады,

къаягъы ёрлейди,

жыгъылыр къоркъууда.

Алай нек?!

Адам аягъы басмагъан къаялада

махтауму излейди, аперимлик?

Угъай!

Жерге тюшген жулдузчукъланы

Уяларына салады ол.

*        *         *

Сюйгеним,

танг жарыгъы

сени кёзлерингден жайылады,

кериле уянсанг.

Манга ышара къарагъанынгды –

эрттен а.

Жюрегими бир тыгъырыкъчыгъын да къоймай,

жарытып тургъан жалан да сенсе.

Сен ай жарыкъдан да женгил,

сен кюн тиякъдан
 да женгил,

субайсан ариуумса мени.

«Сюймеклигинг мени байлап къойгъанды, - дейсе,

тараласа тузакъ чыпчыкълай,-

керек тюйюлдюле алтын тахынг, тажынг да…»

Алай, сюйгеним,

сюймеклигим байлап къоймаса эди сени,

къаукъалакъ аязчыкъ окъуна,

чакъгъан баппаханчыкъныча,

эртте элтип кетерик эди

сууукъ уясына…

Сен танг нюрюнден да женгил

къаракъаш ариуумса мени.

*             *           *

Бу назму тюйюлдю, угъай,

сени шаудан кёзлерингдиле,

чакъгъан гюлчюкге къоннган

гёбелекчикге къууана

тургъан кёзлеринг.

Бу назму тюйюлдю, угъай,

сени кюн бетли чачларынгдыла,

ачыкъ инбашларынгы

жылы жаугъан жауун кибик,

жууа тургъан чачларынг.

Бу назму тюйюлдю, угъай,

сени акъкъанат къолларындыла,

тейри жарыкълы ингирде

кюз арты турна жыйынча,

инбашыма къоннган къолларынг.

Бу назму тюйюлдю, угъай,

сени накъут эринлерингдиле:

«Кемсиз сюеме сени» - деп,

жюрегиме ай жарыгъын жая,

шыбырдагъан эринлеринг.

Бу назму тюйюлдю угъай…

*       *         *

Къымыжа тенгиз,

чаба келип,

къымыжа къызны аякъларындан тутады.

Алай, кёмюк бармакълары учхалап,

ийип къояды къызны тенгиз.

Къыз тенгизге къарап турады.

Аяз чырмашханды да алтын чачларына,

губу аугъа тюшген гёбелекча,

бир адыргы къагъады къанатларын.

Алтын чачлы кюн а,

алтын чачлы къызны

алтын къоллары бла къучакълайды,

уппа этеди аны тузлу инбашларын.

Къыз а сюеледи

тенгизни, кюнню да эс этмей,

аяз токъ ёшюнлерин

кесине уячыкъла этгенин да.

Къыз тенгизге къарап турады.

Желпекли кемени сакълайды ол,

умутун алып келлик

къызгъыл желпекли кемени…

Къыз тенгизге къарап турады.

*            *            *

Мен жулдузла тартыуу,

чакъгъан гюлчюкле макъамы да

жашагъан сыбызгъымы ууатдым,

былайда сюймеклик жоюлду да.

Кюз арты ырахат къудурет

айлы, булутлу да кёкню

кёлде сураты кибик, энди

сангырауду, тилкъауду, сууукъ.

тенгиз толкъунла уа

къургъакъ къумланы

къуу иегилери болдула.

Мен кетеме,

мен кетмей къалмам,

былайда сюймеклик жоюлуп.

Бешик жырны атханча, алай атдыла,

салдыла да илишаннга.

Былайда сюймеклик жоюлду.

Аны жарасындан къан угъай,

элгеннген кырдыкга нюр тёгюлдю…

Мен жулдузла тартыуу,

чакъгъан гюлчюкле макъамы да

жашагъан сыбызгъымы ууатдым, 

былайда сюймеклик жоюлду да.

*        *        *

Жау, жауун, жау,

мен терекме:

ауанамы жуу да кет.

Къакъ, аяз, къакъ,

мен терекме:

манга къанат битдир.

Тий, кюнюм, тий,

мен терекме:

чыпчыкъ уямы чакъдыр.

05.05.05

*        *        *

Чыракъ ёчюлдю да,

къабыргъа да,

кюзгю да,

китапларым да 

ёчюлдюле.

Ёчюлдюм мен кесим да.

Мен, къарап, 

къолуму да кёралмайма

энди.

Мен кёрген –

жалан да сагъышларым.

05.05.05.

*        *        *

Бирде

тас этдим да кесими,

кёп изледим

адамла арасында,

тапхан а

чыпчыкълада 

этдим.

07.05.05.

*        *        *

Арыгъан жоллада -

умутсуз сакъатла.

жаралы орамлада –

зыккыл сабийле.

Мудах арбазлада –

къарыусуз къартла.

Къаран сабанлада –

къуу тиширыула.

Ёчюлген отлада уа –

къуру къазанла.

Уруш тохтагъан 

жыл.

12.05.05.

*        *        *

Сейир тюйюлмюдю: 

жалан да бир кюнчюк

жашайды гёбелек – 

эртденликден

ингирликге дери.

Алай, къарачы,

бир кемсизди къууанчы,

гюлден кюн тиякъгъа,

кюн тиякъдан гюлге

уча-къона,

жашап турлукъча

ёмюрге дери.

26.01.06.

*        *        *

Кюз сайын терекле

чапыракъ агъызмасала,

ала да учуп кетерик эдиле,

турналача,

къырыу-къырыу эте.

13.02.06.

*        *        *

Терек дуу жанды да ёчюлдю.

Алай ол келир кюз да

гур жанар,

тауда уучу этген от кибик.

Кёк, кёз къамата, жашнады.

Алай ол энтда от чагъар,

къаяны къаягъа ургъанча,

кюкюреп.

Жулдуз, кёкден юзюлдю да,

ёчюлдю.

Алай ол да жангыдан жанар.

Ийнанмай эсенг,

жюрегинге къара.

13.02.06.

*        *        *

Жулдузла 

эртде тауусуллукъ эдиле,

кюйюп,

чыпчыкъланы жанлары

жулдузла болуп бармасала

кёкде.

*       *       *

Къайын бутакъчыкъ

губу ау жаулукъчугъун

къысханды башына.

Кюз арты.

*       *       *

Эрттенликде

мингкъарыш ауанамдан

кюн тюшге бир къарышы да

къалмайды, жыйырылып.

Алай ингрде уа,

ауанала, ёсе келип,

бир бирлерине къошуладыла.

Къошуладыла да,

жерге сыйынмай,

кёкню да толтурадыла.

Ай чыгъып,

къысыр къарангыны

жукъарта турмаса эди,

къарыуун ала,

танг аталмаз эди, баям,

кюн а – чыгъалмаз.

13.02.06.

АХЫР УРУШ

Сабий ёсдюрмейбиз,

алай

тереклени тамырларын сыйырабыз,

чыпчыкъланы уа – къанатларын.

Гюлле, антеннала да къуруйдула,

уу жайылып.

Артха турмайбыз аманлыкъдан,

тобагъа къайтхан а жокъ.

Континентли ракетала,

атам, нейтрон, ёзге бомбала,

къажаулукъ, фитналыкъ, залимлик!-

Быллай жаханим ичгиден

ажал бютюн къарыулу болады,

огъурсуз.

Биягъы кеф ажалгъа ашаргъа

адам эт керек боллукъду,

ичерге –

жилямукъ бла къан.

Энди бир уруш къалгъанды -

ахыр уруш,

жерни ёксюз этер ючюн.

07.02.06.

*        *        *

Жаз башы  

алма терекни жалан бутакъчыкъларына

жашил чапыракъчыкъла тюйреди,

тюйреди акъ гюлчюкде да.

Жай 

жашил бурма бутакъчыкълагъа

алма бюртюкле,

чыпчыкъ бюртюкле да этдирди.

Кюз а

юч тюрлюге бояды да алмаланы,

терек

чапыракъларын,

чыпчыкълары бла бирге,

къыблагъа ашырды.

Къыш.

Къырпакъ бутакъла,

антенналача,

аламгъа тынгылайдыла энди.

Ала жулдуз тилни ангыламасала

чагъалырмы эдиле жангыдан?

13.02.06.

*        *        *

Къачан кёрген эдим

Кёл башында,

уча барып,

уюп къалгъан уштеттини?

Метекени уа,

замана къумларында

кечикген кериуанча,

чапыракъда учхалап баргъан

метекени?

Жулдузла

башларыбызгъа жаумасала,

биз аланы да унутурукъ эдик,

баям.

14.08.04.

*        *        *

Тюшген жулдуз

кюн болуп чыгъады,

эмен а

къуш эди бирде.

*       *       *

Жерни шыбырдауу –

кырдык.

Жулдуз –

кёкню шыбырдауу.

Айны шыбырдауу –

булут.

Тейри къылыч –

кюнню шыбырдауу.

Жазны шыбырдауу –

сабан.

Къышны шыбырдауу –

къар хапу.

Гюлню шыбырдауу –

гёбелек.

Сен а, чыпчыкъчыкъ?

 ЖУЛДУЗ  СЕБИУЧЮ

Поэтме!

Толгъан ай –

алтын мигидауум.

Мен бюгече

жюреклеригизге

жулдуз урлукъ себерикме,

эрттен бла сиз

жулдуз сабанларыгъызны

алтын жарыкъларын

орурча.

*          *           *

Аяз унутады мени,

терек да.

Эрттен унутады мени,

жауун да.

Таш унутады мени,

булут да.

Жауун унутады мени,

тенгим да.

Чыпчыкъ унутады мени,

жулдуз да.

Жол унутады мени,

къая да…

О, къырс заман,

жандауурсуз заман,

мени бир унута турсанг а

сен да.

*          *          *

Жиляй эди къызчыкъ,

къызыл топчугъун шинжи тешип,

жиляй эди.

Алай аны жилямугъу

гюлге тамгъан

жауун тамачыгъа ушай эди.

Жиляй эди тиширыу,

сюйген адамындан айырылып,

жиляй эди.

Алай аны жилямугъу

кёп турмай къурурукъ 

чыкъгъа ушай эди.

Жиляй эди къарт къатынчыкъ,

орамгъа атылып къалып,

жиляй эди.

Аны эки кёзю

эки къуругъан кезлеуге

ушай эди.

Жиляй эди къарт къатынчыкъ,

орамгъа атылып къалып,

жиляй эди,

къоз чапыракълача,

къуругъан къол аязлары

къургъакъ кёзлеринден,

къургъакъ жилямукъларын сылай.

Жиляй эди къарт къатынчыкъ,

орамгъа атылып къалып…

*     *      *

- Насыплымамы мен?! – деп

къычырдым да:

- Хау! – деди танг. –

Жангы кюн чыгъа турады.

- Угъай! – деди ингир а. –

Чыкъгъан кюн

батхан да этер.

- Насыплымамы мен?! – деп

къычырдым да:

- Хау! – деди жаз. –

Шаптал бутакъчыкъ бла бирге

жаннет чыпчыкъчыкъ да чагъар.

- Угъай! – деди къыш а. –

Учар да кетер чыпчыкъчыкъ,

терег а къалыр

боранда тюйюле.

- Насыплымамы мен?! – деп

къычырдым да:

- Хау! – деди бешик. –

Бу дуниягъа туудунг, 

жашау татлыды.

- Угъай! – деди оба уа, -

ауалы барны,

ахыры да бар.

- Насыплымамы мен?! – деп

энтта бир къычырдым да,

элгенип уяндым.

*    *     *

Отха къарап,

мен терекни кёрдюм,

жаз сайын чыпчыкълагъа

ышыкъ болгъан,

алай кюзде уа, 

чыпчыкъла бла бирге,

ачыуланып,

ёз чапыракъларын да къыстагъан

терекни.

Суугъа къарап 

мен жауунну кёрдюм,

суусап къысып тургъан

жерге жаугъан,

алай юйню талап кетген да

жауунну.

Ташха къараб а 

тутулгъан къычырыкъны кёрдюм,

бирде ол,  кёкча кюкюрей,

ташны чачып,

тейри къылышча,

кериллик къычырыкъны.

*     *      *

Гюл болады

жерге тюшген

къар хапу.

Чёп болады

жерге тамгъан

жауун тамычы.

Жерге тюшген

жулдуз а,

кюн болуп,

чыгъады

*     *      *

Кёрюрге сюемисе

з а м а н н ы?

Сора поездха мин да,

артха къачып баргъан

чыпынлагъа къара.

Ала чыпынла угъай –

та-

      къый-




къа-





лал-






ла! 
СУРАТЧЫ 
Заман – суратчы,

иги бла башлайды да,

аман бла бошайды хар ишин,

тохтай билмейди да

заманында.

Ол суратларыбызны салады

жашауну бетинде,

ана къууанчын,

тейри къылычны нюрю бла

къатышдырып.

Заман – суратчы,

иги бла башлайды да,

аман бла бошайды хар ишин,

тохтай билмейди да

заманында.

Ол сурталарыбызны салады

жашауну бетинде,

кёк жашнауун

гюл макъам бла къатышдырып.

Заман – суратчы,

иги бла башлайды да,

аман бла бошайды хар ишин,

тохтай билмейди да

заманында.

Ол суратларыбызны салады

жашауну бетинде,

жангызлыкъны чыран сууукълугъун

кече къарангысы бла

къатышдырып.

Жарсыугъа,

заман – суратчы

ол кюле тургъан

ариу къызчыкъны да бузарыкъды,

тохтай билмейди да

заманында.

*      *     *

Тышында къара сууукъ.

Юшюген жулдузланы

бузлагъан тиякълары

къагъадыла тереземе.

-Келигиз, киригиз юйге!-

дейме мен, тереземи ачып.-

Къонакъбайыгъыз болайым,

тёреге ётюгюз,

жылыныгъыз отха.

От жагъада гюрен олтуруп,

тангнга дери ушакъ этдик биз,

чагъыр иче,

назму айта,

жыр тарта.

Кете туруп

бир гитче (жаш) жулдузчукъ

кёргюзтгенди манга

ол кёкге элтген

жашырын жолчукъну:

-Сакълап турлукъма,

келмей къалма! - деп.

*      *     *

Мен зар адам тюйюлме

деп тура эдим.

Къарачы,

ол субай къызны

тенгиз толкъун

къалай ариу ийнайды.

*      *     *

Элбрус

жулдуз ташдан къаланнганды,

Чирик кёл а 

согъулгъанды

ай жарыкъдан!

*      *       *

Къол аязыма

чорбат чыпчыкъ къонду.

-Чыпчыкъ болсанг а сен да,-

деп тиледи ол,-

кёзлеринг да кёк,

умутларын да учхун.

Чыпчыкъ бол да къал!

Унамады мен а,

унамадым.

Жюрегим учхун болгъанын 

биле эдим, алай:

"кёзлеринг да кёк",

дегенин а 

кёзбаугъа санадым.

- Сейир тюйюлмюдю,-

деди ол ингирде окъуна

юйдегим, кёзюме къарап,-

бир бирде сени кёзлеринг

кём-кёкле боладыла...

Тели тюйюлмеми,

бир айтчы, энди?!

*        *       *

Ауалсыз,

ахырсыз да къысыр къарангы!

Жип юсюнде, гепсоркъача, сакъ атлай

барама, тёгерегими къармай,

Аякъ тюбюмден жер тайып кетсе,

къолларым

къанатларым болуп къаллыкъча.

    Барама.

Бир жулдузчукъ окъуна 

кёрсем эди,

бу къарангыда эрип кетмезча.

ДЕРТ

Бирде 

темир терезели,

темир да эшикли,

уллу, жангы юйден

тас болуп тебредиле:

    шинтикле, сагъатла, тапчанла,

алтынла, кюмюшле, кюйюзле...

адамла окъуна.

    Бир айдан а

    ол жангы юй бош къалды, -

хапчук-харакет да, адам да жокъ.

Дагъыда бир айдан а 

ол жангы юй болгъан жерде,

кюз арты сууукъ киршиде жибий,

сюеле эди аякълы кюзгю,

озгъан кюнню сын ташы кибик.

Кюзгю ичинде зынгырдагъан

къабыргъа сагъат болмаса,

бир киши да биляллыкъ тюйюл эди, баям,

бу ишни тасхасын-сырын.

Бирде уа ол кюзгю,

таууш этип, ууакъ ууалды да,

аны бир гитче сыныкъчыгъындан, 

бир жиляумукъчукъ тамды, 

гюняхсыз сабийни жилямукъчугъу.

ШОШЛУКЪ

Аязыкъ,

юлкю тюбюнде,

жылы киштик балачыкъча,

чулгъанып,

татлы хурулдайды.

Сора уянады да,

керилип,

къуругъан чапыракъчыкъ бла

ойнап башлайды ол:

тутады да иеди,

тутады да иеди.

Сора,

биягъы чулгъанып,

татлы хурулдай,

шошлукъгъа къошулады.

Шошду, 

алай шошду-

къараныда

черек тауушун

кёрюп башлайма.

Сен, назы терекчик,

бюгюн хан къызычы, сейир омакъса,

ариу.

Тёгерегингдегиле

кёз алалмайдыла сенден,

сёз айталмайдыла:

алай сейирликсе,

алай аламат.

Тамбла уа, назы терекчик,

Ала - ол санга алай тамаша этгенле,

дуу жаннган жыйырыкъчыгъынгы

сыдырып аллыкъдыла да,

сен зыккыл пакъырачы къызчыкъча,

орамгъа атылып къаллыкъса.

Тамбла,

насыпсыз терекчик.

санга нёгерлик этер деп,

бу жарлы назмучулукъну

андан жаза турама. 

*         *        * 

Биз хар неден да

умут этгенлей турабыз

къуру да...

Кырдыкдан чыкъ умут этебиз,

ташдан а - ёмюрлюк умут.

Кюнден - огъурлулукъ,

Жауундан - жанкъоз ийис,

жулдуздан а -  музыка.

... жукъ да бермей кесибизден.

Беригиз, беригиз

Кырдыкга - сюймеклик,

ташха - жюрек,

кюннге - сериуюн,

жауунга - ышарыу,

жулдузгъа уа - умут.

Биз хар неден да

 умут этгенлей турабыз

къуру да,

жукъ да бермей кесибизден. 

*          *          * 

Ингир

эрттенни чюйресиди.

Ай - кюнню,

тенгиз - кёкню.

Сен а,

чыпчыкъчыкъ?

*       *        *

Минги Тау

Малкъарымы

деу жюрегиди,

къыйынлыкъла чал этген

асыл жюреги.

Ол бюгюн да

кемсиз ачыйды

халкъы чекген

артыкълыкъны кёрюп.

 *      *      * 

Учуп барады заман,

кёкден юзюлген жулдузча,

кёзге илинир-илинмез.

Адам жреклени,

алмаланыча,

жерге къагъып,

учуп барады заман.

Сахараны къуу иегилери

тенгиз толкъунла 

тюйюлмю эдиле бирде?!

Жауунда - шууулдай,

къаяда - зангырдай,

къылычда - зынгырдай,

ташда - тынгылай,

гюлде - чагъа,

урушда - жиляй,

учуп барады заман,

кёзге илинир-илинмез.

Къуругъан терекде,

къуругъан черекде,

къуу обалада

тохтап къалады заман.

Къызыл, 

къара, 

акъ да къумлада уа

къуу жалкъаларын 

бир огъурсуз къайырып,

къатып къалады ол.

Учуп барады заман

юзюлген жулдузча,

кёзге илинир-илинмез.

жюреклерибизни,

алмаланыча,

жерге къагъып. 

Замана 

Заманадан*  бери

ненча миллиард кечени

къум этгенди

юзмез сагъат?..

Къара къумла.

Заманадан бери

ненча миллиард кюнню

къум этгенди

юзмез сагъат?..

Акъ къумла.

*Замана – алгъы бурун, бек эртте.

*
  *
*

Сейир гюлчюк,

сен кимни ышарыучугъуса?

Ким тюшюргенди

кесинги да -

къызчыкъмы,

чыпчыкъмы?

Жарыкъ шауданчыкъ,

сен кимни жырчыгъыса?

Ким тюшюргенди

кесинги да –

жашчыкъмы,

жауунчукъму?

*    
*
  * 

Умутларым,

ашхы умутларым,

биз ненча жыл

ойнайбыз бугъумуч,

алай жангыз биригизни

тапсам а?..

*
  *
*

Кесинги сакълата,

арытханса мени, апчытханса…

Черек жагъада сюеледи терек,

арыгъан къанатлы,

жел, туман устукку да къонуп, солуучу.

Ол жангыз терекни суратын ишледим,

кёксюлдюм, жашилдим да,

женгил да, чууакъ да

сёллерим бла мен

тюшюрдюм аны акъ къагъытха.

Мен кюн тиякъда эритдим да

эрттен аязны,

кёксюлдюм сёзлерим бла къатышдырып,

къагъытха тюшюрдюм

аны хар бутагъын.

Кесинги сакълата,

арытханса мени. Эсгерсенг а…

Мен танг нюрюнде

чыпчыкъ жырланы эритдим.

Эритдим да,

жашил сёзлерим бла къатышдырып,

чапыракъчыкъларын ишледим.

Кесинги сакълата,

Арытханса мени. Жашаусузма…

Энди жол ишлейим,

ол сени сыйырып кетген къырс,

хатерсиз да жолну,

учуп-узайып баргъан турналаны

шургу жырларын

саргъылдым сёзлерим бла къатышдырып.

Кесинги сакълата,

арытханса мени. Тюнгюлтсенг а!..

Угъай!

Тюнгюлтсенг, ол терек,

жюреги кётюралмай, кюйюп кетерикди,

кюз да жетгинчи.

Андан эсе мен

ол сени чачынгда чырмашхан

азат аязны суратын ишлейим,

къанатлы сёзлерими

тейри жарыкъны тюрсюню бла къатышдырып.

Кесинги сакълата,

арытханса, кемсиз сюйгеним…

*

*

*

Бу ай жарыкъ кече,

кюмюш суу ичирилгенча, жарыкъды,

жангы.

Аяз къайыннга шыбырдай,

сен, жаным, жукълайса  гюлню къойнунда,

чыкъ тамычыча.

Юсюнг ачылып,

къымыжаса, тазаса шаудан кибик сен.

Булут юсюндеча, татлыды жукъунг,

Сейир-тамашады тюшюнг да.

Бу ай жарыкъ кече,

кюмюш суу ичирилгенча, жарыкъды,

жангы.

Жукъу арангда бир ариу ышараса,

кемсиз сюйгеним,

толгъан ай ингил бетинги жарытып.

Жукъу арангда бир ариу ышараса,

кемсиз сюйгеним,

тейри жарыгъы жайылгъанча 

Тёбен келлеге.

Ол кёзбау ышарыу тюйюлдю, угъай.

Билеме,

кёзбау фитналыкъ  этдиреди,

сен а терен жукъудаса,

узакъ жулдузчукъ – аламдача.

Жукъу арантда бир ариу ышараса,

дунья ариуум.

Алай тууучуду жаухар тенгизде,

алай чыгъыучуду жангы кюн

таула артындан.

Кемсиз сюйгеним,

сен жукълайса алай ырахат,

чыкъ тамычы жукълагъан кибик

гюл бешикде.

Ахыр жауун

Бизни ахыр жауунубузду бу жауун…

Терен кёзлерингде батып барама, сен да

бата тураса арыгъан кёзлеримде,

бир сёз да айтмай.

Тынгылау сёзден магъаналыды.

Бизни ахыр жауунубузду бу жауун,

ахыр жауунубуз…

Ариу жаным,

сен тюнене, хау, тюнене сабий къызчыкъ,

жетип келялмайса мени

не кюрешсенг да.

Сакълар онгум а энди аз да жокъ мени.

Ахыр жауун бизге тырман этеди. Ол

мудахды. Биз а тынгылайбыз, шум болуп,

жокъду да анга къошарыбыз.

Сен алайлай жиляп башлайса шош,

ариу бетчигинги къолчукъларынг бла жабып.

Жюрексинип жиляйса. Мен да амалсызма:

бизни ахыр жауунубузду бу жауун.

Жиляп башлагъанынг кибик алай

кюлюп башлайса сен, кюмюш къонгуроучукъча.

Мен да ышарама. Нек? Къайдам?..

Ашхам шахар алыкъа къарангыды.

Мешинала, чыракъ мюйюзлерин къарангыгъа чанчып,

жауун кёлчюклени чача,

ары-бери озалла муштухул.

Мен биринчи кере къучакълагъанча,

сени къаты къысама къойнума.

Шауданча шыбырдайдыла тузлу эринлеринг:

· Сау къал.

Бизни ахыр жауунубузду бу жауун…

-Сау къал, мени эркечигим, сау къал.

Хау, бу бизни ахыр жауунубузду,

кеси да селее турады, бошала…

*
       *         *

Бу ай жарыкъ кече

жулдуз ийис этесе, сюйгеним,

тейри жарыкъ ийис этесе.

Шо аллай жашырын жарыкъ

жаланда танг эрттен чыкъда тууады,

жюзюм кибик жетген чыкъда.

Минг-миллион жыллыкъ тюйюлмюдю

аны тазалыгъы?!

Ол жарыкъ жанынга къуюлады,

ала кёзлеринг бла,

кюмюш таууш этип.

Жукъа мияла адырча,

сен жарыкъдан толаса, сюйгеним,

жулдуз ийисли жарыкъдан!

Мен а,

шауданнгача къапланып,

ичеме кече узуну,

жарыгъынгдан къаналмай!

*

*
*

Суу бойнунда,

жашлыгъымы тансыкълай

айлана,

таныш терениме тюбеп,

жарыкъ салам бердим.

(Аны салкъынында

мен кёп назму айтханма бир къызгъа.

Аны алып кетген эди менден

сур атасы.

Билялмагъан эдим къайдагъысын).

- Эй, назмучу тенгим,

андан бери къайда эдинг?!- деди да, -

мен турнагъа ушайма да,

угъай, мен турнагъа ушайма да?!-

деп къадалды. –

Учаргъа да юйреннгенме,

бир къарачы!

Алай айтып

турнала ызларындан

учуп кетди

къанат таууш этип.

Бир кесекден а,

алтын къушну тюгюча,

кёкден алтын чапыракъчыкъ тюшдю.

Мени элтип барады энди ол,

мен билмеген,

танымагъан шахарчыкъда

мутхуз терезени

мудах жарыгъына.

ОТУНЧУ

Къоркъа-къоркъа,

жанындан тойгъан терек

тамырларын, къамчи таууш этдирип,

    бирем-бирем жерден чыгъарды да,

    адам болуп башлады.

    Бутакълары  къолла болдула,

    эрлен тешиги уа – аузу.

    Чапракълары  сёзле болдула,

    уялары  кёзле болдула,

    чыпчыкъчыгъ а – жюреги.

     Сора ол,

     терек тюпчюк къазып,

 ары отунчуну орнатды.

 Орнатды да,

 сакъаллы отунчуну

 къоллары бутакъла болдула,

 аузу – эрлен тешик.

 Сёзлери чапракъла болдула,

 кёзлери уяла болдула,

 жюреги уа – чыпчыкъчыкъ.

 Сора, салкъын аумагъа кирип,

 сыртын деу терекге тиреди да:

 «Къалай насыпды адам да болуп,

 терек да кесмеген!» - деп ойлады.

*         *          *

Бу жай кече жулдуз ийис этеди.

Жатып турады къыз,

айкъанат къолларын да жайып.

Ол тюш кёре турады кырдыкда.

    Чёрчек аяз

    аны жыйрыкъчыгъын тешеди,

    кёлекчигин тешеди акъырын.

    Кёз байлаучу устача, тау аяз,

    ол адыргы,

    ол амалсыз кийимлерин –

    ийменчеклигин,

    уялчакълыгъын,

    намыслылыгъын да тешеди.

    Къызны ёртен ёшюнлери

   жарыйдыла будай бетли чачларындан.

Бу жай кече жулдуз ийис этеди.

Жылы жауун а, 

ай жарыкъ кибик,

жууады къымыжа имбашларын,

будай бетли чачларындан къарап тургъан,

къалтырауукъ, сескек ёшюнлерин,

айкъанат узун билеклерин,

жукъусурап тургъан бутларын.

Бу жай кече жулдуз ийис этеди.

Аяз а,

бурмачач чёрчек аяз а,

уппа этеди къызны от ёшюнлерин,

уппа этеди имбашларын,

къызыл бишген наныкъ эринлерин да.

Уппа эте,

аяз аны бийлеп барады,

сингип барады аны акъ санларына. 

Жетген къыз а,

узун къолларын жайып,

жатады, айтып-айталмазча насыпдан

ёлгенине, сабийча, къууана.

Бу жай кече жулдуз ийис этеди.

КЪАЗАКЪ БЁРЮ

Мен – къазакъ бёрю,

            таулада, тюзледе айлана,

            жетгеними арсарсыз буугъан,

            къан ийис къутуртхан бир бёрю,

            сюймейме, къол аязым тийгенлей,

            ай жарыкълы туу ёшюнлеринги,

            гюллеча, чагъып къалырларын.

Мен – къазакъ бёрю,

           къыш кечеледе ачы улугъан,

           къолгъа юйреннген итлени

           амалсыз сынсытхан бир бёрю,

           сюймейме ариу умутларынгы

           жел, кюзню алтын чапыракъларын

           элтгенча, алып кетерин.

Мен сюймейме сени насыплы этерге,

сюймейме.

Ол насып сени шашдырып къоярыкъды.

Мен сюймейме

                гюнахлы къолларым жетгенлей,

                                кюн тийген гюлханий гоккача,

                                                ачылып къалырынгы. Угъай! 

Мен сюймейме танг жарыкъда


кёккъанат тенгиз толкъундан

                бла

                кёк кёзлю аяздан туугъаным,

                биз, кюн бла айча, бирге


болалмасакъ да ёмюрде,

                сюймейме мени унутурунгу.

                Угъай!

Мен – къазакъ бёрю…

*          *          *

Жел,

аякъларын жардан салындырып,

олтурады,

терекле шууулдамай,

булутла уюп,

кёл чайкъалмай,

букъу этмей жол.

Жардан аякъларын салындырып,

къадарындан ёкюне,

олтурады жел:

«Мен да учама,

къуш да учады.

Адай къушну кёредиле,

гитче ургъуйчукъ окъуна илинеди кёзге.

Мен а кёрюнмейме, угъай.

Былай этсем да кёрмезлеми деп,

андан къобарама эмен терекни,

тенгизге къанат битдиреме андан,

андан учурама уллу тенгизни!

Алай мени кёрмейдиле.

Ала кёрген – 

огъурсуз толкъунла,

аугъан терек».

Дунья, эски суратча, уюп къалгъанды,

чёп да къымылдамай.

Жел,

жардан аякъларын салындырып,

олтуруп турады, тунтуюп.

ПОЭТНИ МОНОЛОГУ  

Къууа,

сюре кетдигиз да мени,

къая эрнине тыйдыгъыз.

Мен а, 

этер амалымы тауусуп,

учдум да кетдим.

Амалсыздан 

учаргъа юйреннгенме мен.

Къуумагъыз,

сюрмегиз мени.

Биягъы учуп кетерикме,

учуп!

Аягъы юсюмде болургъа,

анамы бетин кёрюрге,

сюйгеними чачын сыларгъа,

терек орнатыргъа,

жерге урлукъ атаргъа,

назму  жазаргъа

сюеме мен.

Олду мен тилеген.

Ачытмагъыз мени,

инжилтмегиз.

Тохтамасагъыз,

кюннге учуп кетерикме.

Эшитемисиз?!

Кюннге учуп кетсем,

жарылып къалмазламы,

атылып,

кюйюк жюрекчиклеригиз?!

Тиймегиз манга,

зар, кёзбау, сатхыч адамчыкъла!

Олду мен тилеген.

*          *          *

Барып тургъандан жалкъып,

толкъун къанатларын да къагъа,

кёкге учарыгъы келеди

сууну.

Сюелип тургъандан жалкъып,

тамырларын да чыгъарып жерден,

желни ызындан чабарыгъы келеди

терекни.

Тынгылап тургъандан жалкъып,

къаяланы да зангырдата,

от чагъып, жарылырыгъы келеди

ташны.

Уруп тургъандан жалкъып,

къымыжа тиширыуча,

тенгиз толкъунлада жюзериги келеди

желни уа.

*        *        *

Желни,

къанатларындан сора да

жюреги да барды, хау.

Тёп-тёгерек,

уллу жюреги.

Алай аны 

толу эринлери,

хычыуун къоллары,

кём-кёк кёк да тюпсюз кёзлери

болгъанларын

бюгюн мен сенден билгенме,

мени алдауукъ саякъчыгъым.

*      *       *

Жанымы къыйыры,

жанынгы къыйнагъанма, баям,

ачытханма.

Ансы, кюз чыпчыкълача,

эринлеримден

нек учуп кетдиле

сёзлерим?

Кёп турмадынг сен ёпкелеп,

ёнгелеп да.

Сууукъ жауундан сора кюнча,

къышдан, къыртчинден сора

жаз эрттенича,

ариу да,

жарыкъ да,

халал да болдунг биягъы.

Айталмайма энди санга:

- Жулдуз жарыкълай,

сейир ариучукъса, - деп. – бюгюн.

Айталмайма, жаным,

жашчыгъыбызгъа кесим этген

кёк жомакъны,

анча жыл бу сейир дуньягъа

келир ючюн

хаман сени да, мени да

излеп айланнган жашчыкъгъа.

Аузумдан чыгъаралмайма энди

сёзню экиден бирчигин да.

Сёзлерим,

кюз арты къанатлы жыйынлача,

учуп-узайып кетерикдиле!

Не этгин, не?

Сюйгеним а,

жанымча ариу кёргеним,

ангыламайды:

некме мудах да, мугур да,

былай баштёбен да.

Аузум сёлешир орнуна,

къолларым,

кёз-къашым сёлешедиле энди.

Акъсыл, кёксюл,

моргъул, къызгъыл да къанатлы

сёз жыйынларым,

алтын чапракълары

эртте учуп кетген

терек бутакъладан манга къарап,

кёл кенгдире:

- Учупму кетейик,

къалгъанмы этейик?! –

деп къычыралла, бир тохтамай,

бюгюнлю.

*       *      *

Кюн болгъан жерде

ауана да бар…

Ёлюм жашауну чюйресиди,

къабыр – бешикни,

кече – кюнню,

къыш – жазны,

жаныуар – адамны…

Ёлюмсюздю жарыкъ,

ёлюмсюздю сокъур къарангы да.

*       *      *

Мен неди деп тура эдим

адам бла

жаныуарны башхалыгъы.

Жаныуар,

анга не керегин биледи,

адам а – 

угъай.

*       *       *

Мен чыкъ туугъанын

кёралгъан,

жулдуз учханын

эшиталгъан поэт,

къалай кёралмадым

калак итни 

жилямугъун?

Сынсыуун

къалай 

эшиталмадым?

*      *       *

Кече айгъа чыгъып,

аны кюмюш

жарыгъындан

гюлте этип келсенг да

сен уядан тюшген

чыпчыкъчыкъны

юсю бла

атлап кетсенг

адаммыса сора?

*       *       *

Жылы жауун кёлчюкде

жуунады къарылгъач.

Къызыуду.

Таягъын 

сакъал тюбюне тиреп,

къарт олтурады салкъында.

Мудахды.

Аны эсине,

ол сабий заманда

ёлтюрген чыпчыкъчыкъмы

тюшдю?

    *         *          *

    Бу жай кече жулдуз ийис этеди.

    Жатып турады къыз,

    айкъанат къолларын да жайып.

    Ол тюш кёре турады кырдыкда.

    Чёрчек аяз а шош келе-келип,

    аны жыйрыкъчыгъын тешеди,

    кёлекчигин тешеди акъырын.

    Кёз байлаучу устача, тау аяз,

    къызны ол адыргы,

    ол амалсыз кийимлерин –

    иймениуюн,

    уялыуун,

    кир къонмагъан намысчыгъын да сакъ тешеди.

    Къызны ёртен ёшюнлери

   жарыйдыла будай бетли чачларындан.

   Бу жай кече жулдуз ийис этеди.

   Жылы жауун а, 

   ай жарыкъ кибик,

   жууады къымыжа имбашларын,

   будай бетли чачларындан къарап тургъан,

   къалтырауукъ, сескек ёшюнлерин да…

   Бу жай кече жулдуз ийис этеди.

   Аяз а,

   бурмачач чёрчек аяз а,

   уппа этеди къызны от ёшюнлерин,

   уппа этеди акъ имбашларын,

   къызыл бишген наныкъ эринлерин да.

   Уппа эте,

   аяз аны бийлеп барады,

   сингип барады аны токъ санларына. 

   Жетген къыз а,

   айкъанат къолларын жайып,

   жатады, айтып-айталмазча насыпдан

   ёлгенине, сабийча, къууана.

   Бу жай кече жулдуз ийис этеди.

     ПОЭМАЛА

ДУУА НАЗМУ

1 

Бахсан башы къаялагъа, 

Курму тюзге, Къаралагъа 

Жауады энтта жабалакъ, 

Къызген, Турна аузу да — акъ.

Жауады ол, табийгъатны 

экибизге да алгъышыча, 

Эски элде ныгъыш къартны 

таза, азат да сагъышыча.

Къарайбыз жаз башы къаргъа. 

Ол жангыртханды тийрени. 

Шукур этеме къадаргъа,— 

Манга къызгъанмады сени.

2

Къадарыбыз бир болгъанлы 

жашау эркелетди бизни да. 

Бирде къуру бурулгъаны 

болду тирменибизни да.

Охо, да! Ким абынмады 

бу жашауну жолларында? 

Зарлыкъ да аз алынмады 

юшютюрге боранында.

Да жаш эдик. Алай а биз, 

къадарыбыз къакъ-сокъ этсе да, 

ол жар эрни бла элтсе да, 

хорлатмадыкъ болуп кёлсюз!

3

Жашау бизни ариу нёреди, 

Ариу кёрсюн — ариуса сен. 

Кёкден жулдуз юзген тёредн 

сюйгенине. Санга уа мен 

шаудан кибик ура тургъан 

жулдузладан бирин сайлайма, 

мен атынгы анга атайма — 

кёкде турсун кёкде туугъан.

Жулдуз тюшсе уа — ёчюледи, 

кёкде тамчы жарыкъ ёледи... 

Кёкде турсуп кёкде туугъан, 

жюрек кибик жанып тургъан!

4

Бирде — наныкъ, бирде — мурса 

жашау, кимге да багъалы. 

Бушуу, черекча къутурса — 

билдим: тёзюмдю амалы...

Сени ышаргъанынг — насып, 

жашчыгъымы кюлгенчиги да. 

Сыннган илляууна жарсып, 

мудах болуп келгенчиги да.

Мени сюймеклигим санга 

жылдан жылгъа уллу, эсли. 

Дуния мюлкю жетмез саугъа, 

ол — ёмюрде болмаз эски.

5

Биз онбеш тау аудукъ, махтанмай, 

къалай ахшыды деп небиз да. 

Бизни мёлеклерибиз да 

имбашларыбыздалла, таймай.

Къара мёлек — сол жанымда, 

онг жанымда — акъ мёлегим да. 

Акъ мёлегим, сюймеклигим да 

жарсыйдыла, мен жанынга

тийсем. Кесим да къыйналама, 

жерге кирлик болуп къалама 

кёзлерингде кёрсем тырман, 

жюрегими эзип тургъан.

6

Бирлеча, тынчды деп баргъан, 

узакъ жолнуму сайлагъанма? 

Санга жууукъ жолда боран 

бурады депми сагъайгъанма?

Угъай! Ол сынасын мени, 

урсун, тюйсюн кёлю кенгерча. 

Къайда анга мени женгерча 

къарыу?! Сакълайды сюйгеним.

Жол чырагъым — бет жарыгъынг. 

Кече тарлыгъындан эркинме. 

0, сюйгеним, сенсиз мен кимме? 

Арбаз къуру болмаз жарлынг!

7

Къужур заман къыстау атлыды. 

О, энди жолубуз эниш. 

Даулашмайма, жашлыкъ — алтынды, 

мени чачым а — акъ кюмюш.

Жашау да энди бошду дерча 

сылтау а жокъ, урса да буз. 

Асыл кюмюш сабырды, эрча, 

алтын а — жашча, оюмсуз.

Сюйдюм... Меджнун да сюялмазча. 

Мен сынадым — къара да, акъ да. 

Жашлыкъ оза эсе да, жазча, 

сюймеклигим бютюнда хакъды.

8

Эшитмедим мен аз тырман. 

Бирде тайдым арба жолдан да. 

Басып а турмады туман, — 

кётюрюлдю онгда, солда да...

Сен кюзгюге мудах къарайса, 

жарсып, заман терклигине. 

Бу жашауну терслигине 

сен, бой салалмай, чач тарайса.

Адам къайгъы эте жашайды, 

кёлю къалады... Заманнга. 

Къызчыгъыбыз — санга ушайды, 

жашла — ушайдыла манга.

9

Ётдюк биз онбеш тенгизден да — 

Биз — бюгюн да жолоучула.

Тюбедиле оноучула,

аууз къабынынгы юзген да.

...Азау тала, къайда болсам да, 

тансыкъма хар терегинге. 

Мен къууансам да, къыйналсам да, 

асыу болдунг жюрегиме.

Бирде тийди да сюймеклик, 

болдум аны бийи, къулу да. 

Кюн жокъ, сени кюнюнг кибик, 

салкъын айынг кибик — уллу да!

10

Тёздюк ауур толкъунлагъа, 

оюлгъанларында, жарлача. 

Ушамадыкъ тойгъанлагъа, 

болгъан да этмедик алача.

Мени битеу да байлыгъым, 

ёз ийнагъым, эки къолунгду. 

Ала — жара да байлагъан, 

ала — минг палахдан къорум да.

Мен бюгюн да шукур этеме, 

алгъыш айтама, жыр этсме 

тылы басхан къолларынга, 

сабий бакъгъан къолларынга.

11

Букъа Башы къашын тюйгенди. 

Булут къашы — къурум къара. 

Турама жаууннга къарап, 

жауунду энди сен сюйген да.

Жауады биринчи жауун, 

Азау тауларындан аууп. 

Жылыды ол — сени чачынгча, 

элпекди — бюгюн къууанчынгча.

Ол онбеш тау аууп келгенди 

Бахсан башы къаялагъа, 

тереклеге, талалагъа 

жаздан хапар алып келгендн.

12

Кюнлюм бетде  жанкъоз чагъа, 

эрийди Терскъолну къары. 

Тауушлары тунукъ чыгъа 

келелле турнала, арып.

Жылла озалла, къыблагъа 

турна жыйын кетип баргъанча. 

Ауур-ауур къапат къагъа, 

табийгъатха ачы тырманча.

Мудах къарайса ызындан 

хар жылынгы. Азап сынайса. 

Кёзкёрмезге кетген сунаса... 

Къарачы да бир къызынга.

13

Курму тюзге кюн жайыла, 

санга назму дууа жазама. 

Бшуулагъа уру къазама — 

жол тапмасынла жанынга.

Кесим да билмей излегенме. — 

Къыйын эди сени тапхан.

Салды да сюймеклик къапхан, 

анга тюшдюм... Охо да, менме

деген жашны жыйды къанха, 

чибжича къызартды бетин да. 

Къыйыды сюйгенин тапхан, 

абып тас этмеген — бютюнда!

14

Чачынг ушай чучхур суугъа, 

жюрек къыя кёзюнг, къашынг... 

Гошаяхны Къара ташы, 

къайдан чыкъды бу назмугъа?

Озуп кетген ёмюрледен 

эшитилди мудах ауаз: 

«Сюймеклигин ёлтюргенден 

харип, мискин адам болмаз.

Къаншаубийим узакъ жары 

кетгенди да, ашышыкъмайды. 

Жиляй-жиляй мен таш жардым, 

жарлы жаным а — чыкъмайды...»

15

Бу онбеш назмуну санга 

Этеме ёмюрлюк саугъа. 

Шукур, шукур бу жашаугъа. 

сени къызгъанмады манга.

Къадар къалай да буюрур, 

алай а жокъду шеклигим: 

ёмюрледе жашап турур 

мени керти сюймеклигим, —

жер тюбюнден шаудан ургъанча, 

эртте кюйген жулдузланы 

жарыкълары келип тургъанча, 

таркъаймай, — минг-минг жылланы.

1986, январь

МАЛКЪАР ПОЭМАСЫ
ПРОЛОГ

...В СКОРБНЫЙ ДЕНЬ 50-ЛЕТИЯ НАСИЛЬСТВЕННОГО

ПЕРЕСЕЛЕНИЯ БАЛКАРЦЕВ, 

НИЗКО СКЛОНЯЮ ГОЛОВУ ПЕРЕД ПАМЯТЬЮ БЕЗВРЕМЕННО 

ПОГИБШИХ В ССЫЛКЕ,

ВЫРАЖАЮ ИСКРЕННЕЕ СОЧУВСТВИЕ И СОБОЛЕЗНОВАНИЕ

ИХ РОДНЫМ И БЛИЗКИМ, 

КАК ПРЕЗИДЕНТ РОССИЙСКОЙ

ФЕДЕРАЦИИ ПРИНОШУ ВАМ ИЗВИНЕНИЯ ЗА ДОПУЩЕННУЮ

НЕСПРАВЕДЛИВОСТЬ.

Б. ЕЛЬЦИН

5 марта 1994 г.

Мен факъырны таш окъуна эт, Аллах, 

Алай туугъан от жагъама элт, Аллах. 

Мында кёмюп къойма да къумларынга, 

Къайтар, Аллах, къайтар сен тауларыма.

                                                          Кязим

Къызгъан темир кибик сёзде бла да, 

Къурч къамача кирлик сёзле бла да, 

Айталмазса ачыуун ол кюнлени...

                                                          Къайсын

Къабырладан къычыра ёлгенле,

Туугъан жеринден къыстала эди халкъ.

                                                          Керим  

                                                                       *
       В № 358 «С-Петербургских Ведомостях» за минувший год была помещена статья некоего г. Карцова «Причины разбоев на Кавказе»..

       Г. Карцов предлагает не более не менее как переселить всех туземцев (карачаевцев и балкарцев. М. О.) Северного Кавказа — куда бы вы думали, читатель? — в Туркестан, «в обширные средне-азиатские пустыни!»...

       Подумал ли г. Карцов, как будет чувствовать кавказский туземец, выросший среди родных гор, где каждый кусочок земли, каждый камень связан с памятью его предков, будучи выброшенным, по собственному признанию г. Карцова, в пустыню? Знает ли г. Карцов, как привязан туземец к своей родине? Известно ли автору этого «остроумного» проекта, что десятина земли в горах ценится в 2 — 3 тысячи рублей, и что горцы все-таки предпочитают свои жалкие клочки десяткам десятин удобной земли, которые они могли бы получить, выселившись всего за 30 — 40 вёрст от родных аулов на плоскость? А г. Карцов предлатает им переселиться в средне-азиатские пустыни!..

       Не менее забавен и ещё один аргумент, которым г. Карцов пытается поддержать досужий плод своей фантазии. По его мнению, переселение это должно состояться тем легче, что «по словам исто-риков, из средней же Азии и вышли кавказские горцы!» Это уже настолько наивно, что и возражений не требует...

                                                            Басият Шаханов, из статьи

                                 «По поводу одного удивительного проекта»;

                                             «Казбек», 31 января 1899  года, № 390

*

       Положительно наша Терская область стала каким-то «козлом отпущения!». Давно ли некий писатель предлагал выселить туземную часть ее населения в среднеазиатские пустыни? Теперь возникает уже другой вопрос: не следовало ли переселить в Терскую область русских из малоземельных губерний? Первый прожектор, г. Карцов, поддерживал свой план стремлением избавить «овец» (русских) от «стаи голодных волков» (туземцев), а вторые (имя же им легион) мотивируют свои проекты излишком земель и соображениями культурного характера. Вот и разбирайся тут как знаешь!

                                                             Басият Шаханов, из статьи

                                                            «Еще переселение»; «Казбек»,

                                                                  7 апреля 1899 года, № 431

I. МИНГИ ТАУ

Минги тау, халкъымы кёзбаусуз 

ёхтемлиги, ийнагъы да сен! 

Таулуну кёлю такъыр — таусуз, 

Беш да Тау Элим, жаша эсен!

Тейриге, Аллахха да шукур 

этди таулу, базынып санга. 

Той, уруш да этди ол. Мухур 

тюзде ат да чапдырды тангнга.

Къарт, алгъыш аякъны кётюрюп, 

санга тенг сёзлени изледи. 

Уруш тюзден къачханны кёрюп: 

«Миши тауну налаты» — деди.

Санга тенг этерге кюрешди 

хар таулу ишин, жигитлигин. 

Малын кютдю, къая да тешди,

кеси жетеу ючюн сермешди, 

иги бла ариу сёлешди,

къазакъ бёрю болду итлеге. 

Уугъа чыкъды, сабан да сюрдю. 

Къыйынын ёкюнмей ашады.

Азап чекди, къууанч да кёрдю, 

Кишиге баш урмай жашады...

Ол кёрдю Чынгыс-хан аскерин. 

Акъсакъ Темир не азап берди?! 

Намысларын сакълай, кеслерин 

кюйдюрген къызланы да кёрдюнг!

Башынга къара булут къона, 

татар семенле да, жау къонакъ 

болуп, азмы келдиле бери. 

Алай батыр Ачемез, жасакъ 

угъай, — ханнга ит мыллык берди.

Ариулугъу — кюннге ауана, 

Гошаях жарлыны да кёрдю.

Сюймеклиги этип ауара, 

жиляй-жиляй, Эл-Журтда Къара 

ташны жаргъанын да кёрдю.

Кёрдюд эмина, ёлет кирип. 

Тюркге кетгенлени ашырды. 

Булут бёркюн да тёреп кийип, 

кёз жашларын сюртдю жашыртын...

Бир акъыл эки болду. Къажау 

сюелдиле, суууруп къама. 

Эки арада къалып жашау, 

кёп ашхыны тёгюлдю къаны.

— Минги тау, сен анданмыса чал?

— Хау, андан да, жашым, — деди ол.

II. КЪАРА ЧЁП

Махмут, эл аузуна къарагъан, 

халкъ намысын жюрютген асыл 

къарт эди. Заманында Къызыл 

Октябрьгъа керти жарагъан.

Сонет власть ючюн кюрешди, 

таулада колхозла къурады. 

«Бирликде — тирлик!» — деп сёлешди, 

келир кюннге таукел къарады.
  -----------   
*Айтыугъа кёре, Гошаях бийче Къаншаубийине тарала жаргъан таш. Ол ташны Турна ауузуну комбинатын ишлей туруп, тюртюп, Басхан суугъа атхандыла.

Автор

Ишледи, излемен сый-ыспас.           
Къая кибик юч жаш ёсдюрдю. 

Не медет! Салгъан къыйыны тас, 

башына жау болуп да кёрдю.

Ынгкъылапны къызыл бапрагъын 

жюрегииде элтгенлей турду. 

Къартлыкъ, жетип, гулоч таягъып 

энди Махмутха да тутдурду.

Тюзлюкню къамчилеп, кишенлеп, 

о терслик ат ойнатхан заман! 

Этмегенлей тюк тенгли заран, 

къаллай жашла, къаллай кишиле 

жоюлдула, баш болуп аман!

Мазан, Махмутну ортанчысы, 

жаш эсе да, иш кёллю улан, 

ал бермеди, чалгъыгъа чыкъса, 

къуру къоллу къайтмады уудан.

Бек жигит да олду деп элде, 

Амий анга тиш билеп турду: 

— Дурусун кюн къурутмайды! Дерт

тутады ол бластыбызгъа! — деп, 

Амий Мазанны да тутдурду.

Жаш Мазан да кетди къайтмазгъа, 

умут юзмесе да атасы. 

Энди чабып кирмез арбазгъа, 

болуп къарт атасына тансыкъ.

Энди анасын къучакъламаз, 

жаулукъ алып, жарытмаз кёлюн. 

Къарындашларын тансыкъламаз 

шахар окьуудан юйге келип.

— Сталнн кечмез зорлугъугъузну, 

халкъгъа этген хорлугъугъузну! 

Терснп, тюзню айыра билир, 

башыгъызгъа аман кюн келир! – 

деди Махмут, жашына кюйдю, 

Айсана тобукъларын тюйдю.
3. УРУШ

Малкъар халкъны 16 000 жашы урушда

душман бла сермеше, Россей элле,

шахарла ючюн жан бере эдиле.

                                                            Автор

Махмут эки жашын урушха 

ашыргъанлы жыл кёзю болду. 

Бошдан тюйюл эди гурушха — 

Мурат Сталинградда жоюлду.

Къара къайгъы кирди юйюне, 

Ындырчы аугъанча юсюне. 

Сау эл жыйылды бушуууна, 

налат бере уруш уууна.

Айсана бетин сойду, чачын 

жыртды, тыялмадыла тутуп. 

Келини, адетни унутун, 

сарын салды, бетин да ачып.

Жашчыгъын кьучагъына къысып 

жиляды келинчиги Алтын. 

Жиляды, кёлюн туман басып, 

къыркъылып жангыз да къанаты. 

Бухар бёркюн да терен кийип, 

къарт Махмут ауур тынгылады. 

Мухтарчыкъ да, башчыгъын ийип, 

ёксюз болгьанын ангылады.

«Ай, бала,  жарлы балам», — деди 

къан ырхыла талай жюрегин. 

Бушуу жангызмы келлик эди... 

Къыркъылды тюзлюкню тереги.

Шайтан къаргъар, Аллах да урур, 

къайгъы-бушуу къычырса «азан». 

Бар къыйынлыкъларын унутдурур 

кёчгюнчюлюк чекдирлик азап...

 IV. АЙСАНАНЫ САРНАУУ

«Ой, анам, ой, жаным къорасын,

ой, ой, ой, балам а,

ой, ой, ой, кюнюм къарангы...

Ой, балам, жаным къорасын, дегенме.

Сенден алгъын а ёлейим деучем да, балам,

ызынгдаю къараб' а нек къалды,

ой, ой, ой, жарлы жанынг а.

Оу, къара кюнле, къайдан обаладан келдигиз? 

Сиз а ариу жанны, сокъуранмай, алдыгъыз.

Энди мен аны къайдан кёрейим?

Ансыз дуниьмы не этейим?

Ой, балам, жашамайын кетгенсе,

не этейим, не этейим, ой, мен жарлы?

Жашамапын кетгенсе дегенме.

Сен а, келин, дейме мен санга,

белчигинги къаты къыс да,

жаш башынгы къаты эт да,

кеси башынга къаты бол.

Ой, ой, ой, жаным а,

къара-къара къанла жаудургъан,

юсюбюзге къая аудургъан

ёлю болдунг, ой, жаным а, дегенме.

Ой сен, Гитлер да, ой, итлер болгъун.

Уллу къыралны чачдынг эсенг,

къара къанынга боялгъын.

Ой, ой, ой, балам а.

«Бу дунья меникиди!» — деп базынаса да,

«Барындан да кючлюме!» — деп махтанаса да,

«Манга ким да тенгмиди?!» —деп атыласа да,

базыныусуз къуругъун,

махтаныусуз улугъун,

да, боза кёмюклей атылгъын!

Жаханим отда кюйген аскер болгъун сен!

Минги тауну этегинде

жоюлгъан аскер болгъун сен!

Оу, ананг, оу, ананг, ариу баласы...

Сабий къатынын тул этген, 

кёп жашарыкъ болуп кетген, 

сабийлерин къоюп кетген, 

ахлусуз — кёзлеринг жумулгъан, 

кебинсиз жерге сугъулгъан 

балам а, оу, оу, оу, дегенме.

Ай не этейим, къайры обалагъа кетейим,

жанымдан сюйген баламы

энди къайдан кёрейим?

Ары къарайма да — къуру отоу,

бери къарайма да — жарты чалман,

Энди ким ишлесин аланы?

Кимни къолу тийсин алагъа?

Ай, пелиуан кибик балам кетгенди, 

биргесине жаш дуньясын элтгенди, 

Энди ол а кёзден таша болду, 

кюнюм жарыгъан дегенме. 

Ой, ой, ой, жарлы жанынг а...

Тёрт санынгы, жангыз жанынгы 

налат немисни огъу чайнагъан балам, 

ой, балам, балдан татлы балам... 

Гитлер эсенг да, итлер эсенг да, 

бир аман итле сойсунла да, 

тёрт санынг, тёрт къазанда къаннасын, 

къайнасын, ой къайнасын, дегенме...

Сен а жигитлени бири эдинг,

жигитлигинг бла уа кесинги къоруй билмединг,

оу ананг, оу ананг, ариу баласы...»

V. КЪАЗАКЪ БЁРЮ

Бир кече, эшикни шош ачып, 

Мазан кирди да келди юйге. 

Келгенди ол тюрмеден къачып, 

айтыры барды да Амийге!

— Къачып келгенинги бек аман 

этгенсе, жаш. Нек ажашдынг, нек? 

Не хадагъа этсин да адам? — 

деди Махмут, бушман болду бек.

— Энди не хадагъа этсин? — 

деди ол бир кесек тынгылап.

Жиляды Айсана ангылап:

— Къара улу, ой тонгуз кютсюн!

— Бир аламатха къалама деп 

къачмадым, Сибир къарын жырып. 

Мен Амийге жетдирмесем дерт, 

эки жарылмазмы къабырым?!

Мен къарын терими ачытып 

алгъан хакъым — сыныкълыкъ, тутмакъ. 

Блас манга да бал, жау ашатып 

урмагъанды, атам, ол да — хакъ!

· Жашым, ажашма, — деди Махмут, —
· къазакъ бёрю болма да — бой сал...

Мазан да этип турду умут, 

энди имбашьндады ажал.

— Ол элни ашхыларын жойду 

тил этип, къара чёпге салып. 

Аз тиширыуму бетин сойду, 

эрин кетгенлеринде алып!

— Адам ёлтюрюп, болма мурдар. 

Жашым, кесинге къабыр къаза 

турмай, изле башынга мадар: 

«Урушха ийигиз!» — де да бар...

— Атам, кечди. Кеч, — деди Мазан.

                                       VI. КЮЙГЕНЛЕ КЮЙЮ

                                                Капитану Накину

                                                                                                                              «...Ни в коем случае не проявлять жалости».

                                                                            НШД – капитан Тяжлов
                                                                                                                                      *

Из боевого распоряжения № 0025 

штадив II фанзавод 26.11.42 8.00

«...Заложников беру, действую беспощадно, 

население все уничтожаю, а постройки жгу...

За период с 27.11.42 по 30.11.42 г. уничтожено 

пять населенных пунктов: 

В. Балкария, Сауту, Кюннюм, В. Чегет и Глашево. 

Из них три первых сожжено. 

Уничтожено до 1 500 человек...»

Из донесений командира сводного отряда 

11-й стрелковой дивизии НКВД капитана  Накина.


*

      Командиру сводного отряда 

капитану т. Накину

«...Немедленно приниманте меры к уборке тру-пов...»

Подполковник /Шикин/
*

«...Потом прошёл слух, что идут немцы. 

Мы покинули село. Но немцы никого не трогали, 

и мы вернулись.

Они помогли нам похорояить оставшихся мёртвых. 

Отвезли на санках на кладбище приготовлен-

ные нами жертвоприношения. 

Они ни одного человека в селе не убили».

Из воспоминаний Темиржановой Багъалы,
 очевидицы Черекской трагедии

 «Кече ортасында, жукълап тургъанлай, 

Ой, пулеметла бурдула. 

Къартланы, жашланы, межгитге жыйып, 

Гранатла бла къырдыла.

Тюбюнден келген а, ой, солдатланы 

Къызла алларын тыялла.* 

Ой, ёлгенлени, сау санларын тапма, 

Жастыкъ тышлагъа жыялла.

Уллу Малкъарны тюрмеде къартлары 

Аркъа сюеклерин къашыйла, 

Саутуда къырылгъанланы урходукларын 

Жастыкъ тышла бла ташынла.

------

* Къызыл аскер болгъанны кюйдюрюп, жандырып, къырып келгенде, таулу къызла алларына чапхандыла: «Бизни сюйген жашларыбыз да къызыл аскердедиле.Бизни къырмагъыз!..» — деп, алларын тыяргъа кюрешгендиле. Ынкывыдычыла ол къызланы барын да къыргъандыла.

«Минги-Тау», 1993, 1.
Элни ичине айланып кьарасанг —                  

Аскерчиледен толгъанды. 

Ой, аты чыкъгъан Уллу Къара Малкъар 

Халкъгъа жиляулукъ болгъанды.

Аскерле кетиб'а баралла, анам, 

Ыфчыкдан аугъанды артлары. 

Ой, жаннган отха атып кюйдюрелле 

Сабийле бла къартланы.

Уллу Малкъарны тюрмеде къартлары * 

Аркъа сюеклерин къашыйла, 

Ёлгенлени уа ташыргъа жетишмей, 

Чанала бла ташынла.

Ол ишни кёрген — кёргенди, шексиз, 

Къалай болгъанын ахырат. 

Кюйген эллерим — Гылашлары, Сауту, 

Ючюнчюсю уа — Курнаят».
VII. КЪАРА УЛУ АМИЙ

Уруш кирди Бахсан тарына, 

къан тёгюлдю Азау къарына. 

Тёгюлдю дорбун къарангысы, 

Беш да Тау Элни къойду басып.

-----

* Бу деп бир терсликлери болмагъан 400-ге жууукъ къартны, «бандитлесиз» дегенни айтып, тюрмеде чиритип тургъандыла. Къадарлары белгисизди.

«Минги-Тау», 1993, 1.
Жарлы башын окъдан сакълагъан, —            

тауда бёрюге нёгер болду. * 

Журтун уруш отдан сакълагъан, — 

жигит Къамгъут кибик, эр болду!

Амий а терк унутуп антын, 

анасындан да сыйлы кёрген, 

анга къуллукъ, намыс да берген 

къызыл билетин отха атды.

Марап турду да Мазан аны, 

Адыл сууда аллына чыкъды. 

Хыны урду да, атдан жыкъды, 

азап чекдирип, алды жанын.

Мазан андан сора тас болду, 

Айсананы кюню чарс болду: 

«Жарлы жан, Тюркгеми къутулду,

бир жерде аманмы жоюлду?»

Угъай, кёчгюнчюлюкню кёрдю,

ол эл башындан къарап турду:

— Жокъду,— деди да,— гюзлюк жерде! - 

Мазан атха къамичи урду...

-------------

* Ростов тийресинде 115-чи Къабарты-Малкъар кавдивизияны немис танклагъа, самолётлагъа къырдыргъандан сора, сау къалгъанланы бир къаууму абрекге чыгъады. Ала бандитле угъай — башларын алып айланнган бирле эдиле. Аланы ичлерпндебир къауум малкъарлы жашла да болгъандыла.

                                                                       Автор

УКАЗ ПРЕЗИДИУМА ВЕРХОВНОГО СОВЕТА СССР

       В связи с тем, что в период оккупации немецко-фашистскими захватчиками территории Кабардино-Балкарской АССР многие балкарцы изменили Родине, вступали в организованные немцами вооруженные отряды и вели подрывную работу против частей Красной Армии, оказывали фашистским оккупантам помощь в качестве проводников на кавказских перевалах, а после изгнания с Кавказа войск противника вступили в организованные немцами банды для борьбы против Советской власти, Президиум Верховного Совета СССР  п о с т а н о в и л:

       1. Всех балкарцев, проживающих на территории КБАССР, переселить в другие районы СССР, Совету Народных Комиссаров наделить балкарцев в новых местах поселения землей и оказать им необходимую государственную помощь по хозяйственному устройству.

       2. Земли, освободившиеся после выселения балкарцев, заселить колхозниками из малоземельных колхозов Кабардинской АССР.

       3. Кабардино-Балкарскую АССР переименовать в Кабардинскую АССР.

       4. Включить в состав Верхне-Сванетского района Грузинской ССР Юго-Западную часть Эльбрусского и Нагорного района Кабардинской АССР, изменив в связи с этим границу между РСФСР и Грузинской ССР на этом участке следующим образом: от перевала Бурун Таш, что у северных склонов горы Эльбрус, линию границы на восток по реке Малке до высоты 2877, далее на юго-восток по реке Ислам-чай через высоту 3 242 у перевала Кыртык Ауш, на юго-восток по реке Кыртык западнее поселка Верхний Баксан и на юг по Адыр-Су до перевала Месхетия.

Председатель Президиума Верховного Совета СССР

М. Калинин

Секретарь Президиума Верховного Совета СССР

А. Горкин

 Москва, Кремль, 8 апреля 1944 г.
                                       VIII. 8-чи МАРТ 1944 ж.

Туугъан жерибизни къоруй, ёлюрге

нек керек тюйюл эдик ол сагъатда?                                                                                                                                                                                                                        Керим
«Всего для выселения (депортации = 40 тыс. М. 0.) балкарцев направлялось огромное количество войск — 21 тыс. солдат и офицеров, не считая 244-го полка конвойных войск НКВД, под охраной которого эшелоны с балкарцами должны были направляться в Казахстан и Кирпизию».

В.Д.Шабаев

«Правда о выселении балкарцев».

Изд. «Эльбрус», 1994.

Мешинала, букъу кётюрюн, 

тохтадыла Къызыл Тюбюнде. 

Аскерчилеге, ариу кёрюп, 

хар таулу да жарыкъ тюбеди.

Къонакъбай болуп, ашларына, 

сууларына къарап турдула. 

Къазауатдагъы жашларыны 

тёшеклеринде жатдырдыла.

Махмут да, жюрюген адетде, 

тёртюсюн сыйлы къомакъ этди. 

Аскерчиледен хапар сорду, 

ёз жашларынча, эркелетди.

          Келтирди да Айсана сурат, 

          узатды орус капитаннга. 

Суратдан Мазан Аскер, Мурат, 

жарыкъ къарай эдиле анга.

Жаулукъ къыйыры бла кёзюн

сюрте: «Ой, жарлы жашым, — деди. -

Окъдан сакълаялмады кесин,

аны ючюн да сен жаша», — деди...

Жолну битеди, ырхы келип. 

Махмут, не кюн келлигин билип, 

къолуна кюрек алмаз эди, 

аз кёпюрге от салмаз эди!

Къая оюлуп, Басхан тарны 

битесе сюерик эди ол. 

Ындырчыдан келиучю къарны 

Аллахдан тилерик эди ол...

Офицерни ачы ауазы 

къарт Махмутну хыны уятды, 

от чагъа эки кёзю, ауузу, 

жууургъанын сыдырып атды.

Туудукъларын, эки келинин, 

ханшуларын да мешинагъа 

къуйдула да: «Хайда, сен да мин!» -

дедиле жарлы Айсанагъа.
— Жол азыкъдан, кийимден башха 

жукъ да алма! — деди офицер. 

Махмут тюрслеп къарады жашха: 

«Быллайладан излеме хатер».

Рахыйманы къызчытъын излеп 

бири да табалмады аны. 

— Алайсыз да кеч болабыз! — деп, 

тутуп тыйдыла Рахыйманы.

Эс да бурмады окъа чынлы, 

эшитмеди аны сёзлерин.

— Зайнаф, къызчыгъым! — деп къычырыкъ

этди ол, къан жууа кёзлерин.

— Ай сизге Аллахны налаты! 

Сталин биле бу ишигизни, 

бек терк жабар эшигигизни, 

чиритир, тюрмелеге атып! 

Тохтагъыз! — деп жаныды Махмут.

— Къарт тонгуз, сен Сталинни унут, -  

деди жаш офицер. — Амалым

болса, къоярыкъ эдим къырып!.. — 

Махмут айран аякъны алып 

ичеме дегенлей, тёкдю уруп...

Юйюнден чыгъардыла сюрюп. 

Бу зарауатлыкъны кёрюп 

Басхан суу къутурмады къалай, 

Элия да урмады къалай?!

Артыкълыкъ бюгюн таулада той 

этеди, къутсуз бетин ачып. 

Мешина сайын — экишер конвой, 

жигит эсенг, бир кёрчю къачып!..

Кёкмю ууалып тюшдю жерге?! 

Отму тюшдю Беш да Тау Элге?! 

Аналарыбыз бла бирге 

тауларыбыз да жилядыла, 

сууларыбыз да жилядыла.

Энип Ындырчы бузларындан, 

мешиналаны ызларындан, 

къуууп баргъан аяз жиляды, 

чучхур суулу къая жиляды.

Ынгырдай къалдыла Басханда

сютден къызгъан ийнекле. Тыпыр 

ташла сууудула да анда, 

эки жарылмады аз къабыр.

Къая къызы жиляуугъузну 

этди, ызыгъыздап къарап, 

жаннетден сынлы журтугъузну 

сыйыргъан залимни да къаргъап.

Танг атмады ол кюн таулада, 

кюн чыкъмады жылтыран-жана. 

Жангы Ай къара булутлада 

къалды, бичакъ жарача къанай.

Кюн чыкъмады. Алтын суу иче, 

танг энмеди Азау тауладан. 

Адамны танымазча адам, 

къара кече, къарангы кече, 

ой, къалай узун эдинг, нечик!..

Элтип вагонлагъа урдула,

малгъа этмегенлерин этип.

— Бандитлесиз! — деп сындырдыла,

тенгизге къуярыкъбыз элтип!

Теберге да онг болмай анда, 

шум болдула, онгларын билип. 

Алгъанчыкълары да перронда 

бош къалды жайылып, тёгюлюп.

Адам мындан уллу артыкълыкъ 

кёрген болурму ёмюрюнде? 

Эшелон тепди да... Атылып 

къалгьан къуру бешик тебренди.
                                      IX. ТЕМИР ЖОЛ

Биз суусапдан ёле тургъанлай, солдатла суу алып келселе,
 ол сууну бизни термилтир ючюн,
 биз къараптургъаялай, жерге тёге эдиле.

 Ол суугъа термилип тургъан халкъ а, бир бирин малтап, суугъа чаба эди. 

Андан сора, ёлгенибиз болса, аны букъдурургъа кюрешип, 
жашырын жиляу эте, зикир айта бара эдик. 

Алай солдатла, ол ёлюкню ийис этгенин сезип къойсала, 
бизге болгъанны аманын къуюп, эшелон бара тургъанлай, 
эски хапчукну атханлай, ёлюкню алай ата эдиле .

Догучаланы Бабын.

«Зорлукъ» деген китапдан.

Былай дерге билмеди Махмут, 

онг тапмады къылыргьа намаз.

— Сталин билир да... — деген умут

къайгъыларын селейтеди аз.

— Бу зорлукъну эшитир да ол, 

угъай, тюз оноу этер, угъай! 

Таулугъа уа артха жокъду жол, 

Журт да жокъду энди таулугъа, 

жукъ да жокъду энди таулугъа.

Болмазлыкъча жолну ахыры, 

алай кёрюнеди Махмутха. 

Поезд, кериуанча акъырым 

сюркеледи къуругъан журтха.

Ол ачдан ёлген сабийлени, 

къартланы, къызланы да кёмдю. 
Къыйынлыкъ эндта салды энинн — 

Айсана да къолунда ёлдю.

Асыраялмады адетде, 

болмагъанча къыйналды жаны. 

Кёлю такъыр этсе да аны,

кеси кесине таукел этди.

Туудукъчугъу Мухтарчыкъ да суу 

алама деп, поездден къалды. 

Шашар кепге жетди анасы, 

адам болмазлыкъ болду Алтын...

— «Бери бер ит кючюгюнгю!» — 

ёлген сабийни хыны сермеп

вагондан быргъагъан конвойну 

Аллах урмай да къалай къойду?!

Аягъы бла атды тюртюп,

ол ёлген таулуланы. Тютюн 

къынырына да тергемеди. 

Ол конвойлагъа тёре эди...

Поезд ётдю Эдил сууундан. 

Эдил таулуну бушуууна 

ушап, жайылып бара эди, 

аны ою да жара эди.

Умут, умут, сен узакъ жулдуз, 

сен тамычы жарыгъы жанны,

сенсиз жай ингири да мутхуз, 

къутсуз болур эди инсанны. 

Сенсиз, тюйюлюп боранлагъа, 

тапмаз эди не мадар, не онг...

Жол къоя фронтха баргъанлагъа, 

ызына тебреди эшелон.

Сиз къачан да адетде тургъан 

Аллахны бир тюз къуллары, 

Сталин  эшитип,артха бургъан 

сундугъуз, бетлеригиз жарып.

— Сталинибиз жашасын. Махтау 

болсун акъылман атабызгъа! 

Этмез энди бир киши да дау, 

шукур, къайтарды ызыбызгъа, — 

дедиле, тилей жюз жыл жашау 

къартларыбыз бачамабызгъа...

Таулуларым, ахлум-жууугъум,

кёп къыйыплыкъгъа чыдагъанла, 

чегип залимликни сууугъун, 

жаз жылыууна чыгъалгъанла, 

темир жол — сыйрат кёпюрюгюз, 

жол жанында къалды кёбюгюз. 

Бёрюле, къаргъала азыгъы 

болдугъуз, къазылмй кёрюгюз...

Берияны умуту толду: 

бош къалдыла Къарачай, Малкъар. 

Эльбрус эли Ялбузи болду, 

Клухори болду Къарачай шахар.

                                     *

2 марта 1944 г. в г. Нальчик специальным поездом приехал Берия в сопровождении Кобулова и Мамулова (генерал-лейтенант, начальник канцелярии НКВД). Я, Бзиава и Филатов встретили их на вокзале... После осмотра города Берия предложил поехать по направлению к Баксан ГЭС-у. Когда доехали до Тырныауза, он дал указание ехать дальше. Так доехали до самого подножия Эльбруса, гдс нанчалась дорога. Все вышли из машины. Они поговорили между собою по-грузински. Затем Берия обратился ко мне и сказал что есть предложение передать район Эльбруса Грузии...Я добавил, что Эльбрус — историческая гордость кабардинцев (?!) подчеркнуто мной. М. 0.) и передать его Грузии невозможно.

                   Из воспоминаний бывшего 1 секретаря Кабардино-Балкарского обкома ВКП(б) З.Д.Кумехова.

                            X. ТОНАЛГЪАН ЭЛЛЕ

Элле тонала, тау тарларында

Жерибиз кимге къалгъанды?

Халкъ жырдан

Мазан кёчгюнчюлюкню кёрдю, 

от ачаргъа бир болду, марап... 

Басханбашында ол сёз берди, 

ант этди, Минги таугъа къарап:

— Жаным ичимде болгъан къадар, 

къызыл итле, жокъ сизге кечим! 

Къан алырма къарт анамы хар 

жилямукъ тамычысы ючюн!

Къан алырма таулу къартланы, 

акъ сакъалларындан тартып, 

юйлеринден чыгъаргъанлары 

ючюн, келинлерин сарнатып!

Къан алырма, хау! Къарыр кючюм, 

Минги тауну ёксюз этгенле! 

Хар къыз ючюн, хар сабий ючюн, — 

Берияны керти итлери!

Жюреги кётюрмей, босагъа 

юсюнде ёлюп къалгъан къартны, 

алай атылып къалгъан къартны 

къанын алырма! Ындырчы — шагъат.

НКВД-ны мыртазагъы, 

къан алырма, сен темир терек 

болуп сюелсенг да! Жазыгъым 

келип къоймам! Термилтирме бек!

Таза халкъым, хыйласыз халкъым, 

энди тынчлыкъ жокъ санга жерде. 

Ашарыкъса учузлукъ хантын, 

Сталин кюйкюз оюн этерде.

Энди сен да сибирлик болдумг, 

бандит халкъса, энди сен да — жау. 

Энди къылдан инчгеди бойнунг, 

энди санга ёгеди жашау, —

деди да хайран Мазан ары, 

Минги таугъа къарады кючден. 

Тыялмады ол кёз жашларын... 

Тейри тау* аны анга кечди.

Минги тауну акъ башындан, акь 

саналындан керти уялды... 

Бир кезиуде Махмут улу ат 

юсюнде элгенип уянды...

Мазан, ийнанмай кёзлерине, 

жолда ат арбаланы кёрдю: 

Ал берменин бир бирлерине, 

келе тура эдиле ёрге.

Жол букъусу чёкгюнчю жерге,

сууугъунчу жатхан жерлери,

жетдилеми тоноу этерге 

туугъан хоншуларыбыз бери!

Да жаралы маралны, жетип,

бёрюле чачханча агъачда,

тау эллени, малгъунлукъ этип,

таладыла, къоркъмай Аллахдан,

«намыс» деген дуньягъа керти

бизден туугъанды  деп айтханла.

----------

* Минги тауну бир аты.
Кёз жашлары кюйдюре бетин, 

тюп болгъан элге къарап турду:

 — Энди Аллах кюч, къарыу берсин!  - 

деп, атын агъач таба бурду...

                                                                      *

ИЗ ПОСТАНОВЛЕНИЯ СОВНАРКОМА И БЮРО ОБКОМА

ВКП(б) 0 ПОРЯДКЕ ИСПОЛЬЗОВАНИЯ ЖИЛЫХ

И ХОЗЯЙСТВЕННЫХ ПОСТРОЕК И ЗЕМЕЛЬНЫХ УГОДИЙ

ПЕРЕСЕЛЕННЫХ КОЛХОЗОВ И КОЛХОЗНИКОВ БАЛКАРИИ

Совнарком Кабардинской АССР и бюро

обкома ВКП(б) п о с т а н о в л я е т:

       А. По Эльбрусскому району:

       1. В соответствии с распоряжением СНК Союза ССР от 26 марта 1944 г. № 6746-РС передать Тырныаузкому комбинату НКВД СССР все жилые и хозяйственные постройки, находящиеся на территории бывших сельсоветов селений Нижний Баксан и Былым. а также 400 га пахотной земли, принадлежащей переселенным колхозам Эльбрусского района.

       2. Удовлетворить ходатайство райкома ВКП(б) и исполкома райсовета Баксанского района о разрошении переселить 300 колхозных дворов из кол-хоза селения Заюково Баксанского района в селение Кёнделен Эльбрусского района и создании там нового колхоза с передачей ему всех жилых и хозяй-ственных построек и земельных угодий бывшего колхоза селения Кёнделен...      

       4. Ввиду отсутствия необходимых условий для нормального развития экономики (нет пахотной земли, высокогорная местность), считать нецелесо-образным заселение населенных пунктов бывших сельсоветов селений Чалмас и Верхний Баксан Эльбрусского района, хозяйственные и жилые по-стройки, находящиеся на территории указанных сельсоветов, передать предприятиям и колхозам на слом для использования как стройматериалы с оплатой ими госбюджету оценочной стоимости этих построек...

15 арпеля 1944 г.

Из книги «Лики войны». Нальчик. 1995.

(Хар таулу районнга этгенлери да былай эди.М.Ё.)

Басхан ауузунда тюп болгъан эллени бир къаууму быладыла: Губасанты, Къой-Сюрюлген, Жапыр-Тала, Къызген, Курму, Ючкюмел, Кылды, Чылмас, Муккулан, Эл-Журту, Суукъош, Камук, Гижгит, Дюнгюр, Шаш бауат, Къочхарташ...

                              XI. АЧЛЫКЪ

Биз ёлгенлеге бош жиляй эдик,

Ала насыплылла сауладан.

Халкъ жырдан.

Келтирип хузум бараклагъа 

тёкдюле: «Жашагъыз энди!» — деп. 

Жазыкъсынмадыла алагъа, 

адамгъа къой, итге да тергеп.

Махмутну келинчиги Алтын 

ачдан, ишден къарыусуз болуп, 

эрттенликде къобалмай къалды, 

терен кетген кёзлери толуп.

Жиляялмады, кючю азып, 

айтды, тили кючден айлана: 

— Ата, харип, сен къабыр къазып 

къыиналлыкъса... Болмам ыразы, 

терен этип кюрешсенг аны.

Алтын алай тил ачды къайын 

атасына, Рахийма жиляй.

Жашы жоюлгъанда да къыйын 

кёрюнмеди Махмутха былай.

Рахийма кетди «юйден» чытъып. 

Тышында бурдум этеди къар. 

Ызындан жиляды жашчыгъы, 

алты жылы болмагъан Къайсар.

Халал Рахийма баш иеси — 

Аскерни кёзюнден кёрюп 

тургьан кюмюш къамасын берип, 

ушхууурлукъ мажарды кеси.

Чюгюндюр туурап, къышхыр къошуп 

биширди да, ушатды ашха. 

Алтын а унамады къашыкъ 

билямукъ да... къоратмады бошха.
Танг атдырды Алтынны сакълан, 

«Къулхууну» айта да — къайтара. 

Хорлатханды Махмут да, сакъал 

тюбю ууакъ-ууакъ къалтырай.

Алтын осуят этди, билип

къайытмазгъа кетип баргъанын:

 — Угъай, угъай... Мухтарчыкъ ёлюп 

къалмагъанды, табарсыз аны... —

Тюйюл эди ёлюрге заман...

Жилямагъыз, таркъайды сууум, 

таркъайды къууанчым, жарсыуум, 

болмаз анда да мындап аман...

Ол кече жангыз Къызген элден 

жети тиширыу ачдан ёлдю. 

Сабий къызчыкъла, жетген къызла 

къалдыла бараклада бузлап.

Ачдан, борбайлары къыйылып, 

кёпдюле. Болушмады тидек, дууа. 

Юйюрлери бла къырылып, 

асыралмагъанла болдула.                                                                                                                                                                                                                                                                                                                                            

Къарыусуз Махмут сау кюн къазды 

къабыр. Ол кючден къайтды артха. 

Къадар не ачы жазыу жазды 

таулу сабийге, къызгъа, къартха.
Элтип, кебинсиз асырады 

келинин, Къайсарчыкъ болушун. 

Ол кесинден сорду-сурады, 

ангыламай тюзюн, болушун: 

— Уо кючю уллу да, уо сынлы 

Аллахым, нек тынгылайса ссн? 

Сталинибиз, адам асылы, 

билмейди. Къалай унайса сен?!

Биз да тюз къулунг ушамбыз да! 

Беш намаз къыла ушайбыз да! 

Тауусулуп къалабыз, жан аурут, — 

деди амалсыз болуп Махмут.
                             Х11 АСКЕР

Къазауат отдан сау къайтханны да

                                    Мындагъы итле сойдула.                                                                                                                          




Халкъ жырдан
45-чи жыл. Аскер юйге 

ашыгъып келеди урушдан. 

Элде тюбесе уа сабийге, 

бир киши да жокъду ныгъышда.

Къыйыры жокъча, къыйынды жол. 

Ашыгъады. Болгъанды тансыкъ, 

анасын кьучакъларыкъча ол, 

сакълап тургъан кибик атасы.

Арбазгъа чабып кирди Аскер:

— Ана, анака! — деп къычырды. 

Ауазына юйлеринден бир

сакъаллы оспар киши чыкъды.

— Кимни изленса?! — деди да ол, 

келди, тыярынъ кибик таргъа. 

Аскер узатса да анга къол, 

кюсемеди къолун тутаргъа.

— Къайдадыла мени атам, анам, 

сабийерим да, айт бир хапар?

— Жокъду жаншай турур заманым, 

бйлмейме, Къазахстаннга бар!

— Ол дегенинг? Ата юйюме 

кирип, къычыргъан да сен эт!

— Не былайдан тай, — деди ол, — не 

эрши тюйдюресе, хайда, кет!

Юй сени эди, мениди энди, 

ташынг, терегинг да — мени. 

Гюржюнюдю энди жер да, эл да, 

жеринг Къазахстандады сени!

Аскер алды да жагъасындан, 

тюпге салып, аямай тюйдю. 

Жюреги бек ачыды, сынды, 

жюреги кёмюр отда кюйдю...

Аскерча къайтхан жашланы

ахча ючюннге ёлтюрдюле.

Бандит эди деп, башларын

НКВД-гъа ётдюрдюле.

Аз таулуму, артха сау къайтып, 

мындагъы итледен жоюлду...

Ким сюеллик эди дау айтып?

 «Бандит эди!» — деселе — болду.

Х111. КОМЕНДАНТ

Ой, жер бла тенг болуп къалгъанды

Таула бла тенг кёлюбюз.

Халкъ жырдан.

РАСПИСКА

Я, выселенец Уммолатов Мухтар Хажи-Османович, состо-ящий на учете в спецкомендатуре № 119 Ивановского района Фрунзенской области, даю на-стоящую расписку в том, что Указ Президиума Верховного Совета от 26 ноября 1948 года о том, что я выселен навечно и за самовольнын выезд (побег) из места обязательного поселепия, подлежу привлечению к уголовной ответственности и осуждения к 20 годам като-

ржных  работ, мие объявлен.                                                                                                                       






                       




                                                          Подпись.
29 ноября 1948 г. 
Подписку отобрал майор Фигусов.
Эрназар элге кёчюрдюле 

бир къауум юйюрню баракдан, 

Таулула мында да кёрдюле 

къутулмагъанларын палахдан.

Ётюрюкден не асыу, тюзю 

керекди, ачы эсе да ол: 

аз жетмеди кёчгюнчюге къол. 

Амалы жокъ — турады тёзюп...

Сау къалгъан атала, къарындашла 

келип, аз болса да, тюрленди хал. 

Бёрк намысларын тутхан жашла, 

бой салмаздан, излелле амал.

Кёбю тутулду тюзлюк излей 

сыйсызлыкъ жюгюн кётюрмезден, 

жаныса да комендант: — Сизни 

чиритмей къоймам, — дей, — тюрмеде!

Комендант а — Юдин деп бир жан 

алыучугъа ушагъан киши. 

Ол кесин кёчгюнчюлеге хан, 

жалдат да этди. Ол а — иши.

Бир элден башха элге барып, 

къарт анасын кёрюрге да онг 

тапмай турду таулу. Тарыгъып, 

кимге тарыгъырыкъ эди ол?

Жукъ узаталгъан ахлу, саусуз 

кёралды, кече бла барып. 

Къолуна тюшсенг а алайсыз — 

тюрме, Сибирь. Бар да тарыкъ!

Закон деген жокъ эди бизге, 

терсликден, ачлыкъдан да безген 

таулуну къадары — комендант! 

Къолларында бир къатмады къан!

Ай сайын къол салдырдыла,

комендантха сюрдюлле, тизип, 

Не учузлукъгъа къалдырдыла! — 

Амалы жокъ — турады тезюп...

*

По данным архива Совета Министров Киргизской ССР, в 1944 году прибывшие на спецпоселение балкарцы — мужчины — а это были оставленные по брони передовые колхозники, совет-ские и партийные работники, сотрудники госбезопасности и управления внутренних дел, инвалиды с детства и инвалиды все еще грохочущей войны, столетние старцы — все вместе взятые, составляли только 18 % от общего числа переселен-цев. Женщин было 30 %, все остальные, то есть больше поло-вины, — дети. Подобное нроцентное соотношение среди бал-карцев было и в Казахстане.

В. Локьяев,

«Юность», 1989, №

 XIV. АРБАЧЫ

Аскер кючден тапды жашчыгъын, 

атасын, юйдегисин да, излеп... 

Устазны алдыла арбачыгъа, 

бандитге ол да озады деп.

Аскер, Рахийма да устазла 

эдиле анда, эллеринде. 

Алагъа сукъланмадыла азла — 

окъутдула ёз тиллеринде.

Энди ишлери башларына, 

себеп да болмай ашларына, 

жау болуп чыкъды таулуланы. 

Танг бла сюрелле аланы, 

тюзге къыстагъанча малланы, 

ишден а алларын кёралмай 

келедиле, бел тюзеталмай.

Ёшюн сабийи болгъан ана 

тюйюлдю мында ишден эркин. 

Барды бир эркинлиги аны — 

термиле, къара жерге кирген.

Аллай къыйынлыкълада да ол 

тюйюмчегин тешип, белине 

эски ботасын къысмады, жол 

терк чыгъарыкъ сунду элине.

Тюйюмчекге тиймеди ана, 

ырыслады, тешмеди аны. 

Кёп кере алдаса да насып, 

турду игиликге ийнанып.
XV. БУДАЙ БАШЛА

Салам ташый эди тишлеге 

Аскер, ауур жюклеп арбасын, 

бу сур оноуну бедишлиги 

унутдура беш да жарасын.

«Артха къайтарырламы бизни? 

Кёралырбызмы жерибизни? 

Къайда таулугъа аллай насып, — 

деди да къотарды арбасын.

Аскер къарагъач ичи бла 

келе, жол айырылгъан жерде, 

сабийлени къамичи бла 

тюе тургъан атлыны кёрдю.

— Ай, мардадан озгъанмы этдинг, 

ай, асыры чекденми ётдюнг! — 

Къагъып алды атлыны атдан,

къара кесеу этди да атды.

Сабийле будай башчыкъларын, 

сыйпай-сыйпай кёз жатчыкъларын, 

жан-жанларына сескин къарай, 

терк жыйдыла. Жюреги къанай, 

Аскер башчыкъларын сылады, 

этген ишин тюзге санады. 

Билсе да тюрмеге тюшерин, 

озмады, къысып тишлерип.

Ач, жаланнгач да сабийлени 

ызларындан къарады, кюйюп: 

— Ай, къантулукъ Сталин а! 

Сени тап, жаханим да алмаз сюйюп!

 XVI. 5 МАРТ 1953 ж.

Къарт Махмут артал да тюнгюлдю 

тюзлюк бетин ачар деп энди. 

Халкъы артха къайтмазын билди,— 

ышаннган адамы ёлгенди.

Не этсин ол энди, не мадар, 

ким кёрсюн таулуну къайгьысып? 

Не ачы жазыу жазды къадар 

сау миллет тешмезча къарасын.

«Ой, ёлген мындан къыйын эсе,

мен тёзаллыкъ тюйюлме!»— деп жилягъан

къызны басдыргъанда да кеси

шекли болмады бачамагъа.

Тёшек болду да къалды Махмут, 

беш ууахты намазын къылалмай, 

да жашау тутуругъу — умут 

алдап къойдй, не этсин къыйналмай...

Рахийманы чакъырды да ол, 

бир ингирде осуят этди: 

— Келип, Аллахха аманат бол, 

мени да ууахтым жетди.

Аллах айтса, Аскср да чыгъар, 

жашау терсине барып турмаз. 

Терслик, Тюзлюкден къутулмаз, 

сыннган кёлюбюз асыу табар.

Ашау, жашау да эркин болур, 

талчыкъгъан белибиз да солур. 

Жол чыгъар Туугъан ташыбызгъа, 

эркин болурбуз башыбызгъа.

Басхан суудан бир уртлам этип 

ёлсем, Къызгенде асыралгъан 

атамча, рахат жатар эдим, 

кёлюм къалгъанлыкъгъа къыралгъа.

Жарлы халкъым, не азап чендинг, 

мухажирликде, кёлюнг сынып. 

Минги тау эди тёрюнг, сыйынг, 

болдунг да къалдынг жер бла тенг.

Сталин эди бар умутубуз, 

адам ахшысы, асылы... 

Жукъланмаз эсе уа, уо сыйлы 

Аллахым, тыпыр отубуз...

  *

       1956 жылда февраль айда КПСС-ни XX съезди ССР-де историяны жангы эшигин ачады. Н. С. Хрущевну ол съездни жабыкъ заседаниясында этген докладында Сталинни бла аны биргесине ишлегенлени кёчюрюлген халкълагъа сынатхан артыкъыкъларыны юсюнден ачыкъ айтылгъанды.

        «1943 жылны ахырында Уллу Ата журт урушда хал иги жанына тюрленип тебирегенлей, — дегенди Н. С. Хрущев кесини докладында,— битеу къарачайыланы туугъан жерлеринден къыстагъандыла. Ол жылны декабрь айында Къалмукъ автоном областьны халкъына да аллай исси къапдырыл-гъанды. 944 жыл 23-чю февральда чеченлилени бла ингушлуланы да туугъан журтларындан къалдырмай кетрген-диле. Чечен-Ингуш республиканы уа къурутуп къойгъандыла. Малкъарлыланы да узакъ жерлеге кёчюргендиле. Алай бла, Къабарты-Малкъар автоном республиканы кетерип, Къабар-ты республика къурагъандыла...

         Партияны ХХ-чы съездинде сёлеше, Н. С. Хрущев талай халкъны туугъан жеринден кёчюрюу, алагъа азап чендириу, къырыу законсуз иш болгъанын ачыкъ айтады эм ол ишлени бардыргъанланы аяусуз сёгеди.

         1957 жылны 9-чу январында СССР-ни Баш Советини огъурлу бегими чыкъгъанды. Къабарты АССР-ни кетерип, Къабарты-Малкъар АССР къураргъа деп жазылады ол документде.

                                                                                                                                                        «Зорлукъ» деген китапдан.

XVII. 13 ЖЫЛ
Юйлерибизни сатмай бермейле…

Айлана барып, биз сын ташланы

Босагъа тюпледен алабыз.

Халкъ жырдан.

Онюч жылны аталмай тургъан 

танг жарыды миллетибизге. 

Шукур! Биз эркин болдукъ туугъан 

жерибизге, адетибизге.

Сууукъ, къарангы эдинг нечик, 

онюч жылгъа созулгъан кече! 

Таулу кёрген тюш тюйюл эди, 

алай жашаудан тюнгюлмеди.

Тюнгюлмеди, ата-анасын, 

сабйнлерин да тас этип. 

Ол чыдамын темир, таш этип, 

тёздю. Суугъа атмады башын.

Тюнгюлмеди, турмады жиляп, 

Кязимни къум аулакъда жерге

салгъанларында да. Ёлюрге 

амалы жогъун тюз ангылап.

Тюнгюлмеди. — Ана тилимде 

мен къоркъмай сёлеширме! — деп

къаст этди, жыр айтды киши жеринде, 

асланбийге учду: — Эй-хей, къарс!

Базман этип эсин, акъылын 

бир Аллахха базды, ийнанды. 

Шукур! Кёралды ташын, къырын, 

тыпыр оту жангыдан жанды!

Энтта Тейри тауну таулугъа 

жылтырайды, жанады къары! 

Минг жылланы болсун саулугъунг, 

Беш да Тау Элим, бир — Малкъарым!

*       

       — Мы назад возвращались очень весело, — рассказывала мне Рая, младшая сестра мамы.    — Эшелон ехал быстро, настроение у всех радостмое, во время сто-нок танцуем, поем, на паровозе и на вагонах красные флаги развеваются, лозунги висят...

        Приезжаем в наше село Кёнделен и идем к своему дому, из которого нас выселили тринадцать лет назад. А твоя бабушка смотрит на все вокруг и плачет. Такого разорения, говорят, даже немцы при отступлении но сделали. Заборы сломаны, деревянные части домов разрушены, двери сорваны...

       — Там никто не жил все это время?

       — В том-то и дело, что жили. Подошли мы к сво-ему дому, а у порога сидит новый хозяин. Идите сюда, кричит, вот это мой дом, я его продаю. И начинает расхваливать, какой это прекрасный и прочный дом. Смотрите, говорит, какие балки толстые, да и крыша хорошая, без дырок. Знаем мы этот дом, отве-чает ему Батта, вот эти балки и все остальное мы своими руками строили, а ты что в этом доме сделал, как он тебе достался?   Он мне по закону достался, — отвечает тот нахально. А сейчас я его продаю за пят-надцать тысяч. Берете — дом ваш, нет — проходите дальше. Дали мы ему пятнадцать тысяч...

       Почти все балкарские поселки, расположенные, как и Кёнделен, в предгорьях Балкарин, были заселе-ны. Верхние аулы, в которых и проживала основная масса балкарцев, так и стояли все эти годы разрушен-ными, разграбленными, забытыми...

В. Локьяев,

«Юность», 1989. №1

*

1958 ж. Жаз башы. Мен сабийме. Къазахстандан кёчюп, Нальчикге тюшебиз. Ол кече тышында къалабыз да, эрттени бла хапчюк-харакетибизни мешинагъа жюклеп, Элбрусха тебрейбиз. Заюково элни бара, атам бир черкес арбазда тапчаныбызны кёрюп (атамы атасы Дагип, эбизе устагъа ишлетген тапчан), мешпнаны тохтатады. Сора, черкес бла дауур да болуп, тапчаныбызны сыйырып алгъаны эсимдеди. Ол тапчан бюгюн да турады.

                                                                                                                                                 Автор.

ИЗ ДЕКЛАРАЦИИ  СОЮЗА СОВЕТСКИХ

СОЦИАЛИСТИЧЕСКИХ РЕСПУБЛИК

О признании незаконнымыи и преступными репрессивных    актов против народов, подвергщихся насильственному  
переселению, и обеспечению их прав
       Варварской акцией сталинского режима явилось выселение в годы второй мировой войны из родных мест балкарцев, ингушей, калмыков, карачаевцев, крымских татар, немцев, турок-месхетинцев...

       Верховный Совет СССР безоговорочно осуждает практику насильственного переселения целых народов как тяжелейшее преступление, противоречащее основам международного права, гуманистической природе социалистяческого строя...

       Верховный Совет СССР считает необходимым принять соответствующие законодательные меры для безусловного восстановления прав всех советских народов, подвергшихся репрессиям.

Верховный Совет СССР

                                                                             Москва, Кремль,

                                                                             14 ноября 1989 г.

XVIII. МИНГИ ТАУНУ АКЪ СЮТЮ
Он [Кумехов] придвинул к себе справку и поставил подпись.

Это было 23 февраля 1944 г.

Д.В.Шабаев.

«Правда о выселении балкарцев»

Онаучусу балмагъан халкъны 

Жар тюшеди баргъан жолуна.

Кёп тёзгенсе, Малкъарым, хакъынг 

Тёгюлюп ёзгени столуна.

Хакъды:  жалынчакъ халкъ кесине

Сабан сюрюп, къууанмаз анга.

Халкъым, акъылынгы-эсинги

Жыяр заман болгъанды санга!

Бирде Эней улу айтхандан, 

Къалмукъ улу айтханны сюйдюнг… 

Мартны къара тангы атханда, — 

башынгы ташха-ташха тюйдюнг.

Къара сабан сюрген а – атын

Айтыр заман болгъанды эртте -

Кумех эди. Жалгъан къагъыты
Малкъарны бандит бетли этген.

Лагъым урлукъ атхан а эбзе 

мурдар эди, Берия налат! 

Минги тауну Малкъардан юзер 

мадар этин кюрешген жалдат.

Малкъарны арагъа атдыла, 

къара мухур салып халкъына. 

Ой, не сынсызлыкъ сынатдыла

обаларыбызгъа окъуна.

Черкес бийле жерибизге дау

этип турдула, келип тышындан.

Энди барды къурутур сылтау

малкъар халкъны туугъан ташындан.

Гитлерге деп кеслери берген

Акъ атны да жакъдыла бизге.

Къайытмаз жол ишлеп Сибирьге,

ие болдула жерибизге.

 «Бандитлелле!» — деп къагъыт жазгъан 

Мулжах, не къара эди бетинг!..

Тыш адам оноу этсе, жалгъан 

дау айтылыр. Онгмаз миллетинг.

Айнымаз, кёзю да жарымаз, 

къул болгъанлай келир заманнга. 

Ахшыбызны кючю къарымаз, 

осалыбыз баш болуп анга.

Тенглик излей, ёз жерибизде

не сыйсызлыкъ кёрдюк, сынадыкъ. 

Ата-бабаларыбыз бизге 

къойгъан журтубузну сурадыкъ.

Туугъан ташыбызны сыйырып, 

ненча палахха тюбетдиле. 

Кюлюбюзню желле сууура, 

ненча тау элни тюп этдиле!

Барды Аллах берген жерибиз, 

алай жюрютелле башхала. 

Жокъду аз да эркинлигибиз, 

сууланы къой, — къысыр ташлагъа.

Жаханимден къутулуп келип, 

Журтунгдамы пакъыра болдунг? 

Жюрегингде, ой, эрлик ёлюп,

озгъурлукъ, ётгюрлюк ёлюп, 

халкъым, не аманынга къалдынг.

Уялсагъ'а биз Ёрюзмекден, 

Сосурукъдан уялсагъ'а биз! 

Бизге жиляй болмазмы, кёкден 

къарап, Сатанай бийчебиз?!

Минги тауну жерге къаратып 

къаллай халкъбыз, не миллетбиз биз?! 

Аллах таулу этип жаратды 

эсе, уялса уа бетибиз!

Бийик, акъ да журтубузгъа кир 

къондурмайыкъ. Ол акълай турсун. 

Эй, сени уа, сатхыч генезир, 

Минги тауну акъ сютю урсун!

ЭПИЛОГ

Геноцидни уа жокъ ахыры…
1988
ЖЫРГЪА КЕЛИШИРИК НАЗМУЛА
ТУРНАЛА
(къызны жыры)

Чапракъ агъызады къайын кюнлюмде.

Туманды, киршиди мени кёлюмде.

Жаным сюймезинми сюйгенди? -

Эки къанаты да кюйгенди.

Ах, не этгин, не, бу жюрек жарагъа?

Кимге барайым мен, жиляй-тарыгъа?

Ачыйды жаным, сытылады,

Толгъан ай кибик тутулады.

Ууакъ себелей келип, кюз жаууну

Къаргъа бурулду, юшютдю жанымы.

Жарыкъ къанатлыча, эрттен да

Мени къууандырмайды энди.

Ах, не этгин, не, бу жюрек жарсыугъа?

Ташныча, элтип аталмазса суугъа.

Мени къыйнагъан, алдагъан да,

Жанымча кёрген адамымды.

Армау жюрегимча, жиляй-тарала,

Учуп, узайыб а баргъан турнала,

Жюрек сырымдан сорсагъыз а,

Мени да ала барсагъыз а…

Ах, не этгин, не, бужюрек къайгъыгъа?

Къалгъанма ушап кюз арты къайыннга.

Аныча кюеме, жанама…

Тюнгюлмейди, наным, жаным а.

МАРИ

Акъ тауланы ийнагъы,

Жюрегимде жашайса,

Шаудан кёлде жуууннган

Алтын айгъа ушайса.

Акъ суусан гюлчюгюм,

Бол жанымы нёгери.

Сени сюйген жюрегими

Къалмагъанды сау жери.

Жаным, сени кёргенлей,

Кюн булутдан чыгъады,

Насыбынга къууана,

Балли ариу чагъады.
Акъ суусан гюлчюгюм,

Бол жанымы нёгери.

Сени сюйген жюрегими

Къалмагъанды сау жери.

Тангны жарыкъ жулдузу,

Сыбызгъыдан субайса,

Ой, кёз къаматхан ариу,

Жюрегимден бошайса!

Акъ суусан гюлчюгюм,

Бол жанымы нёгери.

Сени сюйген жюрегими

Къалмагъанды сау жери.

Ай жарыгъы жайыла,

Мен аллынга барайым,

О Мари, Мари, Мари,

Келчи-кел, къачырайым!
 Акъ суусан гюлчюгюм,

 Бол жанымы нёгери.

 Сени сюйген жюрегими

 Къалмагъанды сау жери.

КЪАЛАЙ АРИУСА

Санларынг ойнай, кёзлеринг кюле,

Сюйгеним, алай ариуса.

Къанкъаз суудача, тойда сюзюле,

Жаныма къалай асыуса.

Кюзгю кибиксе, сыбызгъы санлым,

Къарагъан кесин кёрюрча.

Айт, не этейим, ой ариу жаным,

Сен бизни юйге кирирча?

Къатына барсанг, чапыракъ ийип,

Балли терекчик чагъады.

Ай сени кёрсе, жанына тийип,

Булут артына бугъады.

Къыргъый да санлы, къыйгъан да къашлы,

Балдан татлылла сёзлери.

Мени шашдырып къоялла, жашла,

Аны ол къара кёзлери.

Акъ боюнлуса, дунья ариуум,

Марал кибиксе, жаным, сен.

Кюйюп къалады жарлы жюрегим,

Сени учуруп кетмесем.

АКЪ-СУУЧУ КЪЫЗЧЫКЪ

Ой, суу бойнунда терек жашнайды,

Тынгылай булбул жырчыкъгъа.

Акъ-суучу къызчыкъ сейир ушайды

Агъач талада журчукъгъа.

Нюр жаннган кюндю дунья ариуу,

Къызла жулдузла эселе.

Кюлюп къояды жашла аурууу:

«Атынгы бир айт», - деселе.

«Журчугъум» дейим, «Хурчугъум» дейим,

Ай тийген кёлню къундузу.

Мен сени сюймей, айт, не этейим,

Тауланы жарыкъ жулдузу?

ДУНЬЯ АРИУУ

Мени сюйгеним алай ариуду, 

Сейир ушайды маралгъа.

Кенгден кёрсем да, тенгим, асыуду,

Келчи, барайыкъ Марагъа.

Шорха суулача, имбашларына

Къутас чачлары тёгюле,

Ёлюп къалама дум къашларына,

Балли эрнине термиле.

Къутас чачларын аяз тарайды,

Къайгъыла оту жукълана.

Ай чууакъ кёкден, тохтап, къарайды,

Ол ариучукъгъа сукълана.

Ой, ариулугъу сыйынмад сёзге,

Ол – жулдуз кёкню журуну.

Жарыкъ береди ол мутхуз кёзге,

Тойгъа бурады шургуну.

Суу къамиш кибик алай субайды

Талгъыр кёзлени иеси.

Кёкню ариуу, билебиз – айды,

Жерни ариуу – бир кеси!

Ой, ариучукъну уууч белчигин

Алтын кямары къуршайды.

Ариу жюрюте билед кесчигин,

Мёлекге анданушайды.

АРИУСА СЕН

Жашау бизни ариу кёреди,

Ариу кёрсюн – ариуса сен.

Жулдуз юзгюп берген тёреди

Сюйгенине, бийик кёкден.

Жылдан-жылгъа бютюн уллуду

Сюймеклигим, бютюн керти.

Къадар бизге чомарт къоллуду –

Кемсиз уллу насып берди.

Жулдузладан бирин сайлайма,

Шаудан кибик ура тургъан.

Мен атынгы анга атайма –

Кёкде турсун кёкде туугъан.

Кёкде турсун, бийик умутча,

Чыракъ болуп жаныбызгъа.

Жарыкъса, чыммакъ-акъ булутча,

Ушайса да сен ай къызгъа.

Ариуса сен, къарап тоймазча,

Марал кёзлюм, субайса сен.

Сюймеклигибизни жоймазча,

Къадар бизге насып этсин.

ЖАЯГЪЫНГДА БАТЫУЧУКЪ

Жулдуз деп атар эдим,

Жаным, багъалым, санга.

Алай ол, мууал болуп,

Эрип кетеди тангнга.

Жаягъынгда батыучукъ

Кимни этмез ауара?

Ой, ариуум, ышарып,

Кёзюме сен бир къара.

Ай дер эдим атынга.

Сенден ариуду неси?

Алай барды чуруму –

Тауусулгъан тёреси.

Кюн дер эдим атынга,

Бек ушайса да анга.

Алай батып кетиучю

Кюн тенг болурму санга?

Къарылгъашчыкъ дер эдим:

Чачынг – къара, бойнунг – акъ.

Алай, кюз жетгенлей, ол

Учуп кетеди узакъ.
Бир суубайса, жаным, сен.

Марал дейим атынга.

Алай, бир къаштюйсе да,

Баралмайма къатынга.

Жаным дейим атынга,

Жаным кибик кёрейим:

Жюрегими чыгъарып,

Ариу, санга берейим.

СЕНДЕН АРИУ КЁРДЮММЮ?

Адам баласы болуп,

Сенден ариу кёрдюммю?

Кёзлеринг нюрден толуп,

Манга салам бердингми?

Кирпиклеринг ауана

Этип ариу бетинге,

Жыр айтаса, къууана,

Сюймеклик къудретине.

Къыйгъан къашларынг кибик,

Женгил къашла кёрдюммю?

Жай кёкде учуп баргъан

Къарылгъашла кёрдюммю?

Субай санларынг кибик,

Ариу санла кёрдюммю?

Жашил агъач талада

Сакъ маралны кёрдюммю?

Къара кёзлеринг кибик,

Сейир кёзле кёрдюммю?

Алада: «Татлы наным»,

Деген сёзле кёрдюммю?

МАРИ

                                      Б.  Маринагъа

Гюлюм да сен, Мари,

Кюнюм да сен, Мари.

Чакъгъан гюлюм, 
жайгъы кюнюм,

Тюнюм да сен, Мари.

Жырым да сен, Мари,

Журум да сен, Мари.

Жюрек жырым, 
субай журум,

Хурум да сен, Мари.

Айым да сен, Мари,

Жайым да сен, Мари.

Толгъан айым, 
жашил жайым,

Жаным да сен, Мари.

Иги ойла, Мари,

Жюрек байла, Мари.

Иги ойла, 
жюрек байла, 

Мени сайла, Мари!

КЕНДЕ ДА ЖОКЬ СЕНИЧА 

Эки кёзюнгю менден

жашыраса, ариуум. 

Кьуру умут этдирип

ашыраса, ариуум. 

Къашынг - къара, бойнунг - акь, 

ёшюнюнг - токъ, ариуум. 

Секича жерде угъай,

кёкде да жокь, ариуум.

Сакъ отда кюйдю жаным,

Тийип сюймеклик ауруу.

Аулап чыкъдым дуньяны -

Жокъду кесингча ариу.

Кюндюз чыкъсанг орамгъа, 

Кюн кёзю кьамаймыды? 

Кече ариулугъунга 

сукьланнган а аймыды?

Белинг эсе - бир уууч, 

жур кибиксе, ариуум, 

танг жулдузундан эннген 

хур кибиксе, ариуум.







� Тиякъ – таякъ деген сёзден угъай, тий, тийген деген сёзденди.





